
7JUL I SKOVRIDERGAARDENDet var en Ugestid før Jul, henimod Mørkning.
Skovrider Vinge — kongelig Skovrider i Rubjerg District i Jylland — sad
i sin Dagligstue med en uddrukken Kop Kaffe foran sig og en udgaaet
Pibe i Skjødet. Af og til saae han paa Uhret, og af og til lyttede han
efter, om der Intet lod sig høre, men Alt var stille, og Skovriderens
Ansigt begyndte at antage et gnavent Udtryk. Det gjorde det imidlertid
hver Eftermiddag paa samme Tid, thi Skovrideren ventede nemlig
regelmæssigt Posten med „Berlingske Tidende" en Timestid, før han kom,
og Skovrideren forsøgte hver Dag med afgjort Held at bilde sig ind, at
Lars Post aldrig havde smølet saa længe som netop idag. Han skulde just
til for tyvende Gang at tage Uhret op af Lommen, da der ude i Gaarden
hørtes en voldsom Gjøen af Hønsehunden Ada; Gravhunden Tippo-Tip, der
hidtil havde ligget foran Kakkelovnen, foer op og styrtede i kort Galop
hen mod Døren forat komme tidsnok til at gjø med, og saa reiste ogsaa
Skov-

rideren sig, for nu kunde man da høre, at det vat-Posten, der kom.

„Goddag, Post!" sagde Skovrideren. „Naa, ingen Sne endnu! Det bliver en
trist, sort Jul — men det har De og Vildtet vel forresten Ingenting
imod! — Naa, der er ogsaa Breve, Tak! — Nei, jeg har Ingenting, der
skal med idag, Farvel!" — Videre travede Lars Post, og ind gik
Skovrideren med „Berlingske" og sine to Breve. Ikke saasnart havde han
aabnet det ene af dem og læst nogle Linier af det, før han raabte, saa
det rungede gjennem hele Skovridergaarden: „Mo'er! Ida! Kom ind, saa
skal I høre!" Ind kom Fruen, ind kom Ida — det var en ung Frøken
Verner, der til Stadighed opholdt sig i Huset — og saa begyndte"
Skovrideren:

„Det er storartet! Veed I, hvem der kommer her i Julen? Det gjør min
gamle Skolekammerat og Studenterven, Professoren — ham, I saa tidt har
hørt mig tale om! Snurrig Patron i Sind og Skind, men Gemyt har han, og
en Hædersmand er han. Nu har jeg bedt ham saa mange Gange, at jeg
tilsidst var bleven kjed af det — for bestandig skulde han i alle
Ferier ud i Præstegaarden — men saa melder han sig pludselig selv — det
er brillant! Vi skal have en rigtig fornøielig Jul iaar!"

Men Skovrideren spaaer, og Gud raa'er: da den glade Husfader havde
aabnet det næste Brev og læst det, gik han uden at sige et Ord ind i
sit5

eget Værelse — „Kontoret" — og der blev han saa længe, at Mo'er
tilsidst fattede Uraad og gik ind til sin Mand. En Timestid efter kom
hun tilbage og var helt forgrædt, og lidt efter, da hun havde talt med
Ida, græd ogsaa hun — det tegnede egentlig ikke til nogen særlig
fornøielig Jul i Skovridergaarden.

— „Herregud, Fa'er", sagde Fruen til sin Mand næste Morgen efterat have
tilbragt en søvnløs Nat, „det Hele er da ikke saa slemt, som Du vil
gjøre det til!"

„Ikke saa slemt!" raabte Skovrideren og foer op fra sin Stol. „Naa, saa
det synes Du ikkel Nei, alle Fruentimmer er ens i det Kapitel: de
driver Afguderi med deres Børn, tager mere Hensyn til dem end til deres
Mænd, og kan ikke se Feil hos dem! Mig har Du saamænd et meget skarpt
Blik for, men Knud, Gudbevares: han kan gjøre, hvad han vil! Han kan
tilbringe sin Tid paa Kneiper og Danseboder, og han kan ruinere sine
gamle Forældre — det synes Du er ganske i sin Orden!"

„Nei, jeg synes ikke, det er i sin Orden, langtfra", svarede Fruen
stilfærdigt og dog bestemt, „men det, Du læser ud af Knuds Brev, staaer
der ikke, og —"

„Naa, saa det staaer der ikke! Skulde han maaske ikke have været oppe
til Forstexamen nu6

til Sommer, og skriver han ikke selv, at han efter al Rimelighed maa
vente et Aar til? Og hvorfor? Fordi han, som han selv indrømmer, har
brugt sin Tid til Sviren og Stimen og Gud veed hvad!"

„Han har ikke været saa flittig, som han burde", indvendte Fruen, „men
Sviren og —"

„Ja, Sviren og Stimen! Troer Du maaske, det er til Extra-Forelæsninger
og videnskabelige Værker, han har givet sine Penge ud, saa at han har
lavet en Gjæld paa over to Hundrede Kroner, som han, mir nichts, dir
nichts, fortæller mig, og som han ganske flot vil have, jeg skal betale
I"

„Nei, nu bliver Du for uretfærdig, Vinge!" sagde Fruen og reiste sig
ogsaa op. „Knuds Brev er da saa ydmygt og angergivent som vel muligt,
og han har jo kun skrevet det, fordi han ikke kunde tænke sig at komme
hjem og holde Jul, før han havde betroet sine Forældre Alt."

„Komme hjem og holde Juli" raabte Skovrideren og lo tvungent. „Nei, en
forloren Søn vil jeg ikke have i Huset, og jeg vil heller ikke se Dig
slagte Fedekalven for ham. Han kommerikke hjem, før han har sin Examen.
Gjælden betaler jeg naturligvis, men se ham — nei!"

„Vil Du ikke se dit eneste Barn i Julen?" „Nei! — Jeg skriver til ham
endnu idag!" „Skal din Søn sidde paa sit Værelse i Kjøbenhavn
Juleaften, og vi to Gamle alene her?"7

„Vi To alene? Nei — vi har da Ida, og desuden kommer jo min gamle Ven
I"

„[da! — Troer Du, hun kan glæde sig, naar Knud ikke er hjemme?"

„Ja, naturligvis kan hun det! Der var en Tid, hvor jeg selv havde troet
og haabet, at hun og han — men det er nu ikke værd at tænke paa. Jeg
betragter hende som Datter i Huset, og min Datter skal ikke giftes med
en Døgenicht. Forresten bryder hun sig heldigvis heller ikke mere om
ham — hun har sine Tanker andensteds. I Efteraaret gik hun jo tidligt
og sildigt Tur med Præstens Frederik og laante Bøger af ham o. s. v.,
og hun blev helt oplivet igaar, da hun hørte, at han kom hjem
Lille-Juleaften. Det er jo ogsaa et rigtig skikkeligt Menneske."

„Du sagde da selv for nogen Tid siden, at det var et skrækkeligt Stykke
Mandfolk!"

„Saa? — Ja, han vinder ved nærmere Bekjendtskab. — Men nu skal jeg ind
at skrive!"

Og Skovrideren skrev, Fruen græd, og Ida græd, og den Eftermiddag fik
Posten Brev med fra Sko vridergaarden.

Skovriderens Spaadom, at det vilde blive en trist, sort Jul, slog
heller ikke til. Pludselig be-8

gyndte Barometret at synke, Himlen blev blaasort overtrukken, som var
det Skumringen, der vældede ud midt paa Dagen, og saa begyndte Sneen.
Først kom der enkelte ligesom forvildede Fnug, der dristigt hvirvlede
sig frem, ind mellem Stuehuset og Stalden, rundt i Havens Gange og helt
ind under Døren, ind paa Maatten i Forstuen. Men det var kun Sneens
Blænkere, et Øieblik efter kom hele den vinterlige Hær i sluttet Geled,
Vinden førte den, og hen over Markerne jog som en Løbeild de hvide,
knitrende Bølger. Stormen tog Livtag med det nære Skovhegn, Kronerne
dukkede sig og gave sig ved det — det lød som et Uveir paa Havet, og
inden Aften stod Himmel og Jord i Eet.

Næste Morgen var det stille med bidende Kulde og Solskin, men
Landskabet var helt forandret, schatteret med Hvidt i Hvidt, saa de
kjendte Farver forsvandt, og Alt blev fremmed: det røde Kirketag var
som slettet ud, og Veirmøllen havde faaet hvid Hat. Veie og Marker,
Mose og Eng, Alt gled sammen, og kun hist og her pippede Stubbene som
stive Børster op af det bløde Teppe. Kampe-stensgjærdet havde faaet
sine Mellemrum murede ud med frisk Sne, og langsmed det stod der et
vissent, brunligt Skelet af Skjærmplanter og Tidsler; Kjæmpehøien ude
paa Marken, der forneden var skrællet af ved Pløining, saae med sin
hvide Top ud som en vældig Paddehat, der om Natten var skudt op af
Jorden, og overalt var der blaa Skygger9

og rosa Solglans — Vinteren har jo Farver, som Sommeren ikke kjender.

Lystigt klang Bjælderne rundt omkring, og nede i Landsbyen, foran
Smedien, stod en hel Flok Bern og ventede paa, at der skulde komme en
Slæde forbi, for saa at styrte sig over den og faae Lov til at „staa
paa Meder". Det var for-nøieligt nok, og glad stemte de lyse Farver
Menneskenes Børn, men Naturen laa Lig, og Fuglene lede Ondt; Kragerne
sad og frøs i Poplerne ved Veien, og om Aftenen samlede der sig ved
Hæssene udenfor Gaardene, hvor ellers Spurvene vare Eneherskere, en hel
Mængde andre Smaafugle: der var baade Musviter og Stillidser,
Blaameiser, Irisker og Siskener — Skovbeboerne flyttede ligefrem til
Byen.

Spættet med Spor var Sneen baade i Skoven og paa Marken: der var et
Stykke Raavildt sprunget over Gjærdet, der havde en Hare tegnet sine
uregelmæssige Trekanter, og Mikkel i høistegen Person havde været henne
ved Skovridergaarden og lugtet til Hønsehuset. — „Det Spor kan han
dømmes paa Indicier for," sagde Skovrideren til Ida, „det er næsten
lige saa godt som egen Tilstaaelse!" — men ellers sagde Skovrideren
ikke Meget.

Post fik man ikke, der var Togstandsning overalt. — „Nu kunde Knud jo
ikke engang være kommen hjem!" sagde Skovrideren om Aftenen til sin
Kone — det var saadant et Slags Forsøg paa10

at affinde sig med sin Samvittighed. Men Mo'er lod sig ikke skuffe og
svarede blot: „Du mener jo ikke, hvad Du siger, Vinge! Banen bliver
naturligvis ryddelig mange Gange inden Jul, maaske allerede imorgen!"
og da Skovrideren ikke svarede Noget hertil, gik hun angribende
tilværks og vedblev: „Vær nu god, Vinge, og skriv til ham, at han maa
komme alligevel! Jeg kan godt mærke, at Du gaaer og fortryder dit
sidste Brev!"

„Jeg fortryde? Aldrig! Jeg skriver ikke den ene Dag Et og den næste Dag
et Andet. Men jeg synes ellers nok, at baade Du og Ida skylder mig at
sætte et andet Ansigt op end det, I gaaer om med. Jeg e r i rigtig godt
Humeur, men bliver I saadan ved, kan Humeuret let gaa fløiten!"

Og saa viste Skovrideren sit gode Humeur ved senere paa Dagen at give
først Skovfoged Hansen og senere Hegnsmanden en ordentlig Overhaling —
ganske uventet og ganske umotiveret.

Det blev Lille-Julaften. Stadig Frost, Stille, Kaneføre, kort sagt
Juleveir. — „Kan Du se, jeg havde Ret, Mo'er," sagde Skovrideren, „Ida
tænker saamænd ikke mere paa Knud: hun er jo ligefrem i Perlehumeur!"

„Ja, siden i Middags forstaaer jeg mig ikke11

paa hende", erklærede Fruen. „Igaar græd hun, og idag synger hun!"

„Det er naturligvis, fordi Præstens Frederik kommer. — Men nu skulde vi
nok tænke paa at faae Professoren hentet. — Ida! Vil De kjøre til
Stationen?"

Det vilde Ida hellere end gjerne; en halv Time efter holdt Slæden for
Døren, og hun selv kom ind for at sige Farvel. Prægtig saae hun ud i
sin vinterlige Dragt med Pelshuen om det brune Haar, den stramme,
skindkantede Jakke fremhævede hendes kraftige, smukke Skikkelse, og de
lange, gule Kjøre-handsker hendes smaa Hænder. — „Farvel, Skovrider!"
sagde hun. „Om en Time har De Professoren og mig! — „Farvel, lille
Ida!" sagde Skovrideren og kyssede hende paa Kinden. — „Det skulde De
egentlig slet ikke have Lov til," svarede hun, „for De er en styg,
gammel Skovrider, er De! Farvel, nu kjører jeg!"

— „Brillant Pige!" sagde Skovrideren og saae efter hende, da hun
svingede ud af Gaarden.

„Ja, hun er meget flink," svarede Fruen, „men Du interesserer Dig nu
mest for fremmede Folks Børn!" og saa døde Bjældeklangen imens bort
inde i Skoven.

I Mørkningen, en Timestid senere, lød den igjen. Skovrideren havde
mindst ti Gange været ude af Døren og stadig undret sig over, at der
ingen Slæde kom, men nu var den der endelig, og[12

ud af en Fodpose krøb en lang, mager Skikkelse med lodden Kabuds; et
Par runde Hornbriller, en spids Næse og graalige, kortstudsede
Knebelsbarter var foreløbig det Eneste, man saae af Personen. —
„Velkommen, Velkommen, gamle Jochumsen I" raabte Skovrideren, og
efterat have befriet sig fra Reisetøiet viste den saaledes Betegnede
sig i stor-tærnede Benklæder og lang, sort Frakke.

— „Overlærer — om Forladelse: Professor Jochumsen — min Kone!"
præsenterede Skovrideren, og inden den nys Ankomne fik Noget sagt,
vedblev den glade Vært, idet han slog sin Gjæst paa Skulderen: „At Du
virkelig vilde komme herud engang, det var rigtignok et Offer!"

„Bah!" brummede Jochumsen. „Fordi man hører hjemme i Garnisonsbyen, kan
man da gjerne for en Gangs Skyld holde Jul i Skovridergaarden!"

„Men hvad siger Pastor Knudsen til, at Du svigter ham iaar?" spurgte
Skovrideren.

„Han maa finde sig i det — det er Forholdenes Skyld. Seer Du, Vinge,
hans Døtre er endelig begge To blevne forlovede — Mine med Capelianen
og Frederikke med Møller Sørensen — og al den Kjærlighed og Kyssen er
ikke til at holde ud. Om Sommeren gaaer det an, naar man kan rende fra
det, men om Vinteren inden Døre — nei!"

— „De maa endelig smage Dyreleveren, Hr. Professor," sagde Fruen lidt
efter ved Aftensbordet.

. „Ja, den faaer Du kun i en Skovridergaard!"13

„Det er altsaa saadan, hvad man kan kalde Kilebenet paa et Dyr,"
bemærkede Jochumsen philo-sophisk, gav sig i Lag med Leveren og fandt,
at den smagte udmærket.

— „Professoren er nok ikke Jæger?" sagde Ida.

„Nei — i alt Fald hidtil ikke praktisk. Jeg

kan nok sige:

Im Wald und auf der Heide,

Da such ich meine Freude,

men jeg kan ikke fortsætte:

Ich bin ein Jägersmann!"

„Du skal nok alligevel faae Lov til at komme med som Tilskuer paa den
lille Klapjagt fjerde Juledag," sagde Skovrideren.

— „Men din Søn, Knud!" udbrød Jochumsen pludselig. „Hvor i al Verden er
han henne?"

Der blev et øiebliks pinlig Pause, men saa tog Skovrideren Ordet og
svarede: „Han læser til Examen, og saa mener han, at han ikke bør
spilde Tid med at reise hjem denne Gang. Han skal nemlig op til Sommer
— han skal op, forstaaer Du!"

„Hm!" knurrede Jochumsen. „Ungdommen er ikke det, den har været!" Og
saa reiste man sig fra Bordet.

Skovrideren og Jochumsen fik Piberne tændte — Jochumsen en af sine egne
smaa Næsevarmere —14

Toddyerne bleve blandede, og saa opfriskedes i Løbet af en Timestid
glade, fælles Ungdomsminder mellem de to Gamle. Damerne gik til Ro, men
Skovrideren og Jochumsen bleve siddende en Stund endnu.

„Jeg ynder ellers ikke unge Piger saadan i al Almindelighed," sagde
Jochumsen, „men den Frøken Verner, det er en flink Pige."

„Ja, det kan Du godt sige to Gange!" svarede Skovrideren. „Hun kom
hertil for et Par Aar siden for at lære Husholdning o. s. v. Saa døde
hendes Forældre med kort Mellemrum, og saa er hun efterhaanden groet
fast her — jeg kunde ikke undvære hende, og hun ikke os; hun passer til
Skovridergaarden, og den til hende. Frisk og for-nøielig er hun — hun
har aldrig trængt til Jern, og kom hun paa Session, blev hun ikke
kasseret paa Grund af Brystmaalet!"

„Hm! — Er det nu ellers ikke saadan farligt med en ung Pige i Huset og
en Søn? Er der, hvad jeg vil kalde erotisk Genialitet, paa nogen af
Siderne, saa kan det jo let ende med Forlovelse og lignende
Vidtløftigheder!"

„Ja, Gud give, det vilde!" udbrød Skovrideren. „Men det er ikke saa
vel! Hun bryder sig ikke om Knud, nei, Præsten har en Søn, og —

„Nei, virkelig!" — sagde Jochumsen høist interesseret — han
interesserede sig for Alt. „Hvordan er han ellers?"15

„Aa, det er en ganske almindelig Bedel" „Naa, saaledes." Jochumsen lod,
som om han forstod Udtrykket. — „Ja, Fruentimmer er Fruentimmer! — Men
vi skulde vel ellers til Ro!"

Saa fulgte Skovrideren sin Ven op i Gjæste-kammeret, hvor der var
deilig varmt, og hvor det flammende Bøgebrænde buldrede i Kakkelovnen
som Store Tromme, naar Vagtparaden trækker op. „Sov vel!" sagde
Skovrideren. „Tak, det skal ikke mankere! Jeg har heldigvis et godt
Helbred og en forholdsvis god Samvittighed, og saa sover man altid godt
— naar man da ikke ligger sammen med Grundtvigianere, for de snorker
altid! — Godnat!"

„Hvordan har Professoren saa sovet?" spurgte Fruen næste Morgen. — „Jo,
Tak — aa, jo Tak," svarede Jochumsen forbeholdent. — „Ja, tænkte jeg
det ikke nok I" udbrød hun. „De har ligget for lavt!" — »Nei, jeg
forsikrer Dem, jeg har ligget akkurat som i Ordrup Præstegaard, men der
er Noget, der har hylet og skrabet og —„Aa, ja, jeg har hørt det! Det
er Tippo-Tip, Gravhunden, De maa meget undskylde. Jeg skal sige Dem,
den kan slet ikke forstaa, at Knud ikke er hjemme. De leer maaske af
mig, men den veed saamænd godt, at det er Jul, og Knud pleier altid at
ligge i16

Deres Værelse, og den Hund elsker nu engang Drengen — den holder meget
mere af ham end af min Mand, og Vinge er ligefrem jaloux paa sin egen
Søn — ja, det lyder maaske urimeligt, men sandt er det!" Og Fruen
vendte sig om forat skjule sine Taarer.

— „Vil Du med i Skoven, Jochumsen?" spurgte Skovrideren, der kom til.
„Juleaftens Formiddag pleier jeg altid selv at kjøre rundt og lægge Hø
ud til Vildtet, naar det har ondt ved at bjerge sig."

Ja, det vilde Jochumsen gjerne, og saa kjørte de — Ida var Kusk — ind i
den vinterlige Skov, under de tindrende Koralgrene og mellem de mørke
Stammer, ind, hvor det dryssende Snestøv forgyldtes af Solen, og hvor
Fyrrens kvastede Toppe saae ud som skinnende Fjerbuske. Stille,
vinterstille var der overalt; et springende Dyr og en hamrende Spætte,
en Flok Solsorter, der holdt Gilde paa Tjørnebærrene, og en hæs Krage,
det var det eneste Levende, der brød Stilheden.

— „Du skulde lufte mere ud her mellem Granerne," bemærkede Jochumsen
underveis.

„Saa?" svarede Skovrideren. „Det har Du jo ikke mindste Forstand paa!"

„Jeg ikke? Bah! Jeg har læst en hel Del om Skovkultur o. s. v., og
Pastor Knudsens Plantage kan jeg udenad. — Det maa være et herligt Liv
at være Forstmand, og Du er en lykkelig Mand, Vinge!"17

„Aa, ja, jeg klager ikke. Naar Musene vilde lade mine Bevoxninger i
Fred, og Krybskytterne mine Dyr, saa —"

„Har Du Krybskytter her paa Egnen? Virkelig levende Krybskytter — det
er jo høist interessant!"

„Smag og Behag er jo forskjellige — jeg er dog helst fri for dem! De
kan være utrolig frække: ifjor skjød de en Hund for mig, af pur
Ondskab. Det manglede blot, at de skulde gaa hen og skyde mig Tippo-Tip
— den Hund holder jeg saa meget af, og den er mig saa hengiven!"

„Hm!" brummede Jochumsen, og Ida smilede, men det saae Skovrideren
ikke.

— Efter Middag var Situationen noget trykket; Fruen sukkede,
Skovrideren var taus, og kun Ida havde, hvad Jochumsen kaldte, „det
rigtige Juleansigt" paa. — „Nu skal vi se at faae en fornøie-lig
Aften!" sagde Skovrideren og rettede sig i Stolen, som om han vilde
lade det Ubehagelige ligge bag ved sig. — Pang, pang! lød det i det
Samme ovre ad Skoven til; der faldt to Skud, og op foer paa een Gang
Ida og Skovrideren, og ude ad Døren vare de. Der blev Alarm i Leiren:
Kusken kom halende ud fra Folkestuen, Ida kastede et Tørklæde om sig og
løb gjennem Haven, Fruen og begge Pigerne kom ud i den aabne Dør, og
Jochumsen kilede paa Maa og Faa efter de Andre.

En halv Time efter var Gaardens Mandskab

atter samlet, men Skovrideren var rasende. „At tænke sig, at det kan
passere en høi Helligaften, saa at sige lige udenfor min Dør — det er
for galt!" tordnede han. „Men Krybskytterne maa jo blive frække, naar
Lovgivningen er saa vanvittig lemfældig!"

„Hvad blev der skudt?" spurgte Jochumsen, som egentlig fandt det Hele
høist interessant.

„Hvad veed jeg det! Har Køteren faaet Noget, er han vel rendt med det.
Der var Spor af Træsko nedad mod Egevang, saa det har naturligvis været
Christen Fyenbo eller hans Søn, der har været paa Spil. — Ja, ja, det
kan jo være, vi kan komme dem paa Foden imorgen, for Sneen røber
Meget!"

Lidt efter skulde man ind til Juletræet, men saa kom der en ny
Forstyrrelse: Skovrideren opdagede, at Tippo-Tip var borte! Der blev
fløitet, kaldt og ledt, men Tippo-Tip var og blev borte. Ingen havde
seet den, siden Skuddene faldt, og kun Kokkepigen mente at have hørt
den hyle et øieblik efter ovre i Skovkanten.

„Saa er det den, som Christen Fyenbo har moret sig med at skyde!"
klagede Skovrideren. „Naturligvis: Tippo-Tip er skudt! Og den Hund
holdt jeg saa umaadelig af, for den var mig saa hengiven. — Ja, lad os
saa komme ind til Juletræet!"

Og ind til Juletræet gik man. Folkene kom19 ,

bagefter, og Ida satte sig til Klaveret og begyndte at spille „Glade
Jul, deilige Jul", men der var Ingen, som sang. — „Syng, Folk!" sagde
Skovrideren. „Hvorfor synger I ikke?" — „Nei, det er ikke saadan at
sætte i," svarede Kusken. „Den unge Herre pleier altid at synge for." —
„Naa, ja, — ja, saa skal jeg!" Og Skovrideren sang, men det lød, som
var det Vægterversene, og Fruen græd, og Folkene tav.

— Det var alligevel ingen rigtig hyggelig Juleaften, syntes Jochumsen.

„Sneen røber Meget," havde Skovrideren sagt om Aftenen, men næste
Morgen — Julemorgen — sagde han: „Sneen dækker Meget! Nu havde jeg
stolet paa, at vi kunde fulgt Sporet fra igaar Aftes ned til Christen
Fyenboes Hus, men pyt! Der er falden Sne inat, og Alt er slettet ud —
nu sidder Fyenboen og griner ad mig."

Jochumsen var ogsaa skuffet, for han havde glædet sig til at være med
at følge Sporet: det var just Noget for ham, der elskede Hemmeligheder
og sværmede for at opdage det Skjulte. Nu maatte han nøies med paa egen
Haand at recognoscere det nye Terrain, som Skovridergaardens Omgivelser
vare for ham, og da han efter et Par Timers Fraværelse kom tilbage,
imponerede han fuldstændigt

Fruen med sin Viden: han havde været nede i Landsbyen, kigget ind i
Gaardene og talt med Alverden; han vidste, at der skulde være Julegilde
hos Anders Olsen og Dans paa Kroen Nytaarsdag, han havde en frisk
Hilsen fra Skolelæreren og var den Første, der bragte Efterretning om,
at der var død en Hest for Mølleren.

Ida var ogsaa borte et Par Timer: hun havde været helt nede i Lyngstrup
Hegn forat se til Skovfoged Hansens syge Kone, og hun kom saa oplivet
tilbage fra dette Besøg og var i det Hele i saadant Solskinshumeur, at
Fruen blev ligefrem bedrøvet over det og begyndte at tvivle om,
hvorvidt hun havde Hjerte.

Skovrideren gav sig Noget at bestille, der vat-absolut paatrængende —
saa kunde han ikke forfalde til Betragtninger saa længe — og først om
Aftenen sade de to Gamle i Ro sammen. Skovrideren benyttede Tippo-Tips
Forsvinden som Ud-gangspunct for de mærkeligste Historier om
Krybskytters og Gravhundes Intelligens, saa Jochumsen tilsidst udbrød:
„Om Du har glemt dit Latin, veed jeg ikke, men dit Jægerlatin, det kan
Du!" og da Skovrideren hertil med megen Troværdighed forsikrede, at han
havde Vidner paa alle sine Historier, indskrænkede Jochumsen sig til at
bemærke, at det var underligt nok, men en Kjendsgjerning var det, at
den Slags Vidner altid enten vare døde eller i Amerika — eller i
Tugthuset for Mened.21

Da man endelig var ved at gaa til Ro, sagde Jochumsen: „Laan mig en
eller anden Jagtbog, jeg kan læse i paa Sengen. Der skal jo være
Klapjagt fjerde Juledag, og da jeg har besluttet at deltage activt, vil
jeg nok forberede mig theoretisk dertil." Saa lo Skovrideren og gav ham
Blichers „Diana", og saa skiltes de.

Ida skulde igjen næste Formiddag ned at se til Skovfoged Hansens Kone,
og Jochumsen, der baade syntes godt om Ida og havde Lyst til at komme i
Skoven, erklærede, at han vilde følge hende; men det maatte hun have
misforstaaet, for inden han kom i Kavaien, var hun allerede borte. Saa
gik Jochumsen alene ad Hovedveien gjennem Skoven og morede sig med at
følge Idas Spor; den lille Damestøvles Aftryk var tydeligt nok, det var
ikke til at tage feil af. Pludselig standsede han og saae sig om: nu
var der ikke mere noget Spor foran ham! — Men hvad var det? Der gik det
jo ind til Siden, ind mellem Stammerne — det var besynderligt! Og
Jochumsen fulgte Sporet og gik og gik, og omsider kom han til en tæt
Granholm — jo, de smaa Fødder viste derind I Indenfor i Granholmen var
der en aaben Plet, der laa en Bunke Grene, og rundt om den var der
mange Fodspor, men de vare ikke ens. Ved at se nøie22

efter opdagede Jochumsen, at der fra den modsatte Side var kommen en
Mandsperson, som ogsaa var standset foran Granbunken, og derfra førte
saa de to Spor jevnsides udad igjen. Jochumsen fulgte dem naturligvis
fremdeles — fulgte dem som den paalideligste Schweisshund — men paa een
Gang blev Sneen dybere, og han vilde neppe tro sine egne øine, thi her
forsvandt det ene Spor — Idas Spor — aldeles. Han saae og saae til alle
Sider, borte var det, og borte blev det. — „Det er noget af det
Mærkværdigste, der er passeret mig i mit Liv!" mumlede han
uvilkaarligt. „Hun kan da hverken være sprungen i Luften eller sunken i
Jorden, skulde man tro! — Høist mærkeligt!"

Og Jochumsen blev ligefrem beroliget, da han ved sin Hjemkomst saae Ida
lyslevende, men en Gaade var og blev det Hele ham, og nu begyndte han
at more sig i Skovridergaarden.

— „Det gjælder altsaa blot om at faae at vide, naar de mødes!" sagde
Jochumsen til sig selv den følgende Morgen, og derfor passede han saa
vidt muligt uafbrudt paa Ida, gjorde sig Ærinder ud i Kjøkkenet, naar
hun var der, overraskedes af Skovrideren i en téte-a-téte med hende i
Hønsehuset, kort sagt, optraadte saa besynderligt, at Ida blev helt
underlig ved sin aldrende Tilbeder. Skov-23

rideren fik ham efter Frokost ind til et Parti Schack, det trak ud, og
da det endelig var forbi, var Ida forlængst borte — naturligvis hos
Skovfoged Hansens Kone. — „Dengang pudsede hun mig!" tænkte Jochumsen,
rmen imorgen er der atter en Dag!"

Det var der jo rigtignok ogsaa, men det var Klapjagtdagen, og der blev
ikke talt om Andet end Klapjagt.

„Vil Du virkelig have Bøsse med, Jochumsen?" spurgte Skovrideren. „Du
har jo aldrig skudt før, og nærsynet er Du, saa Du kan let blive farlig
for Andre end Vildtet."

„Bah, farlig! Jeg har ligget de to sidste Aftener og studeret „Bøssens
Ladning og Brug", saa Skydningens Theori er jeg fuldstændig inde i, og
hvad Nærsynetheden angaaer, saa har jeg taget to Par Briller paa."

„Det koster Dig rimeligvis en Krone i Mulet," svarede Skovrideren, „for
det er aldrig seet her paa Districtet før, og hvis Du vil have et godt
Raad, saa snak saa lidt som muligt om Jagt ude i Skoven".

„Hvorfor det?"

„Jo, fordi Du ellers let vil erfare, at Tale er Sølv!"

„Hm," svarede Jochumsen, og saa gav han sig til at brumme saa
underligt, at Skovrideren spurgte, om han sang Psalmer.24

„Psalmer!" gjentog Jochumsen fornærmet. „Jeg sang:

Das edle Jägerleben vergnüget meine Brust,

Den kühnen Fang zu geben ist meine grösste Lust!"

„Ja, naar man kun veed det, saa kan man ogsaa godt forstaa det!" sagde
Skovrideren, og saa gik de til Samlingspladsen, hvor Jagtselskabet, som
kun bestod af fire, fem af de nærmeste Kjendinge, allerede var samlet.
— „Men hvor er Deres Søn?" lød det forundret rundt omkring — fjerde
Juledags Jagt blev egentlig altid holdt for hans Skyld. Og Skovrideren
maatte med urokkelig Alvor besvare alle Forespørgsler om Sønnen med, at
Denne for sin Examens Skyld ikke havde været at formaa til at forlade
Hovedstaden, men han brød hurtig op, og saa satte han af til første
Saat.

I den faldt der en Ræv, ikke Andet. — „Men hvad skjød Du egentlig til,
Jochumsen?" spurgte Skovrideren.

„Der var Noget, der kom, men jeg veed ikke rigtigt —"

„Nei, det vil jeg sgu da haabe, Du ikke veed, for det var en af
Klapperne, Du skjød forbi til — og han kom dog rigtig godt for!"

To Saater endnu, i hvilke der ikke hændte noget Nævneværdigt, saa kom
den fjerde. Jochumsen stod paa en smal Vei mellem tætte Graner og
anstrengte sig af alle Kræfter for at se skarpt25

gjennem de to Par Briller. Med Eet var der Noget, der rørte sig foran
ham, Granerne skiltes ad, og en Buk kom til Syne i Aabningen og saae
roligt paa ham med sine store, klare øine. Langsomt hævede han Bøssen,
der faldt et Skud, og Dyret rullede — forendt i Knaldet.

„Det var som Pokker!" sagde Skovrideren, da han kom. „Har Du skudt den
Buk?"

„Hvem skulde vel ellers have skudt den?" spurgte Jochumsen.

„Nei — men jeg kan sgu alligevel ikke forstaa" — og saa gav Skovrideren
sig til at undersøge Bukken, vendte den om og kiggede paa den: hele
Skuddet sad rigtig kjønt paa Bladet. — „Ja, skudt den har Du jo, og Du
skal ogsaa nok faae Opsatsen."

„Opsatsen?" gjentog Jochumsen usikkert. „Naa, Opsatsen — Tak skal Du
have!"

Og Jochumsen var Dagens Helt, men om Aftenen, da man var ved at gaa til
Ro, sagde Skovrideren til ham: „Det er og bliver mig alligevel en Gaade
med den Buk!"

„Saa, hvorfor det;"

„Jo, jeg vil gaa til Bekjendelse: jeg turde sgu ikke betro Dig mine
Medmenneskers Liv og Lemmer, og derfor gav jeg Dig kun løse Patroner —
uden Hagl — hvordan i al Verden har Du kunnet skyde Bukken med en af
dem?"

„Hm", brummede Jochumsen, „den ene For-26

trolighed er den anden værd: jeg har slet ikke skudt til Andet end til
ham, Klapperen."

„Hvad har Du ikke?"

„Nei, jeg hævede Bøssen ganske langsomt for at tage godt Sigte, men
inden jeg fik trykket af, faldt der et Skud bagved mig, og saa faldt
Bukken ogsaa."

„Men hvordan Pokker gaaer det dog til! Man skulde da ikke tro, at der
var Krybskytter med paa Klapjagten! Det er jo et Mysterium!"

„Ja, der er Mere mellem Himmel og Jord o. s. v., og der foregaaer Mere
i din Skov, end Du aner. — Godnat Vinge1"

— „Naa, hvordan havde saa Skovfoged Hansens Kone det igaar?" spurgte
Jochumsen næste Morgen Ida i en særlig deltagende Tone.

„Jo, Tak, det er bedre," svarede hun ganske roligt.

„Saa gaaer De maaske ikke mere ned til hende?"

„Jo, det gjør jeg vel nok."

„Naar, om jeg tør spørge?"

„Ja, det er ikke saadan at sige — naar jeg kan faae Tid til det." '

Saa gik Jochumsen ud i Haven, dampede27

stærkt paa sin lille Pibe og mediterede. Uden egentlig at vide af det
kom han hen i det fjerneste Hjørne, der laa nærmest op til Skoven, og
der faldt hans øine tilfældigvis paa et tydeligt „12", der var skrevet
i Sneen. — „Aha!" tænkte han. „Nu er vi nok paa Sporet! Vinge har Ret:
Sneen røber Meget! Jeg tør dø paa, at det er den smaa Ida, der har
skrevet det, for jeg saae ganske den samme Krølle paa Totallerne i
hendes Æggeregn-skab, da jeg var med hende i Hønsehuset!" Ved at se
efter udenfor Havegjærdet opdagede Jochumsen da ogsaa en hel Del
Fodspor, der førte fra og til Skoven: det var aabenbart, at den
usynlige Elsker her hentede Underretning om Tiden for Stevnemøderne.

At Jochumsen efter Frokost skyndte sig afsted, er en Selvfølge, og et
Kvarteer før Tolv sad han skjult i Granbunken. Længe fik han heller
ikke Lov at vente: lidt før Tolv hørtes der Skridt fra Høire, en Hund
kom hen til hans Skjul, snusede til det og knurrede, men en kjøn ung
Mand, der fulgte bagefter, sagde bydende: „Vil Du være rolig,
Tippo-Tip! Kom her!" Et Øieblik efter hørtes Skridt fra Venstre, og saa
kom ganske rigtigt Ida. Hun foer den unge Mand om Halsen, Jochumsen
talte eet, to, tre Kys og saa sagde Ida: „Jeg tør næsten ikke mere møde
Dig. Den ækle gamle Jochumsen har aabenbart fattet Mistanke til mig:
han følger efter mig, og han spørger mig ud."28

„Aa, hvor skulde han have opdaget Noget!" svarede han. „Forresten
skulde Du have seet ham paa Klapjagten igaar! Jeg fulgte med fra Saat
til Saat, uden at nogen Anden end Skovfoged Hansen saae mig — man
kjender jo Districtet, og jeg maatte dog have Ild i Bøssen, syntes jeg.
Saa i fjerde Saat — det var ovre ad Ravnebakkerne til — stiller jeg mig
i en Grantykning bagved den gode Jochumsen — han er en fed Jæger! — og
skyder en Buk lige for Næsen af ham, inden han rigtig fik Bøssen til
Kinden!"

„Hvor kunde Du ogsaa gjøre det!" sagde Ida og lo.

„Aa, det var da næsten frækkere, at jeg, som jeg havde skrevet, meldte
Dig min Ankomst Juleaften ved to Skud udenfor Skovridergaarden!"

„Ja, det var ogsaa rædsomt letsindigt! Og Tippo-Tip, der ikke er til at
faae fra Dig — Du skulde være mere forsigtig!"

„Skulde jeg maaske være bleven i Kjøbenhavn?"

„Aa, det veed Du godt, Du ikke skulde! Jeg blev saa jublende glad, da
jeg fik dit Brev Lille-Juleaften — men her kunde komme Nogen — det er
jo ikke saa langt fra Veien — lad os hellere gaa længere ind i Skoven!"

Parret forsvandt, Tippo-Tip med dem, og Jochumsen reiste sig
gjennemkold fra sit ubekvemme Sæde. Nu var altsaa Gaaden løst: det var
naturlig-29

vis Skovriderens Søn, som, dreven af en høiere Magt, var kommen herover
til Egnen, uden at Forældrene maatte vide det — det kunde der jo ikke
være to Meninger om.

Seiersstolt over sin Sporsans gik Jochumsen hjem, og den Første, han
saae, var Skovrideren, der modtog ham med, at han havde faaet Brev fra
Sønnen. — „Fra din Søn? Fra Kjøbenhavn?" spurgte Jochumsen aldeles
consterneret.

„Ja, fra Knud. Jeg har da kun een Søn!"

„Aa, maa jeg se Convoluten?"

„Værsaagod! — Samler Du paa Frimærker?"

„Nei, men — jo, det er virkelig afsendt fra Kjøbenhavn iforgaars!"

„Han skriver, han havde en forholdsvis hyggelig Juleaften hos Tante
Clausen, og at han forresten læser flittigt."

„Hm," brummede Jochumsen skuffet. „Saa kan det altsaa ikke være ham!"

„Hvad for Noget?"

„Aa, ikke Noget."

Men ud paa Aftenen sagde Jochumsen pludselig aldeles umotiveret:
„Vinge! Han, Præstens Søn, hvordan seer han ud?"

„Gud maa vide, hvorfor Du interesserer Dig for ham! — Det er en ganske
almindelig Bede, har jeg sagt Dig!"

„Ja, men det Signalement er mig ikke tydeligt nok. Er han ung, høi,
kjøn og —?"30

„Smag og Behag er forskjellige!"

„Er han Jæger?"

„Ja, jeg troer nok, han fusker i Haandværket!"

„Saa er det ham, som har skudt Bukken — min Buk — og han pürscher,
eller hvad det hedder, endda efter andet Vildt!"

„Aa, Passiar! — Har han maaske ogsaa skudt Tippo-Tip!"

„Nei, det har han ikke! — Men Du kan selv faae Syn for Sagn imorgen!"

Og Mere var der foreløbigt ikke at faae ud af Jochumsen.

Der faldt igjen Sne om Natten, og endnu før Morgenkaffen var Jochumsen
ude i Haven. — Jo, Ida havde været der: der stod Spor hen til Hjørnet
og tilbage, og der var skrevet et tydeligt „11" i Sneen paa samme Sted
som forrige Gang.

— „Vil Du saa se Krybskytten, Vinge?" spurgte Jochumsen, da Skovrideren
var kommen op.

„Aa, Du med din Krybskytte! — Hvordan skulde det forresten gaa til?"

„Ganske simpelt ved at følge med mig ud Klokken halv Elleve!"

„Det kan jeg ikke: jeg har sagt to Skovfogeder til, som skal møde mig i
Nørreskoven Kl. 12!"

„Dem maa Du lade vente!"31

„Jeg lader aldrig Nogen vente paa mig!"

„Ja, ja — naar kan Du være tilbage?"

„Aa, omtrent Klokken Et."

„Godt! Saa skriver jeg til Krybskytten, at han ikke behøver at være paa
Pletten før Klokken To."

„Staaer Du saadan ligefrem i Correspondance med ham?"

„Aa, ja, paa en Maade! — Tag Du blot i Nørreskoven!"

Saa gik Jochumsen igjen ud i Haven, glattede med sin Stok Idas „11" ud
og skrev et „2" i Stedet, idet han omhyggeligt sørgede for at
efterligne hendes lille Krølle. Derpaa saae han ud over Gjærdet: nei,
der var ingen Spor endnu, saa Præstesønnen havde aabenbart ikke læst
den første Tilsigelse. — „Men, Død og Pine!" tænkte Jochumsen lidt
efter. „Hun møder jo Klokken Elleve, og saa er han der ikke, og naar
han stiller Klokken To, saa er hun der ikke!" Saa tog han en rask
Beslutning, gik hen paa Siden af Ida, blinkede hemmelighedsfuldt og
fortroligt til hende og hviskede: „Jeg skulde sige, at „han" ikke kunde
komme Klokken Elleve, men først Klokken To!"

Om en Granatkardæsk var sprungen lige foran hende, kunde Ida ikke være
bleven mere perplex, end hun blev. Purpurrød stammede hun: „Men hvordan
— hvorfra veed Professoren, at —"

„Det er min Hemmelighed!" svarede Jochumsen32

og nød sin Overlegenhed. „Men paa min Dis-cretion kan De stole. Vilde
jeg tale og røbe blot en Tiendedel af de Hemmeligheder, jeg sidder inde
med, kunde jeg gjøre omtrent alle mine Venner umulige i godt Selskab —
men jeg er discret!"

„Han skal jo med Toget Klokken Et!" udbrød Ida.

„Saa, skal han det? Det har han ikke talt til mig om — men De kan i alt
Fald være rolig for, at han har opsat Reisen."

Inden Jochumsen Klokken henad halv To begav sig paa Expedition med
Skovrideren, forvissede han sig ude i Havehjørnet om, at hans
Tilsigelse var bleven læst, og, ganske rigtigt: nu var der Spor til og
fra Skoven, og lidt før To sade han og Skovrideren gjemte i Granbunken.

„Det er længe siden, jeg har siddet paa Anstand!" sagde Skovrideren.

„Stille!" hviskede Jochumsen. „Jeg hører Noget!" Og omtrent samtidigt
kom, hver fra sin Side, de to Ventede. Tippo-Tip foer atter hen imod
Granbunken, men denne Gang ikke knurrende, og dens Ledsager havde den
største Møie med at faae den kaldt til sig.

„Men hvorfor i al Verden kunde Du ikke komme før Klokken To, Ida?"
sagde han. „Du vidste jo, jeg skulde reise med Toget Klokken Et — nu
kan jeg ikke komme afsted før imorgen, og imorgen gaaer der intet
Dampskib fra Aarhus!"33

„Men det var jo Dig, der sendte Bud med Professoren, at Du ikke kunde
komme før To!"

„Jeg sende Bud med Professoren! Jeg har aldrig talt med den Karl!"

„Ja, saa forstaaer jeg ikke det Hele. Men det er jo skrækkeligt, for
han maa altsaa have opdaget Alt!"

„Jeg kunde have Lyst til at skyde ham selv paa Pelsen, ligesom jeg
skjød Bukken!"

„Hvad skulde det hjælpe — nei, Knud, gjør, hvad jeg beder Dig om: nu,
da din Reise dog er bleven opsat, saa gaa med hjem, sig til din Fader,
som sandt er, at Du ikke kunde blive i Kjøbenhavn, men at Du maatte
herover for Juleaften at sige mig, at jeg alligevel er den Eneste, Du
holder af — hører Du, Knud! Jeg kan heller ikke holde ud længer at
spille Komedie for dine Forældre!"

„Nei! — Er min Gamle stædig, saa er jeg det ogsaa. Moder vilde jeg
gjerne se, men det lader sig jo nu ikke gjøre — Tippo-Tip, vil Du komme
her!"

Men Tippo-Tip vilde nu ikke længer lade sig commandere, den arbeidede
sig længere og længere ind i Granbunken, den gravede sig frem, Gren
efter Gren faldt ned, og med Eet afsløredes Hovederne af Jochumsen og
Skovrideren.

„Fader!" raabte den unge Mand og gjorde et Skridt henimod Skovrideren,
hvem Tippo-Tip for-nøiet sprang op ad. — „Professoren!" udbrød Ida.

„Ja, her er vi begge To!" svarede Skovrideren roligt og vendte sig til
Sønnen. „Naa, det var jo kjønt af Dig, at Du dog vilde se herover i
Julen! — Ja, jeg var sgu heller ikke bleven i Kjøbenhavn i dit Sted! —
Men gjør Du nu, som Ida siger — hun er en fornuftig Pige — og gaa med
hjem i Skovridergaarden. Glædelig Jul, min Dreng!"

Og medens Faderen og Sønnen gave hinanden Haanden, som om der aldrig
havde været Noget i Veien, gik Ida hen til Jochumsen, betænkte sig et
Øieblik, lagde saa Armen om hans Hals og gav ham et Kys. — „Er jeg vel
saa ækel?" spurgte Jochumsen og plirrede med Øinene. — „De er mageløs!"

Og saa fulgtes alle Fire ad til Skovridergaarden, men underveis udbrød
Jochumsen pludselig: „Tør jeg spørge Dem, unge Vinge, hvordan De
egentlig bar Dem ad med den ene Dag at faae Deres Forlovedes Spor til
at forsvinde derinde i den dybe Sne? Det er ikke af Nysgjerrighed, jeg
spørger, men det kunde more mig at vide!"

Knud saae smilende til Ida, Ida rødmede men svarede uden Betænkning:
„Han bar mig et Stykke1"

„Ja, stærk er Knægten!" sagde Skovrideren. „Men maa jeg saa faae at
vide — det er ogsaa kun, fordi det kunde more mig — hvordan det
egentlig har sig med dit Brev, som vi fik for to Dage siden?"

„Det skrev jeg naturligvis den Dag, jeg reiste35

fra Kjøbenhavn, og bad Pigen lægge det i Brevkassen anden Juledag."

„Kjør ham i stramme Liner, Ida," sagde Skovrideren, „for han er ikke
paalidelig!"

„Aa, jeg er ikke bange, Skovrider — Svigerfader, maa jeg vel sige! Og
til Sommer skal han nok faae sin Examen, det caverer jeg for!"

— Saadan gik det til, at der først Lille-Nyt-aarsaften blev holdt
rigtig Jul i Skovridergaarden.ANFÆGTELSERDer var Cantonnementsøvelser i
Jylland; det var i Slutningen af September. Henimod Aften kom der et
Batteri til Kolstrup — en større Landsby, der ligger paa begge Sider af
Hovedlandevejen — og rykkede ind paa Sognefogdens Mark bagved Kirken.
Der blev spændt fra, og da Vognlinierne vare ordnede paa Parkpladsen,
uddeltes Kvarteer-billetterne, og de forskjellige Førere afmarcherede
med deres Mandskab og Heste.

„Syvogfyrre!" raabte den unge Premierlieutenant til en af
Trainconstablerne. „De er jo herfra Egnen, saa kan De vise mig Vei til
Venløse; jeg skal ligge i Præstegaarden."

„ Vel, Hr. Premierlieutenant!" svarede Sy voofyrre, og saa red de.

„Er Præsten i Venløse en flink Mand?" spurgte Lieutenanten underveis.

„Ja, han er svært godt lidt, Hr. Premierlieutenant, men jeg kjender ham
forresten kun af Omtale, for han har ikke været her mere end et Par
Aar."40

„Har han stor Familie?"

„Nei, Hr. Premierlieutenant, han er ugift."

„Ugift! Jeg troede sgu ikke, der var ugifte Præster til!"

„Ja, han kan vel for den Sags Skyld blive gift endnu," mente
Syvogfyrre, „for det er en helt ung Mand, saadan henimod de Tredive."

„Naa, ikke ældre," svarede Lieutenanten ligegyldigt, men tænkte ved sig
selv, at det i Grunden var ærgerligt, han ikke havde faaet Kvarteer hos
Doctoren nede i Kolstrup, hvor Capitainen var; der havde staaet to
voxne Døtre i Haven, og saadan i al Almindelighed var en Doctor dog i
Reglen at foretrække for en Præst — ovenikjøbet en ugift, formodentlig
en Stivstikker, hvem man maatte conversere om theologiske Materier —
naa, man maatte jo tage Kvarteret, som det faldt.

Da Lieutenanten en halv Time senere red ind i Venløse Præstegaard, kom
en smuk, kraftig Mand med en Hønsehund ved Siden tilsyne i den aabne
Dør og bød ham Velkommen; Lieutenanten sprang af Hesten og præsenterede
sig selv, Præsten viste ham ind i Gjæsteværelset og sagde, at
Aftensbordet ventede, saasnart han havde gjort Toilette, og da
Lieutenanten havde faaet Støvlerne af og stod paa Hovedet i Vandfadet,
sagde han til sig selv, at det første Indtryk af Kvarteret egentlig var
ganske tiltalende. „Og det er snurrigt nok," tænkte han,41

„min Vært ligner meget mere en Militair 'end en Præst."

Aftensbordet var fortræffeligt, Præsten drak selv Snaps, og da
Lieutenanten senere fik en Cigar — en god Cigar — inde i
Studereværelset og hørte sin Vært forlange varmt Vand, befandt han sig
rigtig vel. Han sad just og tænkte paa, om det ikke var rigtigst nu at
begynde paa et eller andet theologisk Emne, men han forskaanedes for
Vanskeligheden ved at træffe et Valg, idet Præsten førte Kampen over
paa Fjendens Omraade ved at spørge Lieutenanten om de sidste Dages
Øvelser. Lieutenanten gav en kort „populair" Forklaring, men til hans
store Forundring lod Præsten sig ikke nøie hermed, men spurgte videre
og viste efterhaanden et saa indgaaende Kjendskab til Feltartilleriet,
til Materiel og Tjenesteforhold, at Lieutenanten blev aldeles
imponeret, og da Præsten tilsidst med Sagkundskab og Overbevisning
fremhævede Fortrinene ved den Barth'ske Sadel og viste sig temmelig
nøie bekjendt med de mange forskjellige, mere eller mindre utrolige
Gjenstande, som indeholdes i Stang-haandhestens høire og venstre Taske,
busede Lieutenanten pludselig ud med et:

„Men De maa jo —"

„Have staaet ved Feltartilleriet? Ja, det har jeg ogsaa. Da jeg var
bleven Candidat, aftjente jeg min Værnepligt ved —"

„Som Befalingsmand?"42

„Ja, senest som Secondlieutenant. Jeg har baaret Distinctionerne i 30
Dage, og Tremaaneders-dagen efterat jeg var bleven permitteret, blev
jeg ordineret. Det var en Overgang!"

„Og De kunde virkelig opgive —"

„Uniformen for den sorte Kjole?" supplerede Præsten med et Smil over
sin Gjæsts Uforbeholdenhed. „Jo, jeg kunde! For det første havde det
altid været Bestemmelsen, at jeg skulde være Præst det var min Faders
ønske, og det var ogsaa mit — og for det andet vilde jeg jo være bleven
en noget gammel Premierlieutenant, om jeg var gaaet videre, men jeg vil
være ærlig og indrømme, at det var med et lille Suk, jeg sidste Gang
spændte Sablen af og tog Afsked med fjerde Batteri, som

„Fjerde! Det er mit Batteri!"

„Nei, det var da morsomt! — Er Capitain Broberg endnu Batterichef?"

„Nei, han er forsat til Fæstningsartilleriet. Nu har Capitain Henschel
fjerde Batteri."

„Men Stabssergeant Lübbers er da vel endnu til Tjeneste?"

„Ja, bevares? — Og tykke Trompeter Køhler! Ham husker De da?"

„Om jeg gjør! Hils dem endelig mange Gange begge To!"

„Ja, Tak, — men kommer Pastoren ikke selv ned til Kolstrup og hilser
paa Deres gamle Batteri?43

De maa jo ogsaa kjende mange af Stamhestene endnu!"

„Jo, maaske — men bland Dem en Toddy til, den første var ikke saa
stor."

Det gjorde Lieutenanten, og en Timestid endnu bleve de to Mænd siddende
sammen, rigtig glade ved hinanden.

Næste Dag — det var Graaveir og Regnrusk — saae Præsten ikke noget til
sin Gjæst før i Skumringen — der var nemlig Øvelse fra den tidlige
Morgen — men om Aftenen fik de sig igjen en lun Passiar, og
Lieutenanten fortalte, udførligt og som til en Collega, Alt, hvad der
havde tildraget sig i Dagens Løb; fortalte om, hvorledes Chefen for en
af Modpartiets Batailloner uforsigtigt havde ladet denne rykke frem ad
en Bakkekam, hvor en Deling af fjerde Batteri havde kunnet bestryge
Infanteriet saaledes, at der under Feltforhold neppe vilde være bleven
et Compagni tilbage, roste i varme Ord sin Capitains ypperlige Blik for
Terrainet og hans sikre Afstandsbedømmelse, og endte med i al
Beskedenhed at lade falde et Par Ord om sin egen Virksomhed. — „Og jeg
har naturligvis mange Hilsener til Pastoren," vedblev han, „baade fra
Stabssergeant Lübbers og fra Trompeter Køhler. De huskede Dem
selvfølgelig godt begge To, men Stabssergeanten vilde slet ikke tro, at
De var Præst; han paastod, at De var skabt til Officeer. Jeg sagde
forresten, at De nok fik Dem at se, inden44

vi tager bort; imorgen holder vi Rast, men iover-morgen tidligt gaaer
det hjemad til Garnisonen: saa følger De mig over til Kolstrup og
hilser paa Batteriet, ikke sandt?"

„Ja, hvis der ikke kommer Noget iveien!"

„Aa, hvad skulde der kunne komme iveien! — Men, det er sandt: vi reiste
tre Flokke Høns idag; der maa være meget Vildt her paa Egnen!"

„Ikke saa lidt endda. Er De Jæger?"

„Ja, jeg holder umaadelig meget af at gaa paa Jagt. Gjør De ogsaa?"

„Ikke mere. Men jeg har været en ivrig Jæger, før jeg blev Præst. Nu
rører jeg aldrig mere en Bøsse."

„Men hvorfor dog ikke! Synes De virkelig, det er uforeneligt med —"

„Nei, jeg synes det ikke, og det første Aar jeg var her, gik jeg ogsaa
en Del paa Jagt — heter jo temmelig ensomt, saa det var en hehagelig
Afvexling — men der var Andre, som var af en modsat Mening, og saa
holdt jeg op."

„Provsten?" spurgte Lieutenanten, der som Militair gik ud fra, at kun
Ens Foresatte kunde have Noget at sige.

„Nei," svarede Præsten med et Smil, „det blander Provsten sig ikke i.
Men De veed formodentlig ikke, at De her befinder Dem i de „stærke
Jyders" Egn, blandt udprægede Pietister. Jeg hører ikke selv til den
Retning, men jeg foretrækker45

selvfølgelig en Menighed, der er Liv i, fremfor en død, og jeg kommer i
det Hele rigtig godt ud af det med mine Sognefolk nu, selv om vi
jevnlig er af forskjellige Anskuelser. Men i Begyndelsen gik det ikke
saa godt, og navnlig forargede det Mange at se deres Præst med Bøsse.
Jeg vidste forresten i lang Tid slet ikke af det, men en skjønne Dag
kom tre af de meest ansete Gaardmænd ind til mig og lod mig vide, at
man fandt min Opførsel forargelig og bestemt ventede, at jeg lod være
med at jage. Jeg svarede dem, at jeg nok selv skulde afgjøre, hvad jeg
fandt rigtigt, og da en gammel Kone i Fattighuset, der hedder Sidse,
nogle Dage efter kom anstigende og fortalte mig, at hun ikke havde
kunnet faae Ro i to Nætter, fordi Præstens Ugudelighed pinte hende, saa
bad jeg hende passe sig selv og sin egen Ugudelighed og lade mig være i
Fred."

„Ja, naturligvis!" indskjød Lieutenanten og tog en Slurk af Toddyen.

„Ja," vedblev Præsten, „men saa kom en Dag de samme tre Mænd igjen, og
den ældste af dem — i alle Maader en brav Mand — sagde, at nu var de
komne saa vidt, at de vilde indrømme, at hvis jeg virkelig ikke selv
fandt, det var Synd at jage, saa var det maaske heller ikke nogen Synd,
jeg begik, men der var nu en Gang Mange her paa Egnen, der tog
Forargelse af det, og derfor vilde de spørge mig, om jeg ikke alligevel
fandt46

det rigtigt at ofre min Smule Fornøielse hellere end at forarge min
Menighed. Den Argumentation bøiede jeg mig selvfølgelig for, og nu
løsner jeg ikke mere noget Skud."

„Falder det Dem da ikke svært?" spurgte Lieutenanten.

„Aa, nei, det gjør mig egentlig mest ondt for gamle Diana; hun skeler
endnu jevnlig til Bøssen henne i Krogen og kan ikke forstaae, at jeg
kun har en Stok i Haanden, naar hun staaer for Hønsene ude i Roerne."

„Har De en Flok paa Præstegaardsjorden?"

„Ja, en Flok paa tolv. — Vil De se ud til den imorgen?"

„Tusind Tak, hvis jeg maatte laane Pastorens Bøsse og tage Diana med,
saa —"

„Ja, mig maa De ogsaa have med, ellers følger Diana Dem ikke — gjør Du
vel, min gamle Tøs! — men det kan ogsaa more mig at se paa Dem, og det
kan da Ingen tage Forargelse af!"

Da Lieutenanten næste Morgen lukkede sit Vindue op og saae ud i Haven,
blev han behageligt overrasket. Gaarsdagens Graaveir var afløst af
straalende Solskin, og i det toge de høstlige Træer med deres
mangefarvede Løv sig først rigtig ud. Duggen blinkede i det mørke Græs,
og et Par47

blankbrune Kastanier laa mellem de gule Blade; over Gjærdet kunde man
se en Mark med ung, søgrøn Rug, og fjernt ude kuplede sig den bakkede,
ræverøde Skov. Henne under det store Æbletræ ledte Præsten efter falden
Frugt, og den blaa Røg fra hans Morgenpibe spredtes langsomt mellem
Buskene. Nu opdagede han sin Gjæst, sagde Godmorgen og spurgte, om han
var klar til hastig Udrykning. Fem Minuter efter var Lieutenanten ude i
Haven; Præsten gav ham Bøsse og Patroner og tog selv en Stok, fløitede
ad Diana og viste saa Vei ad Roerne til.

Underveis sprang der en Hare, men Lieutenanten skjød forbi. — „De holdt
under den," sagde Præsten, og det forekom Lieutenanten, at Diana
samtidig saae misbilligende paa ham.

Strax da de kom ind i Roerne, stod Hunden. — „Vær nu parat!" sagde
Præsten. „Avance, Diana!" Hønsene reiste, Lieutenanten skjød, men der
faldt ingen.

„Hvorfor brugte De ikke det andet Skud?" spurgte Præsten helt ivrigt.
„De havde jo Tid nok!"

„Ja, jeg veed ikke selv," svarede Lieutenanten forlegen, „det gik saa
hurtigt."

„Naa, ja, Flokken gik ikke saa langt, den ligger paa Bygstubben; men nu
maa De virkelig bruge begge Skud, naar Hønsene letter. Og blot48

ikke for ivrig: lad dem kun trække ud, før De skyder!"

Henne paa Bygstubben stod Diana faa øie-blikke efter; Hønsene holdt
brillant og røg op om Ørene paa Lieutenanten, men det gik ganske som
forrige Gang: han brændte strax løs uden at ramme nogen og tog derpaa
ganske hjælpeløs Bøssen fra Kinden. Men inden han lik sig rigtig
besindet, havde Præsten i et Nu plantet sin Stok i Jorden, rev Bøssen
ud af Haanden paa den uheldige Jæger og skjød den bageste Høne ned til
stor Fryd for Diana.

Det er vanskeligt at sige, hvem der egentlig var mest forbauset:
Lieutenanten eller Præsten, for det var aabenbart, at denne Sidste
havde handlet i den Grad instinctmæssigt, at han først da Diana
stillede med Hønen i Flaben, blev klar over, hvad han havde gjort. Han
saae sig uvilkaarligt om og sagde saa ganske stilfærdigt: „Jeg bad Dem
dog saa pænt sørge for at afgive begge Skud, og De saae da, at der var
Tid nok til det! — Ja, det var kun det, jeg vilde sige Dem!"

— Lieutenanten skjød forresten senere paa Dagen en Hare, men da han om
Aftenen sad og drøftede sine forskjellige Feilskud og søgte at
undskylde disse paa bedste Maade, afbrød Præsten ham ved at sige: „De
kan nok lære at skyde, men De mangler Øvelse. — Har De en god Bøsse?"49

Nei, Lieutenanten havde egentlig slet ingen Bøsse.

„Saa skal jeg sige Dem noget: saa er det bedst, De tager min med Dem og
beholder den. Jeg har dog ingen Brug for den mere, og det vækker kun
falske Forhaabninger hos Diana, naar hun stadig seer den staa i
Krogen".

Nei, det kunde Lieutenanten paa ingen Maade tage imod.

„Jo, vist kan De saa! De gjør mig ligefrem en Tjeneste ved at skaffe
mig den Bøsse ud af Huset. — Man skal ikke lede sig selv i Fristelse!"
tilføiede Præsten med et Smil.

Inden de gik til Ro, havde Lieutenanten endnu en Gang mindet Præsten
om, at han næste Morgen skulde følge med til Kolstrup, og Præsten havde
da ogsaa gjentaget sit Løfte, men da Morgenen kom, og Lieutenanten
allerede var i Sadlen, fik hans Vert pludselig travlt med en Besked,
der nødvendigvis maatte gives Avlskarlen, og et Brev, der ikke taalte
Opsættelse, og da han endelig var færdig, saae Lieutenanten paa sit Uhr
og erklærede, at nu maatte de rigtignok skynde sig, for han skulde være
paa Parkpladsen om en halv Time.

Veiret var straalende, og overalt saae man paa Stubmarker og Biveie
Artillerister, som tilhest og tilfods bevægede sig i Retning af
Kolstrup; Solen slog Gnister af deres Vaaben, og det var saa stille, at
man langt borte kunde høre en Sabel klirre.

„Ja, undskyld, kjære Pastor", sagde Lieute-nanten, da de vare komne
halvveis, og saae igjen paa sit Uhr, „det er meget kjedeligt, men jeg
maa ride iforveien forat komme i rette Tid. Men naar De blot vil gaae
jevnt til, kan De alligevel sagtens træffe os, inden vi er
afmarscherede."

„Ja, rid De kun, jeg kommer bagefter. Farvel!"

„Farvel saalænge!"

Lieutenanten red til, men Præsten gik op paa et Gjærde, og der blev han
staaende.

Snart hørte man Lyden af mange Stemmer nede i Kolstrup, og saa kun
enkelte, der hævede sig frem mellem Raslen af Metal og Smækken med Træ;
derpaa blev Alt igjen stille, der lød et Signal, og langsomt svingede
Batteriet som en spraglet, ringlende Snog op ad den steile Kirkebakke.
Da det havde naaet Toppen, blev der pludselig en Standsning og saa en
ny Bevægelse i den lange Række, og i Solskinnet lynede det fra den, som
om Slangen sprudede Ild: det var Fodmandskabet der sad op,
Spændrytterne brugte deres Pisk, og nu gik det i Trav fremad ad den
haarde Chaussée, buldrende som fjern Torden.

Men oppe paa Gjærdet stod Præsten og saae langt efter sit gamle
Batteri.STUDENTEN, DER SOLGTE SIN BJØRN

4»Nede i Tyskland ligger der en gammel By, som hedder Bremen. Der døde
den hellige Ans-garius, Nordens Apostel, og der er en Raadhus-kjælder
med utallige Fade gammel og ung Rhinskvin.

Denne Historie handler imidlertid ikke om Ansgarius, men om
Raadhuskjælderen.

Raadhuset er stort og smukt, med aaben Buegang og prægtige Sale, men
det er der forresten aldrig Nogen, der giver sig Tid til at se, for
Alle gaa strax ned ad den steile, mørke Trappe, ned i Kjælderen, der
strækker sig helt ind under Torvet. Her er der Liv fra den tidlige
Formiddag til den sene Aften. Vinfade, kunstigt udskaarne og saa store
som smaa Huse, ligge fredeligt Side om Side og tabe sig i Mørket, og
langs den ene Væg er der en Række hyggelige Smaarum, omtrent som
lukkede Stolestader i en Kirke, og der kan hvem der vil, og hvem der
har Penge, gjøre sig tilgode med den ædle Vin.

I saadant et lille Rum sad engang en varm Sommeraften en brav Student.
Han var paa en54

lille Feriereise med store Forventninger og smaa Midler, og nu var han
kommen til Bremen forat se Weserbroen, som han kjendte fra Musæus' „Den
stumme Kjærlighed", og Raadhuskjælderen, som Hauff har foreviget. Han
fik en Flaske af den billigste Vin — dernede er den billigste Vin nu
ogsaa god — og sad just og nød Buket og Smag, da en velvillig tjenende
Aand kom og spurgte, om han ikke havde Lyst til at se Kjælderen
rigtigt. Jo, det havde han nok. og saa reiste han sig.

Den tjenende Aand tændte et Lys, og de gik. Det blev en lang Vandring:
ind i „Apostelkjælderen", hvor de tolv sorte Fade fyldte med
hundredaarig Hochheimer laa i ensom Majestæt hver med sit bibelske Navn
over Spunsen; det osende Lys trængte kun svagt gjennem Mørket, Duft af
hengjemt Vin slog En imøde som kjølig Brise fra en Fjeldkløft — det var
helt høitideligt. Saa videre, ind gjennem den Sal, hvor Bremens vise
Fædre prøve de nye Aargange, før de komme i Handelen, og tilsidst ind i
„Bacchuskjælderen", hvor den glade, nøgne Vingud leer fra Toppen af det
mægtige Fad.

Studenten var begeistret, og da han kom tilbage til sin Celle og saae,
at der kun var ganske lidt tilbage i hans Flaske, betænkte han sig
derfor ikke længe, men bestilte strax et Glas af den rigtige gamle
Apostelvin fra Syttenhundrede og Et eller Andet — den kan man nemlig
ogsaa faae, naar man blot vil betale den.55

Først nu bemærkede han, at der, medens han havde været paa Vandring
rundt i Kjælderen, var kommen en Gjæst til i Stolestadet, en
gammelagtig Mand med krum Næse og underlig stikkende Øine, hvem den
tjenende Aand bukkede dybt for og kaldte „Hr. Commerceraad!" Studenten,
der var en velopdragen ung Mand og havde den rette Ærbødighed for al
Autoritet, bukkede derfor ogsaa, og den fremmede Mand gav et ganske
lille Nik. Studenten fik sit Glas Apostelvin, og Commerce-raaden fik en
Flaske gammel Rüdesheimer — „Auslese" stod der oven i Kjøbet paa
Etiketten — og saa tog Hver sit Glas.

Nei, hvor den Apostelvin smagte Studenten! Den var rigtignok noget mere
syrlig, end Vin ellers pleier at være, men hvad var det dog for en
vidunderlig Buket, der strømmede op fra den mørkebrune, blinkende
Flade! Man kunde jo beruse sig i Duften alene! Og Eftersmagen — hvad
var det, den mindede om! Om gyldne Druer og duftende Caprifolier, om
Honning fra Hymettos — som Studenten naturligvis aldrig havde smagt —
ja, om Alt, hvad der var til af Skjønt og Godt i denne syndige Verden!
Og hvor den klarede Blikket og løftede Tanken! „Wer nicht liebt Wein —"
sang det indeni Studenten — for han var Theolog og kunde sin Luther paa
Fingrene. „Ja, det har Tysken Ret i: ingen Vin rummer den Poesi som
Rhinens Drue! Alene det, at den kan taale at56

blive saa gammel, det skal være, viser jo dens Adel! — Og hvor har den
ikke begeistret Digtere, begeistret dem som intet Andet! Aa, naar jeg
blot tænker paa Fader Claudius eller paa det gamle Trekløver i „Hermann
und Dorothea", som hin varme Sommerdag søger ind i den kølige Bagstue.
hvor Husmoderen bringer en Flaske af Aargangen 83 „mit den grünlichen
Römern, den echten Bechem des Rheinweins!" — Men det er heller ingen
Sag at blive Digter, naar man har en saadan Gud Gave for sig! — Og
desuden, ja, det er underligLi men jeg synes formelig, man bliver et
bedre Menneske! Man kan jo umuligt bære Nag til Nogen — jeg kunde i
dette Øieblik drikke Dus med den Professor, der gav mig Non til
Patvisticiim! — Aa, hvor det er deiligt at leve og deiligt at reise!
Kunde man nu blot flyve længere ud, ned til Köln og Rhinen, hvor
Druerne gro, og hvor de graa Ruiner speile sig i Floden! Kunde man blot
—"

„Hm!" lød det pludselig. Det var Commerce-raaden, der rømmede sig, og
Studenten saae op. Den gamle Herre havde omtrent tømt sin Flaske, men
han saae ikke mere oplivet ud — tvertimod. „Hvad om vi To gjorde en
Handel?" sagde han med et listigt Blik.

„Handel!" lo Studenten. „Aa, Gud hjælpe os, jeg veed ikke, hvad jeg
skulde sælge!"

„Nu, det kunde dog tænkes, De havde Noget, som jeg kunde bruge,"
vedblev Commerceraaden57

og saae paa Studenten, som om han vilde sluge ham med Hud og Haar. „Men
lad os först tale lidt om Deres egne Affairer. Jeg synes, jeg kan se
paa Dem, at De nok havde Lyst at komme lidt ud at reise — ikke sandt?
Godt! Her er Reisepenge!" og den Gamle raslede med en hel Haand-fuld
Guldstykker — „Alle fuldvægtige, ingen beklippede, jeg er en ærlig
Handelsmand."

Synet af Guldet betog Studenten stærkt, og n spurgte helt benouet: „Ja,
men hvad vil De .ve af mig — jeg har jo sagt Dem, jeg eier ikke Andet,
end hvad jeg staaer og gaaer i, og saa en Toilettaske og noget rent
Linned hjemme paa Hotellet."

„Jo, De gjør: De har en smuk lille Bjørn", svarede Commerceraaden
ganske roligt, „og den vil jeg nok kjøbe til rimelig Pris. Det er
saadant et Liebhaveri!"

„En Bjørn!" raabte Studenten. „Hvor?"

„Ved Siden af Dem, men De kan ikke selv se den — det kan man aldrig!"

Studenten blev i den Grad imponeret af den Gamles Alvor, at han
virkelig saae ned paa Bænken, men da han ikke opdagede Noget der,
vedblev han : „Naa, nu forstaaer jeg Dem! De spøger, De mener, at jeg
—"

„Jeg mener, hvad jeg siger! Oppe i Deres Land kalder man nok det Væsen,
her er Tale om, en „Bjørn", hos os kalder man det „Kater", men58

Benævnelsen er ligegyldig, for Zoologerne bliver dog aldrig enige om
Slægts- og Artsmærker."

„Men det er jo kun for Løier, man taler om at have en Bjørn," indvendte
Studenten. „Det er jo kun, naar man drikker, at man —"

„Ganske rigtigt!" svarede Commerceraaden. „Deres Skygge viser sig jo
ogsaa kun i Solen — nu, Deres Bjørn kommer kun frem i fugtige Aftener,
det er Hip som Hap! Peter Schlemihl solgte sin Skygge — jeg spørger
Dem, om De vil sælge Deres Bjørn!"

„Men Herregud, hvad er det Altsammen for Noget!" sagde Studenten.
„Drømmer jeg, eller er jeg vaagen!"

„Deres Bjørn er vaagen," svarede den Gamle, „og det er som sagt en kjøn
lille Bjørn, som jeg nok vil kjøbe."

„Men hvorfor vil De have min?,, spurgte Studenten, der efterhaanden
begyndte at finde den hele Forhandling ganske naturlig. „Naar De blot
drikker et Par Flasker af den Vin der, saa faaer De saamænd ogsaa nok
—"

„Nei, jeg gjør ikke," sukkede Commerceraaden.

„Har De virkelig aldrig havt en Bjørn?"

„Jo, jeg har! Ogsaa jeg har havt en smuk lille Bjørn, en god Bjørn, der
har glædet mig mangen Aften og fulgt mig hjem og delt mit ensomme Leie
— man skal blot passe at lade den ligge yderst,59

saa gjør den Ingenting — men de Tider er forbi, den kommer aldrig
mere!"

„Var De da ikke god ved Dyret?" spurgte Studenten ganske troskyldigt,
men uden at ænse dette Spørgsmaal vedblev Commerceraaden: „Det kan vel
nu være en halv Snes Aar siden, at jeg en Aften sad paa dette Sted. Jeg
havde om Formiddagen gjort en Forretning, en stor Forretning. Jeg havde
solgt min gode Ven Salomon Hirsch en Fordring paa Moritz Lilienblume;
den lød paa en stor Sum, og han fik den for Spotpris, men det var dog
en god Forretning, for jeg vidste, at Moritz Lilienblume maatte standse
sine Betalinger, inden Fordringen var forfalden. Nu, Handel er Handel,
men Salomon Hirsch gik fallit, og han havde mange Børn, og Konen tog
nok senere sin Død over den Affaire. Hvad kunde jeg gjøre ved den Sag?
Intet! Men siden den Dag har jeg aldrig mere havt min rare, lille
Bjørn. Jeg har siddet her i Raadhus-kjælderen Aften efter Aften og
kaldt paa den og lokket for den; jeg har drukket den dyreste Vin, men
jeg er gaaet alene hjem og bedrøvet hjem, og min lille, lystige Bjørn
har aldrig mere delt mit ensomme Leie. — De har en smuk Bjørn, min unge
Ven, ganske som min egen i fordums Dage, og nu spørger jeg Dem igjen
som en ærlig Handelsmand: vil De sælge mig den?"

Commerceraaden havde under sin lange Fortælling flittigt skjænket for
sin Bordfælle af en ny60

Flaske, og da Tilbudet atter i høitidelig Form gjen-toges. svarede
Studenten, der kun tænkte paa alt det Nye og Skjønne, han kunde faae at
se for Pengene: „Top! Bjørnen er Deres! Men det siger jeg Dem forud:
jeg troer ikke, den kan gjøre Kunster, og De maa selv om, hvordan De
faaer Dyret hjem!"

„Det bliver min Sag," sagde Commerceraaden og talte saa mange
Guldstykker op paa Bordet, at Studenten fik helt ondt i Øinene. Men den
gamle Herre tog sin Hat og Stok, reiste sig og fløitede ganske sagte,
og det forekom Studenten, at der gik Noget bort fra ham sammen med
Commerceraaden. Han blev pludselig helt kold paa Panden, og i det Samme
fortrød han, uden egentlig selv at vide hvorfor, sin Handel og løb
efter den Fremmede forat give ham Pengene tilbage. Men nu var det for
sent: han saae Commerceraaden forsvinde oppe paa det mørke Torv bagved
den store Rolandstøtte, og han syntes at skimte en lille sort
Skikkelse, der med Halen imellem Benene sjokkede bagefter.

Næste Morgen reiste Studenten videre, nu havde han jo Raad til det. Han
saae Kirker og Klostre og Pinakotheker og Udsigter, men Vinen Syd paa
smagte ham ikke; det Hele var egentlig slet ikke, som han havde tænkt
sig det, og han kom igrunden skuffet hjem.

Han fik imidlertid snart efter sin Embedsexamen61

med bedste Characteer, blev hurtigt befordret til et godt Embede i en
stor Kjøbstad og er nu bl. A. et anseet Medlem af den stedlige
Totalafholdsforening. Da denne ifjor holdt sin aarlige Skovtur, nød han
den Ære at blive høilig berømmet af en begavet Taler, fordi han — som
desværre kun saa Faa af hans Standsfeller — helt havde kunnet resignere
paa den Nydelse at smage Druens Saft, men den beskedne Mand afviste
enhver Lovtale og erklærede under Forsamlingens stærke og udelte
Bifald, at for ham i alt Fald havde det slet ikke været noget Offer,
thi det var og havde altid været ham ufatteligt, at Vin overhovedet
betragtedes som en Nydelse og som en Kilde til Glæde. Ved disse Ord var
det ham imidlertid, som om Noget, der kunde ligne en stor, sort Hund,
bevægede sig paa Jorden mellem hans Ben, men da han saae ned, var den
forsvunden mellem Mængden. Helt underlig tilmode skelede han til Siden
— jo, Skygge havde han dog endnu, den havde han ikke solgt til
Commerceraaden!DEN FØRSTE ERANTHISFor en halv Snes Aar siden vare de to
Villaer 5 og 7, der ligge ved Siden af hinanden ude paa Poppelvei,
ganske nye, byggede paa Speculation og solgte omtrent samtidigt. De
vare ganske ens, og med de buxbomhegnede Bede i Havestrimlen, med det
låve Jerngitter ud mod Veien og de to Thuja'er for Indgangen, mindede
de egentlig mere om Familiegravsteder end om noget Andet.

I Nr. 5 flyttede Fuldmægtig Brandt ind, i Nr. 7 Capitain Lousen. Begge
vare de Enkemænd, og Begge havde kun et eneste Barn: Fuldmægtigen en
Dreng paa tolv, tretten Aar, Capitainen et Pigebarn mellem sex og syv.

Begge vare de gode Kjøbenhavnere — fødte i Hjertet af den gamle By
indenfor Voldene — og som det ofte gaaer Folk, der i Barndomstiden kun
have leget paa Brosten og ikke kjendt Muld og grønne Træer, bleve de
paa een Gang Havemænd, fanatiske Havemænd. Tidligt og sildigt blev der
gravet, saaet og plantet i de smaa Jordstrimler, Opdagelsen af en
forvildet Ukrudtsplante, der ængste-

ligt pippede op fra et Bed, var en kjærkommen Anledning til
Lugevirksomhed, og de to Huseiere vare ikke langt fra i deres stille
Sind at bande, naar en i og for sig høist velkommen Regnbyge gjorde det
umuligt at finde et Paaskud til at vande om Aftenen. Som gode Naboer
passiarede de dagligt med hinanden over Hækken — der var kun en lav
Tjørnehæk imellem Haverne, — røg skiftevis Fredspiben ovre i hinandens
Lysthus og byttede regelmæssigt Aviser — af samme politiske Farve.
Fuldmægtigens Carl, der til Vinter skulde ud som Lærling med
Middelhavscorvetten, legede faderligt med Capitainens Anna,
Tjenestepigerne laante paa Helligdage 01 eller Smør hos hinanden, naar
de havde glemt at forsyne sig den foregaaende Aften, og selv
Fuldmægtigens Hund nøiedes med at knurre, naar den paa neutralt
Territorium mødte Capitainens brogede Hankat.

Vinteren igjennem fortsattes Idyllen: Naboerne kom jevnligt sammen om
Aftenen, spillede Piquet, røg Tobak og drak Toddy, philosopherede og
politiserede — Alt i den skjønneste Enighed, — og naar der kom Brev fra
Carl — fra Cadiz, Malta eller Piræus — gik Fuldmægtigen regelmæssigt
over til Capitainen og læste det høit.67

Saa var det en Dag i Slutningen af Marts. Der laa endnu sortsmudsede
Snebunker paa Nordsiden af Husene, men Solen bagte, man fik
For-aarsfornemmelser, og Fuldmægtigen gik ud i sin Have. Han plukkede
Granrisene af de tre høi-stammede Roser, rev Tangen til Side, forat
Hya-zinthernes blege Skud kunde faae Sol, og gik saa hen til Hækken
forat se, om der ikke skulde være en udsprungen Eranthis.

„Godmorgen, Fuldmægtig!" lød det fra den anden Side.

„Godmorgen, Capitain! — Jeg har fuldt op af Knopper paa mine Eranthis;
om et Par Dage springer de ud!"

„Pyt!" svarede Capitainen. „Mine er sprungne

ud!"

Fuldmægtigen bøiede sig over Hækken — jo. det havde sin Rigtighed: det
var formelig gult ovre i Capitainens Bed, gult af Eranthis, saa det
næsten skar i Øinene.

Fuldmægtigen gik et Øieblik efter ind, men en halv Timestid senere kom
han igjen ud; Capitainen puslede endnu i Haven. — „Hør, veed De hvad,
Capitain," begyndte han, „jeg har speculeret frem og tilbage over, hvad
Grunden kan være til, at mine Eranthis er senere paa Færde end Deres,
og nu veed jeg det: det er Ahornens Skyld; den skygger over paa mit
Bed".

„Aa, hvad Pokker, den Smule Skygge!"68

„Ja, men det maa nu være den alligevel!"

„Saalænge den ikke har Blade, kan den s'gu da ikke —"

„Ja, det bliver naturligvis værre endnu, naar den springer ud", svarede
Fuldmægtigen betænksomt, og saa gik han ind igjen.

Ahornen stod midt i Skjellet, men nærmest inde paa Capitainens Grund,
og den foregaaende Sommer havde de to Naboer tidt og mangen Gang i
Forening glædet sig over dens kjønne, sunde Krone og havde som to store
Børn „været halvt" om den Iriskrede, den indeholdt; men efter hin
Foraarsdag stod det tydeligere og tydeligere for Fuldmægtigen, at
Ahornen skyggede ganske voldsomt ind paa hans Grund, og Skyggen blev
Dag for Dag større — han saae den endogsaa, naar Solen ikke skinnede.

„Den Gren maa i alt Fald bort!" sagde han en Aften til Capitainen.
„Mine Levkøier kan slet ikke trives under den."

„Aa, Skidt med Levkøierne!" svarede Capitainen. „De kan da ikke nænne
at amputere det deilige Træ saadan!"

„Ja, det er nu nemt nok at sige Skidt med Andres Levkøier!" tænkte
Fuldmægtigen og blev bitrere og bitrere. Han sov ikke om Nattep, og
næste Morgen tidligt savede han Grenen af, lagde den over Hækken ind i
Capitainens Have, midt i Gangen, og listede sig saa ind.69

En Time senere var Grenen kastet ind til Fuldmægtigen og laa i et Bed
med Gladiolus, hvor den havde knækket to, tre af de skjøre Stængler.

Fra den Dag af hilste de to Naboer ikke mere hinanden, Fuldmægtigen
pudsede sin Hund paa Capi-tainens Kat, og Tjenestepigerne slog med
Nakken naar de mødtes paa Veien.

Inden Fuldmægtigen i Sommerferien reiste over forat besøge sin Broder i
Jylland, havde han imidlertid talt med en Procurator — det skal man nu
aldrig gjøre, — og ovre i Jydernes Land havde han den Tilfredsstillelse
at faae Meddelelse fra Pro-curatoren om, at Capitainen, efterat der var
foretaget en Synsforretning af uvillige Mænd, havde maattet fælde
Ahornen.

— En Maaned senere kom Fuldmægtigen hjem fra Jylland, og medens han sad
i Drosken, der førte ham fra Kvæsthusbroen, glædede han sig hele Tiden
til at se det Træ, som ikke var der.

Men han fik Andet at se efter.

Paa Capitainens Side af Tjørnehækken var der mellem de to Haver reist
et høit Plankeværk — saa høit, som Byggeloven overhovedet hjemler det,
— og da Capitainens Villa laa Syd for Fuldmægtigens, var saa at sige al
Sol nu taget bort fra denne, ikke blot fra Havestrimlen mellem
Bygningerne, men fra selve Fuldmægtigens Hus.

Fuldmægtigen tænkte paa at sælge, men opgav70

det igjen: den Triumph skulde dog Capitainen ikke have, og saa blev
han.

Aarene gik. Sønnen saae Fuldmægtigen kun i Ny og Næ — han var jo paa
Søofficeersskolen og ensomt havde han det i alle Maader. Han blev
Kontorchef — omtrent samtidigt med, at Capitainen blev Oberstlieutenant
— men han blev gammel før Tiden, og en af hans Venner sagde om ham, at
han var kommen til at se ud som en Mand, der er paa Skyggesiden af
Tilværelsen.

Saa blev Sønnen Lieutenant', og det var jo en stor Glæde. Han fik sin
første Udcommando og kom hjem igjen, var paa Skydecursus og paa
Vagtskibet, kom forresten meget ud paa Baller og i Selskaber, men boede
stadigt hjemme hos Faderen.

— „Du holder Hilsen, seer jeg, med denne Oberstlieutenants Datter",
sagde Kontorchefen en Dag til sin Søn. „Er det ogsaa nødvendigt?"

„Man fører da ikke Krig med Damer", svarede den unge Lieutenant og
smilte lidt tvungent.

„Men Faderen, i alt Fald, synes jeg dog virkelig ikke, Du behøver at
hilse!"

„Han er jo Officeer!"

„Naa, ja det er sandt — Officeer, men ikke Gentleman!"71

Oberstlieutenanten var ogsaa bleven ældre naturligvis — men han havde
ellers Solskin nok. Han var vel anskreven hos høiere Vedkommende, blev
sendt til fremmede Troppesamlinger og fik udenlandske Ordener — af dem
om Halsen, — Roserne bugnede i hans Have, og Anna, Datteren, var bleven
en complet Skjønhed, frisk og blomstrende.

Men en Vinter — hun var den Gang en atten, nitten Aar — begyndte hun,
som Faderen sagde, at falde af; hun havde hverken sin gamle Kulør eller
sit gamle Humør. — „Du kommer paa for mange Baller, min Pige!" sagde
Oberstlieutenanten. „Det er det, Du ikke kan taale!" Hun rystede paa
Hovedet og smilte, men det var alligevel ikke det gamle Smil.

Og Oberstlieutenanten speculerede og specu-lerede, og ærgrede sig, og
inden Vinteren var omme, saae han ud, som om han skulde falde for
Aldersgrænsen til April.

En Foraarsdag ganske tidligt paa Morgenen blev Kontorchefen vækket ved
en usædvanlig Støi inde hos den sydlige Nabo: det lød, som om der
skulde holdes Reisegilde inden Aften, saadan hamredes og bankedes der.

Han reiste sig op i Sengen; i det Samme Lød72

der et Brag, og en Solstrime, fuld og varm, brød ind ad Vinduet og
lagde sig som et Teppe paa Gulvet derinde, hvor der i mange Aar ikke
havde været Sol.

Han foer til Vinduet og saae ud; man var ifærd med at rive Plankeværket
ned, og det midterste Parti var allerede faldet.

Neppe var Kontorchefen kommen i Klæderne, før Oberstlieutenanten stod i
hans Stue. De to Mænd toge ligesom Maal af hinanden, de havde jo heller
ikke mødt hinandens Blik i lange Tider. — „Herregud, hvor han er bleven
gammel!" tænkte Oberstlieutenanten, og Kontorchefen greb sig selv i at
lægge Mærke til, hvor Oberstlieutenanten var bleven graa.

Ingen af dem vilde begynde, men omsider tog Oberstlieutenanten det
overtvært og sagde: „Ja, Plankeværket bliver taget bort. Jeg kan ikke i
Længden finde mig i, at De — eller Deres Hus — skal tage al den Smule
Solskin, jeg endnu har tilbage, fra mig, og det er De — eller Deres Hus
— godt paa Veie til at gjøre!"

„Jeg!" udbrød Kontorchefen dirrende. „Er det maaske mig, der har taget
Solen fra Dem? Er det mig, der —"

„Ja, det er", svarede Oberstlieutenanten roligt. „Mit Solskin, det er
Anna, og hende har jeg ikke længere".

Kontorchefen spilede Øinene op og indrømmede73

senere, at han vist havde seet meget dum ud. „Har De hende ikke
længere?" spurgte han.

„Nei, jeg har ikke. Hun er herovre med alle sine Tanker og med hele sin
Sjæl. Har j eg taget Solen fra Dem, saa har Deres Søn gjort Gjengjæld.
Men naar Plankeværket nu falder, tænker jeg, der kan blive Solskin nok
for begge os to Gamle!"

Og det gav Kontorchefen senere Oberstlieute-nanten Ret i.OMBORD I
„SVANEN"I.

Hvorfor Fuldmægtig Jespersen gik ombord i „Svanen", og hvorledes han
modtoges af sin Fætter Vinkel.

En smuk Morgenstund i Begyndelsen af August vandrede Fuldmægtig under
Revisionsdeparte-mentet Jespersen ud ad Langelinie nydende sin første
Cigar. Nydelsen var imidlertid ikke ublandet, thi Humøret stod under
Nulpunctet: han var igaar Morges kommen fra Fyen, hvor han altid
tilbragte Ferierne hos sin Fætter, Kjøbmand Vinkel, men der var endnu
fem Dage tilbage, inden hans Permission udløb; „og saa skal man spilde
dem herinde, hvor man ikke kan nære sig for Varme og Kjedsomhed, det er
jo ikke til at holde ud!" brummede han. Jespersen hørte nemlig til de
rigtige Kjøbenhavnere, der anse det for umuligt at opholde sig i
Hovedstaden fra medio Juli til medio Avgust men som alligevel længes
efter den, saa snart de har været en Uge borte.

„Hvorfor i al Verden vil Du ogsaa tage hjem!" havde Vinkel sagt, „det
vil Du nok fortryde!"78

Men Jespersen havde været ubøielig: der var død en flrsindstyveaarig
Halvkusine af hans salig Moder, og hendes Begravelse kunde han paa
ingen Maade udeblive fra. — „Jeg troer, saa min Sandten, Du tilbringer
hele din Fritid med at følge din Families Familie til Jorden!" sagde
Vinkel, og noget Sandt var der i det, thi Familien var stor, men
Jespersens Hensynsfuldhed endnu større. Nu var Begravelsen forbi, men
reise tilbage til Fyen gad han dog ikke og melde sig til Tjeneste i
Kontoret før Permissionens Udløb vilde han heller ikke; foreløbig
vidste han ikke, hvad han skulde gjøre af sig selv, og tænkte endogsaa
et øieblik paa at spise Frokost i Langelinies Pavillon, noget, der
under almindelige Forhold ikke kunde falde ham ind, da han afskyede
Maaltider paa offentlige Steder.

Der blev imidlertid ingen Frokost af den Gang. Ved at se ud over Vandet
opdagede Jespersen en Kutter, der med Yacht-Flag oppe laa til Ankers et
Bøsseskud fra Land; den var aabenbart lige kommen, thi Storseilet var
endnu ikke firet ned. Jespersen vilde knap tro sine egne øine, og deri
gjorde han for saa vidt ret, som han var, hvad Vinkel pleiede at kalde
„utilgivelig nærsynet", men i dette Tilfælde kunde han alligevel
trøstig gjøre det: det var virkelig, som han strax havde antaget,
Vinkels Kutter „Svanen", som han i Aarenes Løb havde gjort saa mangen
Sviptur med ovre under Fyen. En Sportsmand vilde have kjendt Kutteren79

mellem hundrede andre paa Skrog og Reisning, men Jespersens Kjendemærke
var mindre maritimt: paa Storseilet, helt oppe under Gaflen, saae han
en hvid Lap, som til Vinkels store Ærgrelse havde maattet sættes ind
forleden, da hans uadskillelige Ledsager, Proprietair Teilgaard, skulde
skyde til Maals efter en tømt Flaske, der blev kastet i Veiret, men i
Steden for at ramme Flasken sendte en Wire-Cartridge som Kugleskud
igjennem Seilet. Den Lap kunde der umulig tages feil af: det maatte
være „Svanen". For en Sikkerheds Skyld gik han imidlertid tilbage til
Toldboden og spurgte en ubekjendt velvillig Sjæl, om de Guldbogstaver,
der fandtes i Agterspeilet paa den nærmere betegnede Kutter, ikke
dannede Navnet „Svanen", og efterat han havde faaet Bekræftelse herpaa,
maatte jo enhver Tvivl forsvinde.

Jespersen var fuldstændig consterneret. Et øieblik tænkte han sig
Muligheden af, at Vinkel givende efter for en øieblikkelig Indskydelse
— som han altid gjorde — havde faaet i Sinde at komme over og hente ham
tilbage til Fyen, men han forkastede strax denne Mulighed som alt for
absurd, og selv om han havde kunnet tro paa den, vilde den alligevel
paa ingen Maade have beroliget ham. Sagen var nemlig den, at det paa
dette Tidspunct var ham overordentlig ubehageligt at vide Vinkel borte
fra Hjemmet, og at han frygtede for, at der maatte være sket „Noget".
Til Jespersens alminde-80

lige iMenneskevenlighed hørte nemlig ogsaa den specielle, at han til
Trods for — eller maaske netop paa Grund af — sin egen ugifte Stand
ønskede alle Andre, hvem han undte det vel, godt gifte, og i de sidste
tre, fire Aar havde det været Gjenstand for hans stadige Bekymringer,
at Fætter Vinkel, der lige var passeret Trediverne, endnu ikke havde
faaet sig en Kone eller endog blot gjort Tilløb dertil. Forgjæves havde
Jespersen ved de forskjelligste Leiligheder talt bevægelige Ord til ham
desangaaende og udfoldet en ikke ringe Veltalenhed: al Overtalelse
syntes spildt, og Forhandlingerne endte gjerne med, at Vinkel erklærede
det for umuligt nogensinde at faae Tid til at forelske sig. „Naar man
har en stor Kornforretning, der skal passes hele Aaret om, og naar man
forresten vil leve som et civiliseret Menneske, der seiler om Sommeren,
gaaer paa Jagt om Efteraaret og spiller L'hombre om Vinteren, saa er
det ikke muligt at overkomme mere", sagde han en Gang. „Ja, saa er der
kun Foraaret", bemærkede Jespersen. „Vi har jo aldrig Foraar her til
Lands!" indvendte Vinkel, og dermed var den Samtale forbi.

Jespersen var derfor bleven i høi Grad glædelig overrasket ved i Sommer
at se Vinkel med den ønskeligste Aabenhed gjøre Kur til Ulla Tegner, en
i enhver Henseende prægtig Pige, som han hellere end gjerne vilde se
Fætteren gift med; med hende dansede han den halve Nat ved
Skyttelagets81

Bal, hun var med paa Seilture til „Næsset", hvor Champagnen flød, og
det var ikke til at tage feil af, at hun kun ventede paa hans
Spørgsmaal for at give ham sit Ja. Dette Spørgsmaal havde Jespersen
imidlertid forgjæves ventet paa Dag efter Dag i flere Uger, og skulde
Noget have kunnet afholde ham fra at tage ind til Begravelsen, maatte
det have været den Interesse, han følte ved at opholde sig paa selve
det Sted, hvor Begivenhederne skulde udfolde sig, og hvor han i
fornødent Fald kunde give en Haandsrækning eller „puffe lidt til", som
han udtrykte sig; det var nemlig en af hans Theorier, som han ikke lod
sig afdisputere, at „saadant Noget som Forlovelse sjeldent eller aldrig
kommer i Orden, uden at Andre hjælper lidt til, og Menneskene er sat
her i Verden forat være hinanden til Nyite, naar de kan."

Det var derfor ikke saa underligt, at Jespersen blev urolig ved at se
„Svanen" — rimeligvis med Vinkel ombord — ligge paa Kjøbenhavns Rhed.
Skulde det afgjørende Skridt være sket? Skulde, mod al Forventning,
Pigebarnet have sagt Nei, eller skulde Vinkel — hvad Jespersen desværre
var mest tilbøielig til at tro — i et af sine uforklarlige Luner have
forandret Signaler og være løbet fra det Hele? Vished maatte Jespersen
have; han indskibede sig derfor i en Færgebaad forat borde Kutteren og
laa faa Øieblikke efter paa Siden af den.

„Godmorgen, Vinkel!" sagde han henvendt til den ene af de to agterude
liggende Personer. Den Tiltalte dreiede sig hurtig om, blev noget rød i
Hovedet og svarede: „Hvad Pokker, er Du her!"

„Det forekommer mig egentlig ikke at være saa mærkeligt, at jeg er
her!" replicerede Jespersen tørt.

„Aa, nei, saagu, det er det vel heller ikke!"

„Godmorgen, gamle Doctor!" sagde den Anden af de ombord værende; det
var Premierlieutenant i Flaaden Randrup, en god Ven baade af Vinkel og
Jespersen. Det fortjener at bemærkes, at Titlen „Doctor" af nøiere
Bekjendte hyppig tildeltes Jespersen, dels som en Slags anteciperet
Anerkjendelse af hans Fortjenester, dels fordi han virkelig antoges at
arbeide paa en academisk Afhandling om Retsvirkningen af Arrest og
Forbud.

„Godmorgen, Randrup! Aa, giv mig en Haand! — Tak!" og dermed stod
Jespersen paa „Svanens" Dæk.

„Naa, Du er kommen til Kjøbenhavn," vedblev han, idet han atter med et
gjennemborende Blik vendte sig til Vinkel.

„Ja, det kan Du jo se", svarede Denne mut og med den slette
Samvittighed skreven i Ansigtet.

„Aha!" tænkte Jespersen, „han har ikke friet, og hun har altsaa heller
ikke kunnet sige Nei — det er dog altid Noget!"83

— „Hvem er det, der er kommen ombord?" spurgte en søvnig Røst nede fra
Kahyten.

„Det er Doctoren", svarede Randrup.

„Naa, er det ham!" lød det nede fra, „ja, nu kommer jeg strax."

„Har Du Passagerer ombord?" spurgte Jespersen Vinkel.

„Ja, det er Teilgaard."

„Naa, det kunde jeg forresten have tænkt mig", svarede Jespersen.

Skjønt det naturligvis i og for sig kunde være ham det samme, følte han
sig dog ubehagelig berørt ved at erfare, at Teilgaard var med, dels
fordi han aldrig rigtig havde kunnet forsone sig med dennes „Cynisme",
dels, og fornemmelig, fordi Teilgaard var en udpræget og, om man saa
kan sige „passioneret" Pebersvend, og Jespersen derfor betragtede hans
Nærværelse i dette øieblik som et daarligt Varsel.

— „Men der var jo slet ikke Tale om, at Du vilde ud paa nogen større
Tur, da jeg reiste ifor-gaars", sagde Jespersen til Vinkel.

„Nei, men jeg er ikke, som Andre, syv lange og syv brede om at bestemme
mig, det veed Du nok. Vi tog hjemme fra igaar Morges, og vi ankrede op
her for en halv Time siden; Klokken Tolv letter vi igjen og gaaer Syd
paa, for vi anløb bare Rheden, fordi Teilgaard ikke kunde holde ud

at leve af Skinke og Daasemad men maatte have Jollen iland efter en
Lammesteg."

„Ja, det veed Gud, jeg maatte!" sagde Teil-gaard, der nu viste sin
trinde Skikkelse under Ka-hytskappen. „Godmorgen, Jespersen! Hvad Nyt?
Kom det gamle Liv pænt i Jorden?"

Jespersen indskrænkede sig til en meget kølig Gjengjældelse af
Teilgaards Morgenhilsen og vendte sig indigneret bort, da han hørte sin
Slægtnings Begravelse blive omtalt paa en saa „geworben" Maade. Han
vexlede nogle ligegyldige Repliker med Randrup, men tænkte imens over,
hvordan han egentlig skulde opnaa det, han var kommen ombord for: at
faae noget at vide om Situationen og, hvis det var nødvendigt, gribe
ind med sikker Haand. Han tog en rask Beslutning, muligvis ægget ved
Vinkels Udtalelse om, at der var „Andre", der var syv lange og syv
brede om at bestemme sig, og sagde:

„Jeg har fem Dage tilbage af min Permission, saa jeg kunde jo egentlig
gjerne tage lidt ud med Jer."

„Det kunde Du jo", svarede Vinkel.

„Ja, siden Du saa indstændigt anmoder mig om det, troer jeg virkelig
ogsaa, jeg vil", sagde Jespersen og saae paa Fætteren, saa skarpt som
hans Nærsynethed tillod.

„Men Klokken Tolv letter vi", sagde Denne.85

„Ja, jeg skal blot have Madam Svendsen til at pakke min lille Vadsæk,
saa er jeg færdig."

„Tag Du saa hjem, og pak", sagde Vinkel.

Jespersen, der ellers ikke var mistænksom af sig, fik en Anelse: det
var jo aabenbart, at Vinkel helst vilde være fri for hans Nærværelse,
eftersom han øiensynlig i øieblikket betragtede ham som sin onde
Samvittighed, og han kjendte sin Fætter tilstrækkeligt til at vide, at
han ikke vilde tage i Betragtning at seile uden ham, hvis dette af en
eller anden Grund passede ham bedst. Jespersen forandrede derfor sin
oprindelige Bestemmelse, selv at tage ind til sin Bolig, og sagde med
irriterende Ro:

„Jeg troer i Grunden hellere jeg vil blive, hvor jeg er, saa sender jeg
Færgemanden ind med et Par Ord til Madam Svendsen."

„Ja, gjør, som Du vil", sagde Vinkel og gik ned i Kahyten.

— Vinkel var eneste Barn af en rig Provins-kjøbmand og havde som saadan
fra lille af havt Lov til at gjøre og lade, hvad han vilde. Til Trods
for sit gode Hoved var han derfor bleven Student med en kneben anden
Charakteer og var falden igjennem til Philosophicum, hvisaarsag det var
en i hans nærmeste Kreds yndet Adspredelse at skrive „Cand. phil." paa
Breve til ham. Omtrent samtidig med, at han saaledes afsluttede sin
academiske86

Løbebane, døde Faderen, og Sønnen overtog den store Korn- og
Tømmerforretning, som han drev med megen Energi og hævede betydeligt.
Han var som Forretningsmand ganske, som han var i det private Liv:
tidlig vant til ved enhver Leilighed at kunne følge sin egen Villie,
gjorde han aldrig Andet, end hvad han i øieblikket følte Lyst til, og
rettede sig ikke efter nogen Anden. En hvilken som helst Modstand
gjorde ham kun mere opsat paa at sætte sin Krig igjennem, og selv om
det voldte ham Tab, kunde man være vis paa, at han aldrig opgav Noget
paa Halvveien, som han en Gang havde faaet isinde skulde ske, hvortil
endnu kom, at Alt, saa vidt muligt, skulde gjøres strax, da han hadede
Opsættelse. I den lille Kjøbstad var han selvfølgelig Matadoren, hvis
ønsker gjaldt som en Lov, for hvilken Alle bøiede sig, og dette havde
ganske naturlig til Følge, at han efterhaanden var bleven vant til at
faae sin Villie i Eet og Alt; selv Bønderne, der handlede med ham,
fandt sig i at blive skjældt Huden ud ved forefaldende Leilighed, thi
de vidste meget godt, at de ingensteds bleve behandlede mere reelt end
hos „C. F. Vinkel", og den unge Chefs hurtige og bestemte Maade at
træffe en Afgjørelse paa var ikke langt fra at imponere dem. Ogsaa paa
anden Maade end som Forretningsmand spillede Vinkel Hovedrollen i
Kjøb-staden: han stod for Baller og Skovture, han gav med rund Haand
til Alle, der trængte og ikke87

trængte, og skjønt han selv til daglig Brug levede mere end tarveligt,
var der Ingen, hvis Diner'er kunde sammenlignes med hans. Han var en
god Kammerat og en trofast Ven: intet Under derfor, at han havde mange
af dem.II.

Hvorledes Jespersen recognoscerer Terrainet, og Teilgaard holder et
instructivt Foredrag om Rødgrød m. M.

Jollen og med den Lammestegen kom lykkelig og vel ombord, Vadsækken til
Jespersen ogsaa, og paa Slaget Tolv lettede „Svanen" og stod Syd paa.
Vinkel sad til Rors og følte sig rigtig i sit Es. Er det Tilfældet,
hvad nok en fransk Forfatter har hævdet, at ethvert Menneske har een
bestemt Situation, i hvilken det skal sees, forat tage sig ud til sin
Fordel, saa er det sikkert, at Vinkel skulde sees med Rorpinden i
Haanden. Hans solbrændte, aabne Ansigt tog sig prægtig ud med det lyse,
krøllede Haar under Panamahatten, og hele Skikkelsen straalede af
Ungdom og Sundhed. — „Han seer ud som en ægte Viking!" tænkte
Jespersen, „men desværre har han ogsaa en Del af Vikingens Ustadighed
og Egensind." — Al slet Samvittighed og al Ærgrelse over Fætterens
Nærværelse syntes nu at være som blæst bort fra Vinkel med den friske
nordvestlige Brise, og han89

lod endogsaa falde et Par Ord om, at man dog aldrig følte sig saa fri
og glad til Mode, som naar man var ombord paa sit eget Fartøi og kunde
„stikke af fra det Hele." — „Naa, han troer at kunne knibe ud", sagde
Jespersen til sig selv; „nei, det bliver der Ingenting af: han glemmer,
at Skjæbnen i min Skikkelse er med ombord og leder ham ad den forud
bestemte Vei!" Og Jespersen blev ordentlig ganske oplivet ved Tanken om
saaledes at være Skjæbnen, der, uden at Nogen mærkede det, styrede
Farten over Bølgerne.

Nu tog Randrup Roret, da Vinkel skulde forud at se, om Fokken ogsaa
stod fuld, og der udspandt sig derefter en længere Discussion mellem de
To og „Skipperen" Rasmus Jensen — til daglig Brug Fisker — om hvorvidt
der skulde sættes Balloon-Klyver eller ei. Vinkel vilde have den sat,
Rasmus Jensen protesterede og Randrup erklærede sig for neutral. Vinkel
skjældte Rasmus Jensen ud for Ærtekjælling, og Denne reposterede ved at
antage Vinkel for gal, uden at disse Injurier imidlertid i mindste
Maade syntes at influere paa det mellem dem bestaaende venskabelige
Forhold; det hørte tvertimod med til Dagens Orden, at Rheder og Skipper
skjændtes om Seilføringen, og de vilde formodentlig Begge have savnet
den nødvendige Motion, hvis Alt var gaaet fredelig af. Resultatet af
Forhandlingerne blev, at Balloon-Klyveren naturligvis blev sat men
efter kort Tids Forløb atter maatte90

bjerges, da Randrup bestemt holdt paa, at den gav Kutteren for svært
Pres af Seil, hvilket Vinkel ikke kunde andet end indrømme. Rasmus
Jensen bemærkede hoverende, „at det havde han jo sagt strax", hvilken
Bemærkning af Vinkel besvaredes med, „at man gjorde altid bedst i at
holde sin Mund, naar man ikke blev spurgt"; dette foranledigede atter
Skipperen til mumlende at udtale, „at han lige godt havde sagt det i
Forveien", kort sagt, det Hele var yderst fornøieligt for alle i den
maritime Sport Indviede.

Til dem kunde imidlertid Jespersen og Teil-gaard ikke regnes. De kunde
maaske nok faae Attest for at have tilstrækkelig Søfart til at kaldes
Halvbefarne, men til Trods for deres Fart vare de temmelig ukyndige i
Seilads og blandede sig derfor heller ikke i Samtalen. Et Forsøg fra
Vinkels Side paa at faae Teilgaard til at give en Haand med til
Balloon-Klyverens Bjergning mislykkedes complet, idet Teilgaard bestemt
erklærede, at han ikke nedlod sig til andet Sjov ombord end at hale i
Stor-skjødet; „det veed jeg, hvad er, det Andet forstaaer jeg mig ikke
paa", sagde han, og det faldt derfor af sig selv, at Jespersen og han
en Stund vare overladte til hinandens Selskab. Det var Teilgaard godt
fornøiet med, som han i det Hele taget var lige glad ved det Meste i
denne Verden, Jespersen derimod mindre, fordi han, som alt bemærket,
nærmest betragtede Teilgaard som en Cyniker og mangen91

Gang havde sagt til Vinkel: „Jeg begriber ikke, at Du gider have den
Teilgaard om Dig tidlig og sildig, han er en Æder og ikke fri for at
være simpel!" men Vinkel holdt paa Teilgaard — muligvis fordi han
vidste, at gjorde han det ikke, gjorde heller ingen Anden det.

Teilgaard havde havt en mindre Eiendom og kaldtes af den Grund endnu
officielt Proprietair, skjønt han for længe siden var gaaet fra
Gaarden, eller „Gaarden var gaaet fra ham", som han selv sagde. Nu
levede han i samme By som Vinkel paa Stumperne af det, han havde reddet
fra Undergang, og det var ikke meget; det var derfor et stort Held for
ham, at han efterhaanden var bleven Vinkels uadskillelige Ledsager og
gjennem ham fast Inventarium ved enhver selskabelig Sammenkomst der paa
Egnen. Dette skyldtes ikke noget selskabeligt Talent — Teilgaard var
tvertimod temmelig taus, hvor der var Flere til Stede — men han havde
altid en Proptrækker i Lommen og var i Besiddelse af saadanne smaa
Færdigheder som at kunne lukke Sodavand op og skjænke Champagne uden at
spilde; naar ingen Anden var at formaa dertil, kunde han ogsaa skjære
for, og hans Dom om Sammensætningen af en Menu og om de enkelte Retters
Tillavning gjaldt for inappellabel. Til Trods for alt dette betragtede
Jespersen ham alligevel med noget ublide øine og havde saaledes ikke
været at formaa til at foreslaa Teilgaard, at de skulde drikke92

Dus, skjønt Vinkel tidt havde bedt ham om at gjøre det; han oversaae
ham, og det var kun, fordi de to Andre vare helt optagne af den
nautiske Disput, at han indlod sig i Samtale med Proprietairen.

„Holder De meget af at seile, Teilgaard?" spurgte han.

„Nei, jeg kan sgu i Grunden ikke lide at ligge og rakke saadan om, men
Vinkel vil jo nødig undvære mig, og man faaer ogsaa saadan en brillant
Appetit af Søluften; jeg troer, den er ligefrem velgjørende for min
Mavekatarrh — ja, De har vel ogsaa Mavekatarrh?"

„Nei, jeg har ikke!"'

„Ikke? Ja, saa kan De sagtens! — Mærker De virkelig aldrig saadan en
sugende Fornemmelse under Mellemgulvet?"

„Nei!"

„Ja, vent De bare, det kommer nok, det kommer nok!" sagde Teilgaard og
klappede beroligende Jespersen paa Skulderen. „Bliv De først saa gammel
som jeg" — Teilgaard var 45, Jespersen 40 — „saa skal jeg svare for, De
har en solid Mavekatarrh!"

Jespersen, der hele Tiden havde siddet parat til, naar den fjerneste
Anledning gaves, at udfritte Teilgaard om, hvad der laa ham saa stærkt
paa Sinde, kunde nu ikke længer dy sig men sagde:

„Ja, vi bliver Allesammen ældre; selv Vinkel93

er jo nu med de fyldte tredive Aar Vælger til Rigsdagen, men gift er
han ikke."

„Nei, gal er han da ikke!" svarede Teilgaard.

Jespersen værdigede ikke denne Udtalelse nogen Indvending men
fortsatte:

„Troer De forresten ikke, han har tænkt stærkt paa det i den senere
Tid?"

„Nei, det veed Gud, jeg ikke troer! Det vil jeg da heller ikke haabe!"

„Jeg synes, det maatte være rart for Dem, at have et hyggeligt Hjem at
komme i."

„Der er jo saa hyggeligt at komme, som man kan forlange! Men fik han
sig en Kone og Børne-vrævl oven i Kjøbet — nei, Tak!"

Jespersen følte sig mere og mere ubehagelig til Mode ved den Vending,
Conversationen havde taget, og besluttede at gaa lige løs paa Sagen.
„Har De da ikke lagt Mærke til, at han i den senere Tid har viist
Frøken Tegner særlig Opmærksomhed?"

„Nei!"

„Ja, da er det ganske sikkert, at han har det, og det er jo ogsaa en i
alle Maader fortræffelig og dertil kjøn Pige."

„Ja, hun seer meget godt ud, men hun har et daarligt Fodskifte."

„Taler De om en Følhoppe?" spurgte Jespersen indigneret og reiste
sig.94

„Nei, jeg taler naturligvis om Frøken Tegner!" svarede Teilgaard
troskyldigt.

„Man skulde virkelig ikke tro det!"

„Naa, saadan! Ja, jeg mente sgu ikke noget Ondt med det! Men De kan
vist være ganske rolig, Vinkel gjør saamænd ingen Dumheder!"

„Det, De behager at kalde Dumheder, er hvad enhver Mand i Almindelighed
og Vinkel i Særdeleshed bør gjøre. Jeg vil ikke tale om Sagen fra et
ethisk Synspunct — jeg troer ikke, det Ethiske ligger særlig for Dem!"
—

„Nei, det troer jeg sgu heller ikke!" indskjød Teilgaard velvillig.

— „Men finder De dog ikke, at det en Gang i Tiden maa blive trist for
vor fælles Ven, ikke at have en Arving, til hvem han kan efterlade sit
Navn og sin Eiendom ?"

Her kom Randrup til og hørte accurat det Sidste af Jespersens
Udtalelse.

„Han kan jo stifte et Legat for værdige Trængende", bemærkede han.

„Værdige Trængende!" gjentog Teilgaard foragteligt. „Hvem er værdige
Trængende? Er det Folk, der sætter flere Børn i Verden, end de har Raad
til, eller er det Folk, der er saa ulykkelige, som f. Ex. jeg, at De
ikke kan taale daarlig Rødvin? Nei, lad ham glæde sig og Andre ved Guds
Gaver, saa længe han lever, saa er det saamænd lige meget, hvordan det
gaaer siden!"95

Hvor længe man saaledes vilde være vedbleven at „rafle om den Dødes
Epauletter", som Randrup udtrykte sig, er ikke godt at sige, men nu kom
Vinkel agterud og tog Roret, og dermed var selvfølgelig Discussionen
til Ende.

— „Hvad er det, som staaer op af Vandet der henne?" spurgte Jespersen.

„Staaer op af Vandet!" udbrød Randrup. „Det var et net Udtryk! Det er
forresten Fyrtaarnet paa Nordre Røse."

„Huha, sikken et Liv at være Fyrmester!" sagde Vinkel. „At sidde fast
paa eet Sted som en østers til en Sten, jeg holdt det ikke ud i otte
Dage!"

„Nei, nu ikke", sagde Randrup, „men naar man engang bliver aflægs og
ikke mere duer til Tjenesten, saa kunde jeg godt finde mig i at blive
lagt op paa Hjelmen eller Seierø eller saadant et Sted."

„Ja, der havde man da Ro til at gjøre et videnskabeligt Arbeide
færdigt", bemærkede Jespersen.

„Og Du havde oven i Kjøbet Leilighed til i Praxis at gjøre Dig bekjendt
med Virkningen af Arrest!" indskjød Vinkel.

„Ja, naar man var sikker paa en regelmæssig Forsyning med fersk Kjød og
frisk Brød og havde en god Kjelder, saa var det sgu vist et sundt Sted
at leve paa, saadant et Fyrtaarn", sagde Teilgaard;96

„der blev man da nødt til at føre et regelmæssigt Liv. — Men, Guds Død
og Pine, hvad er det!"

Og op foer Teilgaard, saa hurtigt hans Cor-pulence og Magelighed tillod
det, og ilede forud, hvor Skibsdrengen Peter kom op fra Folkenes Lukaf
med en Kurv i Haanden. Med ham havde Teilgaard en længere Forhandling,
hvorefter han igjen gik agterud og satte sig hos de Andre.

„Hvad var der i Veien?" spurgte Vinkel.

„Jo, det anede mig nok!"

„Hvad for Noget?"

„At den syndige Dreng vilde komme Gulerødder og Persille paa
Grønærterne! Jeg saae nok noget mistænkeligt Rødt i Kurven i
Formiddags, men den Gang glemte jeg at undersøge det nøiere. Nu var jeg
dog saa heldig at gribe Misdæderen paa fersk Gjerning, ligesom han
skulde til at snitte Rødderne i Smaastykker og forgifte Ærterne, og saa
fik jeg dem da smidt overbord."

„Ærterne?"

„Nei, Vorherre bevares, Gulerødderne! — Det er i det Hele taget
utroligt, saa lidt Forstand Folk her til Lands har paa at leve
ordentlig 1 Danmark er et velsignet Land, det veed Gud, det er, men
hvordan anvender vi de Gaver, Forsynet giver os? Paa den letfærdigste
Maade! Vi tager den naturlige Velsmag af alle de deilige Grøntsager ved
at sylte dem i varm Melpap, som de kalder Sauce, og jeg kjender
Fruentimmer, der ellers er saa hæderlige,97

som den Race overhovedet kan være, der driver Ugudeligheden saa vidt,
at de sætter Muskatblomme til! Hvad behager?"

„Ja, og Rødgrød! Hvad siger Du til det, Apicius?" spurgte Vinkel, der
vidste, at han kun behøvede at give dette ene Stikord forat bringe
Teilgaard i Harnisk.

„Ja, Rødgrød 1 Jeg taaler ikke engang at høre Ordet nævne! Jeg har
mangen en god Gang skammet mig som en Hund paa egne og Landsmænds
Vegne, naar en Fremmed har spurgt mig, hvad der var de Danskes
Nationalret, og jeg saa med den bedste Villie ikke har kunnet svare
Andet end: Rødgrød! Englænderne har dog Plumbudding, Tyskerne har
Pølse, og Svenskerne Sildesalat, men vi, vi har kun Rødgrød! Kan man
tænke sig noget mere Sindsforvirret, end at komme Stivelse i Sødsuppe
og saa spise den, naar den er bleven kold! Og skulde man tro, at
dannede Mennesker kunde falde paa at hælde Fløde ovenpaa den Søbemad!
Det vender sig i mig, naar jeg tænker paa det! Ja, var det saa endda en
sjelden Gang imellem, at man fik den Ret og ordentlig tillavet som en
almindelig, stiv Budding, der kan staa paa Fadet af sig selv, saa lod
jeg det gaa, men det er en tykflydende, seig Slim, som glider ud af
Skeen, naar man vil have noget, og man opvarter med den Dag ud og Dag
ind paa alle Døgnets Timer; jeg holder mig ligefrem hjemme i
Rødgrødssaisonen,

for jeg betragter det som en personlig Fornærmelse, naar det bliver
budt mig, og undgaa det kan man jo ikke. — Ja, naar jeg tænker paa,
hvad der consumeres mellem Aar og Dag her i Landet af Rødgrød — mest
naturligvis af Kvinder og uvidende Børn — saa forsikrer jeg, at det
ligefrem jager igjennem mig. Da jeg laa nede i Carlsbad for et Par Aar
siden, saa fortalte Doctoren dernede mig, at de Danske lider mere af
Mavecatarrh end nogen anden Nation, og han mente, det kom af det skarpe
Rugbrød, men Rugbrødet har saamænd ingen Skyld, nei, det er Rødgrøden;
den er en Ruin for Maverne og derigjennem for Landet — det er i det
mindste min Mening!"

Efter dette Foredrag, som Teilgaard med enkelte Forandringer holdt, saa
snart den omineuse Ret nævnedes, og som var det længste, han nogensinde
gav til Bedste, indtraadte der en længere Pause i Conversationen
ombord, idet Alle mer eller mindre iagttog den Taushed, som
foranlediges ved, at man begynder at vente paa Middagsmaden. Endelig
serveredes denne — Lammesteg med Grønærter, uden Gulerødder og
Persille, Smør og Ost, Rødvin og Madeira — og man strakte sig mageligt
og velbehageligt agterude, nydende en god Cigar og nippende til en Kop
sort Kaffe.

Jespersen greb sig selv i at befinde sig saa vel, at han var ifærd med
at glemme, hvorfor han var kommen, men et Blik paa Vinkel, der99

stadig sad til Rors og hvert øieblik hældede sig over til Siden forat
se, om Seilene ogsaa stod rigtig kant, mindede ham om, at han havde en
Mission. Da Teilgaard gik ned forat slibe en Eftermiddagsskraber,
benyttede Jespersen Leiligheden og gik løs paa Randrup.

„Naa, hvad Nyt hjemme, siden jeg tog fra Fyen?" begyndte han.

„Aa, Ingenting, det jeg veed af. — Der er stor Middag hos
Districtslægen idag, og vi var naturligvis bedt, men saa kom vi ud at
seile i Steden for at komme til Middag."

„Se, se", sagde Jespersen, „hos Districtslægen!" Han var Frøken Tegners
Onkel, og det var ham, hun besagte i Ferien. — „Saa undrer det mig
ellers, at Vinkel tog afsted!"

„Hvorfor det?"

„Aa, jeg antog, at han satte særlig Pris paa at være sammen med P'røken
Tegner — det har han da viist tydelig nok i den sidste Tidl"

„Ja, det er jo en kjøn og en flink Pige, saa det er intet Under; Vinkel
har en god Smag."

„Troer Du ikke, at han frier til hende med det allerførste?"

Randrup saae op og lo. „Hvor i al Verden skulde jeg vide det fra!"

„Men Du indrømmede jo selv, at han har gjort stærk Kur til hende!"

„Stærk Kur? Aa, ja, det er, ligesom man tager

det, men skulde man fri til alle de Piger, man har kuret til, saa blev
man sgu Mormon!"

„Du veed, at jeg paaskjønner dine mange gode Egenskaber, Randrup, men
dit Privatliv taaler vist desværre ikke nogen nøiere Prøvelse."

„Aa, hvad! Du kan jo prøve!"

„Nei, jeg foretrækker at lade være! — Men det var Vinkel, vi kom fra:
seer Du —"

— „Aa, Randrup, fir en Kjende i Topseils-skjødet, jeg troer, det er
halet for tot!" lød det henne fra Vinkel, og afsted foer Randrup.

— „Der er ikke Andet for," tænkte Jespersen, „Du maa, saa snart
Leilighed gives, gaa løs paa Vinkel selv!"III.

En L'hombre ombord. Der drikkes Toddy udfor Rødvig, og Jespersen faaer
en Idee, som han strax giver sig til at udfore.

Teilgaard var færdig med sin Lur og kom op paa Dækket. „Det er bleven
et deiligt Veir", sagde han.

„Ja, det kan man gjerne kalde det", svarede Vinkel, „men ikke til at
seile i. Da Vorherre skabte Vind, skabte Fanden Stille."

Vinden var nemlig efterhaanden løiet af og havde trukket sig helt
sydlig, saa Seilene bleve levende.

„Hvad har Du tænkt at more os med Resten af Eftermiddagen her i Kjøge
Bugt?" spurgte Randrup Vinkel.

„Jeg har egentlig ikke tænkt paa noget Bestemt. Hvad har I Lyst til?"

„Man kan jo tage sig en L'hombre", foreslog Teilgaard.

„L'hombre!" udbrød Jespersen. „Jeg er opdragen til kun at spise Torsk
og spille L'hombre102

i de Maaneder, der har r i Navnet, og jeg er en conservativ Natur."

„Ja, det skal Gud vide!" sagde Vinkel. „Du er saa conservativ, at Du
endnu gaaer og græmmer Dig over Negerhandelens Afskaffelse!"

„Det er dog maaske for meget sagt", svarede Jespersen med uforstyrrelig
Ro. „Jeg tvivler naturligvis ikke paa, at der, dengang den afskaffedes,
har kunnet anføres vægtige Grunde imod saaledes med eet Slag at ophæve
et legaliseret Overgreb, men jeg betragter det dog nu som et fait
accompli, der har faaet en vis Hævd — ganske paa samme Maade som jeg
betragter Grundloven og fri Forfatninger overhovedet."

„Ja, men det var L'hombren, vi kom fra", sagde Teilgaard.

„Ombord staver vi altid Avgust med r", bemærkede Randrup, „og det gaaer
brillant!"

„Det forandrer jo rigtignok Sagen en Del", sagde Jespersen, der i
Grunden havde meget Mod paa en L'hombre.

„Du har vel Jetonkasse og Kort ombord, Vinkel?" spurgte Randrup.

„Ja, Jetonkasse har jeg, men Gud veed, hvordan det egentlig har sig med
Kortene, for jeg troer, jeg skjød Spadille forleden."

„Det forekommer mig ikke at være et saa aldeles usædvanligt Tilfælde",
indvendte Jespersen,103

„jeg erindrer endogsaa selv enkelte Gange at have været saa heldig —"

„O, sancta simplicitas!" raabte Vinkel. „Han forstaaer mig ikke! — Nei,
seer Du, forleden satte vi Spadille op paa Enden af en Baadshage og
skjød til Maals efter det Sorte med en Pistol, og saa vidt jeg husker,
ramte jeg det een Gang. Men vi kan jo se ad. — Peter! Stik ned i
Kahyten og hent den Kasse, der staaer i Skabet under den Styrbords
Køie!"

Peter kom med Kassen, og det viste sig ganske rigtig, at Spadille
repræsenteredes af et hvidt Kort med Hul i Midten; heldigvis fandtes
der imidlertid et Spil til, og saa nøiedes man med det ene.

„Hvem fører saa Regnskab!"

„Det gjør Randrup!"

„Ja, men skal han have Lov til at gjøre det gratis? Jeg foreslaaer, at
han giver en Stamme rundt for det, det kan han magelig staa sig ved!"

„Sludder! — Vi spiller vel som sædvanligt?"

„Ja, naturligvis."

„Og i Kjøbenolo een Beet for første Stik og forresten Beeter til
Loftet?"

„Ja, vell"

„Som jeg ofte tidligere har bemærket, forekommer det mig, at et Spil
som Kjøbenolo, der er ligefrem Hazard, bør straffes alvorligt",
indvendte Jespersen, der imidlertid selv var lige saa ivrig til104

at kjøbe som Nogen af de Andre. „Jeg foreslaaer to Beeter for første
Stik!"

„Aa, Vrøvl, Fætter, vi spiller, som vi pleier! Du er jo en god
conservativ Natur!"

„Det er jeg!"

„Ja, lad os saa klemme paa. Hvem giver?"

Spillet begyndte. L'hombren dreves i denne Kreds med megen Iver og
megen Gemytlighed; Passiaren gik uafbrudt, og de forskjelligste Emner
drøftedes samtidig med, at man tog paa Vei over Andres Held og eget
Uheld og ikke levnede sin Makker Ære for fire Skilling, naar han ved en
formentlig Feil havde reddet Spilleren fra at tabe en precair Kaske. De
obligate Vittigheder afleveredes af Teilgaard, som aldrig, naar
Leilighed gaves, forsmaaede at bemærke: „Sikken et Held! Spadille og
Basta har han paa Haanden, og saa kjøber han sig endda Codille, det er
lige saa godt som tre Matadorer!" eller: „Simpelt spurgt er fire, ingen
Matadorer tre, saa bliver det syv i Krøllen!"

Jespersen sad i Uheld og hylede forfærdeligt. „Jeg kommer nok til at
spille meget røget med d'Hrr.!" sagde han. „Ikke et Spil faaer jeg, og
faaer jeg et, bliver jeg Beet paa Kort, som enhver Anden vilde gjøre
sex Stik paa, det er ligefrem utroligt! Men ikke en Smertens Lyd kommer
alligevel over mine Læber, læg vel Mærke til det! — Solo!"

„Naa, og saa klager Du alligevel! — Ren Nolo!"105

„Solo Kulør"! svarede Jespersen overlegent. „Den er forresten oplagt!"

„Det var som — ! Hvad behager? Du har jo ti Kort!"

„Hvad har jeg?— Ja, der kan I selv se, hvordan det gaaer mig!" sagde
Jespersen bedrøvet. „Jeg tilstaaer, at det er en af mine største
Fornøieler at spille L'hombre, men jeg indseer klart, at jeg for
Fremtiden bliver nødt til at renoncere paa den, for mine Indtægter
tillader mig det ikke!"

„Guld rundt alligevel!" lød det ubarmhjertigt fra Regnskabsføreren.

„Jeg kan vistnok ikke engang betale. Der har I min sidste Obligation at
slaaes om, saa er Kassen toml"

„Du kan jo sætte Laaget ud!" sagde Randrup. „Jeg har hørt om en gammel
eenbenet Amerikaner med forlorent Øie, der havde spillet baade Laag og
Kasse bort, men saa satte han først Træbenet og saa det forlorne øie
ud, og vandt efterhaanden det Hele tilbage."

„Skal det være morsomt?" spurgte Jespersen.

„Nei, jeg siger det kun for Grins Skyld!"

„Ja, det forandrer jo Sagen noget."

Skjønt Jespersen ikke blev saa reduceret som den af Randrup omtalte
defecte Amerikaner, gik det ham alligevel paa lignende Maade, for saa
vidt som Lykken vendte sig, og det ved Opgjørelsen viste sig, at han
endogsaa havde vundet syv og106

tyve øre, hvorover han kom i et Perlehumør til Aftensmaden, som i
næsten Blikstille indtoges ud for Rødvig og smagte Alle fortræffeligt.

Solen var gaaet ned bag de glødende Skybanker inde over Landet og
spredte en rødviolet Metalglans paa Havet, der langsomt vuggede sig i
bløde Folder som glitrende Silke. Vinkel stod alene forude og stod —
aldeles mod Sædvane — ubevægelig og saae frem for sig. „Nu eller aldrig
I" mente Jespersen og skyndte sig hen til ham.

Vinkel vendte sig uvillig om, som En, der er ærgerlig over at
forstyrres i sine Drømme, og var endogsaa uhøflig nok til i en Tone,
der ikke kunde misforstaas, at sige: „Hvad godt?" men Jespersen veeg
ikke tilbage, naar det gjaldt om at sige eller gjøre, hvad han ansaae
for rigtigt, og svarede derfor: „Det staaer Dig formodentlig fuldkommen
klart, at jeg ikke er gaaet ombord alene for min Fornøielse?"

„Heller ikke for min!" brummede Vinkel. „Der var jo Ingen, der bad
Dig!"

„Særdeles artig!"

„Aa, jeg be'er!"

„Nei, jeg er, som Du naturligvis meget godt veed, taget med for om
muligt at erfare Grunden til din, mildest talt, mærkelige Opførsel."

„Jeg skylder ikke Dig eller nogen anden Regnskab for min Opførsel!"

„Mig maaske ikke, skjønt jeg er din kjøde-107

lige Fætter og betragter mig som din intime Ven, men der er Andre —"

„Hvem skulde det være!" spurgte Vinkel, men det lød noget forceret
ligegyldigt, og han vendte sig bort fra sin Fætter.

„Hvem Andre end en vis ung Dame, som Du i den sidste Tid paa en for
Alle synlig Maade har foretrukket, og som Du meget godt veed kun venter
paa, at —"

„Hvorpaa?"

„Paa, at Du skal gjøre din Pligt!"

„Min Pligt?"

„Ja, din Pligt! — Du vilde, efter Alt, hvad der er foregaaet, blive
dømt til at ægte hende — eller i alt Fald til at betale hende en meget
betydelig Skadeserstatning — ved enhver engelsk Domstol. Jeg ynder ikke
engelske Institutioner — Du veed, jeg foragter al den parlamentariske
Humbug — men i eet Punct giver jeg Englænderne Ret: en Mand har ikke
Lov til —"

„Er Du færdig?"

„Nei, langt fra! — Tør Du nægte, at Du synes, eller i alt Fald indtil
for faa Dage siden har syntes mere end almindelig godt om Ulla Tegner?"

„Nei, det kunde ikke falde mig ind at nægte!"

„Naa, det manglede ogsaa kun! Tør Du fremdeles benægte, at hun
øiensynlig synes godt om, at Du synes godt om hende?"108

„Det kan saamænd gjerne va^re, hun er gal nok til det, skjønt hun
ellers er en fornuftig Pige!"

„Og saa betænker Du Dig endda! Hvorpaa? Ja, det veed Du naturligvis
ikke selv! — Jeg betænkte mig ogsaa en Gang, og jeg havde ingen gode
Mennesker ved min Side, der kunde tale et alvorligt Ord til mig og
holde mig til Vinden — for at bruge et af dine egne Yndlingsudtryk —
men hvad blev Følgen ? At jeg betænkte mig, til det var for sent!"

„Aa, lad mig have Fred!"

„Nei, Du skal netop ikke have Fred!"

„Men, Herregud, Fætter, jeg kjender mig selv og —"

„Ja, Du har en vis Tilbøielighed for simple Bekjendtskaber!"

„Det skal vel igjen være en til Teilgaard?"

„Lad os blive ved Dig, det hjælper ikke, Du søger at knibe ud!"

„Ja, nu gaaer jeg alligevel!"

Og dermed gik Vinkel agterud, overladende Jespersen til sine
Betragtninger forude. I Grunden vidste Denne ikke mere nu, end da han
kom ombord om Morgenen, men skjønt han ikke var nogen særlig fin
Psycholog, satte dog hans Interesse for Spørgsmaalet og det nøie
Kjendskab, han havde til Fætterens Characteer, ham denne Gang istand
til at opstille en med Virkeligheden stemmende Hypothese: Vinkel var
for første Gang i sit Liv for-109

elsket, men det gik ham, som det saa jevnlig gaaer Andre: han var
begyndt at blive bange for sig selv paa Halvveien, bange for sin Frihed
og bange for, at hun dog ikke skulde være accurat saadan, som han
tænkte sig hende. Derfor var Vinkel, følgende en øieblikkelig
Indskydelse, „stukken af fra det Hele", som han selv havde udtrykt sig
om Formiddagen, stolende paa det uimodsigelige Factum, at han, naar han
var borte fra hende, ikke let kunde komme til at gjøre Noget, som han
maaske senere vilde fortryde.

— „Gud give, hun var Hertuginde af Et eller Andet!" tænkte Jespersen,
„for naar han ikke kunde gjøre sig Haab om hende, var det da givet, at
han ikke vilde have Rist eller Ro, før han havde faaet hende! — Eller
naar hun blot vilde sige Nei, det var lige saa godt! — Men det kan hun
jo ikke, før han har friet! Og fri kan han ikke, naar hun sidder paa
Fyen og vi ligger udfor Rødvig! — Nei, hjem til Fyen maa vi! Det er
ikke til at tage feil af, at han er bange for at være sammen med hende,
og det er allerede store Ting!"

Trøstende sig hermed vendte Jespersen tilbage til de Andre, der ventede
paa Toddyen.

„Hvad staaer den paa iaften, Vinkel?" spurgte Teilgaard, da Peter
bragte en Flaske op fra Ka-hyten.110

„Kom med Proptrækkeren, saa skal Du faae det at se!"

Teilgaard trak Flasken op, lugtede til Proppen og sagde behagelig
overrasket: „Whisky! — Men Du har da vel Citroner?"

„Ja, Du kan være ganske rolig, de ligger her."

Man skred nu til den vigtige Forretning at brygge sig et Glas dampende
Nectar med en Citronskive i, og Alle erklærede Blandingen for
ualmindelig vellykket, selv Jespersen, der dog ikke kunde afholde sig
fra en Bemærkning om, at Cognacs-Toddy siden Middelalderens Slutning,
eller i alt Fald saa langt tilbage, han kunde huske, havde været den
paa denne Tid af Døgnet almindelig nydte Drik, og at man derfor ikke
uden bydende Nødvendighed burde bryde med et fastslaaet Princip.

— „Faaer vi ikke en Vise, Randrup?" spurgte Teilgaard.

„Jo, naar 1 vil tage til Takke. — Skal det være en geistlig eller en
verdslig Sang?"

„Hvad behager?" udbrød Jespersen.

„Jo, seer Du, de geistlige Sange, det er dem, man kan synge i
Dameselskab, de verdslige —"

„Ja, Tak, maa jeg saa bede om en geistlig! De verdslige kan Du synge,
naar jeg er gaaet til Køis."

Og Randrup sang, med god Stemme og godt Humør, den ene Vise efter den
anden lige fra „En Jæger gik at jage" til den populaire „Grønærter,111

Grønærter, Grønærter! Grønærter og Lammesteg!" hvilken sidste efter
indstændig Anmodning af Teilgaard maatte gives da capo. Glassene tømtes
og fyldtes flittigt, og paavirket lige meget af Sommernattens Skjønhed
og af Whiskyens Styrke følte Jespersen, der kun for en kort Tid ad
Gangen tabte sit Maal af Sigte, sig efterhaanden istand til at udføre
det Utrolige og lagde den ene Slagplan mere snedig end den anden.
„Havde man ham blot hjemme paa Fyen!" Det var Udgangspunctet for alle
hans Betragtninger, og i et særlig løftet Øieblik slog den Tanke ham,
at han, naar han blot kunde formaa de tre Andre til at stikke saa
livligt paa Varerne, at de bleve nødte til at sove langt op ad
Formiddagen, næste Morgen ganske tidlig kunde sige til Skipperen, at
Vinkel havde givet Ordre til snarest muligt at seile den korteste Vei
hjem; om denne gik Nord eller Syd om Sjælland, var det ham ikke muligt
at afgjøre med Bestemthed, men det maatte Rasmus Jensen om, han var vel
ikke Skipper for Ingenting. Som Følge af denne Betragtning blev
Jespersen livligere og livligere og opfordrede jevnlig de øvrige af
Selskabet til at drikke et Glas med ham, hvilket imidlertid efter en
Times Tids Forløb havde den Virkning, at Vinkel og Randrup ansaae det
for raadeligst at lodse Jespersen ned ad Kahytstrappen og hjælpe ham
til Køis. Dette gik ikke af uden adskillig Gemytlighed, og navnlig
oplivede det de Andre meget at see Jespersen iført112

en af Madam Svendsens Chemiser, som ved en Feiltagelse af Ejerinden var
kommen i Vadsækken i Steden for en Natskjorte.

„Du ligner grangivelig Mumien af Ramses den Anden, som de nylig har
klædt af nede i Ægypten!" sagde Randrup, og Jespersen var saa glad ved
Tilværelsen, at han selv fandt Ligheden slaaende.

Faa Øieblikke efter sov hele Selskabet agter ude sødeligt, og det Samme
var Tilfældet forude, eftersom man havde ladet Ankeret falde.IV.

„Dagen derpaa" i Forbindelse med stiv Kuling. Skibsbiblio-theket
undersøges, og Randrup stiller et Forslag, som vinder almindelig
Tilslutning.

Næste Morgen friskede Vinden atter op, men holdt sig nu sydlig. Rasmus
Jensen havde lettet ved Daggry, men da Vinkel og Randrup hen imod
Klokken Syv kom op paa Dækket, var Kutteren paa sit Kryds mod den stive
Kuling alligevel ikke naaet synderlig frem. En varm Disput mellem
Rheder og Skipper om, hvorvidt der skulde sættes Topseil eller ei,
endte som sædvanligt med, at Seilet blev sat men lidt efter bjerget.
Derpaa tog Vinkel Roret, og han og Randrup anstillede en interessant
Sammenligning mellem „Svanen"s og en norsk Skonnerts Bidevindseilads,
hvoraf klart fremgik, at „Svanen" gik ikke lidt til Luvart af
Skonnerten.

Noget efter ståk Teilgaard Hovedet op.

„Hvordan har Doctoren det?" spurgte Vinkel

ham.

„Han sover."

„Ja, lad ham bare sove! — Klar til at vende! Kast Klyverskjødet los!"

„Naa, vi krydser! Ja, Tak, saa skal jeg ikke have noget af at være paa
Dækket, man skal jo flytte sig hele Tiden!"

„Snak om en Ting! Du kan jo sidde i Cock-pit'en!"

„Ja, men saa skal jeg bukke Hovedet, hver Gang Bommen gaaer over!"

„Vist ikke nei, sæt Dig bare!"

Der gik en halv Times Tid, saa viste endelig Jespersen sig ved Siden af
Teilgaard, hilset af et trestemmigt Godmorgen.

„Men, hvordan er det dog, Du seer ud!"

„Jeg synes, Du er saa blegnæbet!"

„Har Du seet Dig selv i Speilet?"

Saadan faldt Spørgsmaalene Slag i Slag til Jespersen, der imidlertid
ikke var tilbøielig til at besvare noget af dem, men kun gnavent
brummede i Skjægget.

„Naa, gamle Doctor, sæt Dig her ved min grønne Side!" sagde Teilgaard
og gjorde velvillig Plads.

„Jeg erindrer sandelig ikke, at vi To nogensinde har drukket Dus, Hr.
Teilgaard!" svarede Jespersen fornemt og indigneret.

„Har vi ikke drukket Dus! Nei, han er mageløs! — Husker Du virkelig
ikke, at Du selv foreslog det iaftes?"115

„Jo, det forekommer mig rigtignok ogsaa nu, da De —"

„Du!" rettede Teilgaard.

— „nu, da Du siger det, som om jeg gjorde det", sagde Jespersen
usikkert.

„Ja, det kan Du frit bande paa, jeg har Vidner paa det! — Det var
ellers en livlig Aften!"

„Meget livlig!" svarede Jespersen med svag

Røst.

„Du bliver da ikke daarlig, Fætter?" spurgte Vinkel.

„Nei, jeg har det rigtig godt!"

„Naa, det var jo rart! Ja, for Du er noget grøn i Physiognomiet!"

„Vil Du have en Sodakage?" spurgte den velvillige Teilgaard, der
uafbrudt converserede Jespersen blot forat faae Leilighed til at sige
Du til ham. „De hjælper lige godt mod Søsyge og mod „mag-syra och
sjelfförakt!" "

„Det Sidste haaber jeg aldrig at skulle føie!" svarede Jespersen med
Opbydelse af sin sidste Værdighed og reiste sig vaklende.

„Gaa ned om Læ!" raabte Randrup. Jespersen fulgte hans Raad og vendte
lidt efter tilbage, endnu mere bleg end før.

„ Whiskyen var vistnok for stærk!" sagde Randrup.

„Og Søen er for krap", bemærkede Vinkel.

„Det er Mavecatarrh!" sagde Teilgaard.

„Nei, det er kun et ganske almindeligt Ildebefindende!" svarede
Jespersen.

„Ja, kald det, hvad Du vil, men — klar til at vende! — Gaa ned om Læ
igjen, geneer Dig ikke! — Nei, nu da vi gaaer for Bagbords Halse, maa
Du virkelig undskylde, at Læ er om Styrbord ! — Saadan! — Det lettede,
hvad?"

„Vi faaer snart smult Vande, naar vi først er i Bøgestrømmen",
tilføiede Randrup.

„Jeg er aldeles ikke søsyg", forsikrede Jespersen, der begyndte at leve
op; „det er, som jeg allerede har bemærket, kun et ganske almindeligt
Ildebefindende, der ikke staaer i mindste Forbindelse med Søen —"

„Eller med Whiskyen", supplerede Randrup.

„— men som naturligvis lige saa godt kan indtræffe ombord som iland."

„Ja, hvorfor skulde det ikke kunne det!" sagde Vinkel og saae inderlig
troskyldig ud.

„Det er dog vidst bedst, vi tilfører Journalen, at Usøvant Jespersen
idag mødte mindre ædru til Paraden", sagde Randrup.

„Jeg protesterer!" svarede Jespersen.

„Er det mod Udtrykket mindre?"

„Ja!"

„Godtl Saa skriver vi imorgen: Usøvant

« *

Jespersen mødte idag mere ædru — nemlig end sædvanligt!"

„Det er mig ufatteligt, at voxne Mennesker117

gider forsøge sig i daarlige Vittigheder paa et saa lidet fremrykket
Tidspunct af Døgnet!"

„Lad ham have Fred!" sagde Vinkel. — „Men hør Du, Randrup, vi skulde
vist egentlig havt Lods fra Nyord gjennem Bøgestrømmen."

„Lods!" gjentog Randrup. „Jeg skal nok selv være Lods her, jeg er løbet
igjennem med Kanonbaad flere Gange!"

„Ja, ja, lods os da!"

Bøgestrømmen passeredes uden andet Uheld, end at Kutteren en eneste
Gang rørte Grunden, og Jespersen blev efterhaanden fuldkommen rask, saa
at han endogsaa med megen Appetit nød Frokosten.

„Hvis det ikke er ubeskedent, ønskede jeg gjerne at vide, hvor vi
egentlig skal hen?" spurgte han Vinkel.

„Ned gjennem Guldborgsund og saa Sønden om Laaland; der har „Svanen" og
jeg aldrig været."

„Og saa?" vedblev Jespersen, der havde en aldeles bestemt Følelse af,
at Vinkel ikke selv vidste, hvor han vilde hen, og hvor længe han vilde
blive borte.

„Saa gaaer vi videre", svarede Vinkel og gav sig Noget at bestille med
at fire paa Klyverskjødet.

— „Samvittighed har han dog!" tænkte Jespersen, „men det er vist ganske
heldigt, at den118

ikke bæres uden paa Frakken, for den seer formodentlig ikke videre godt
ud!"

— „Synes Du egentlig, det er værd at krydse op i Vindøiet gjennem
Guldborgsund?" spurgte Randrup. „Lad os se Tiden an til i Eftermiddag,
om Vinden ikke springer, vi har jo Ingenting at haste efter!"

„Nei, jeg ikke!" svarede Vinkel med et Blik paa Jespersen og gav Rasmus
Jensen Ordre til at lade Ankeret falde tæt inde under Land.

Teilgaard proponerede en L'hombre, men der var ingen Stemning for
L'hombre i Øieblikket.

„Skal vi da skyde et Par Maager?" sagde han.

„Nei, lad os være fri for hensyns- og hensigtsløst Myrderi!" indvendte
Jespersen. „Skal I absolut knalde, saa skyd efter Flasker, det er da en
forholdsvis uskyldig Adspredelse."

„Ja, men Du skal skyde med! Vi tager Salonbøssen."

„Nei, det morer mig ikke. Derimod interessererede det mig, en Gang da
de fik mig til at skyde efter halvvoxne Raager oppe ved Rederne, at se,
hvor udviklet Dyrenes Intelligens er selv paa et saa ungdommeligt
Stadium, for i Begyndelsen flyttede de sig dog, naar jeg skjød efter
dem, men siden lærte de mig at kjende og blev ganske roligt siddende!"

„Ja, men hvad- vil Du da more Dig med nu?"119

„Aa, jeg tager en Bog og kigger i. — Du har da vel Bøger ombord?"

„Naada! Har Du ikke seet Skibsbibliotheket! Det staaer paa Hylden over
Flagskabet. Studeer Du bare det, saa kan Du med det Samme låve mig et
Katalog over det!"

Ned gik Jespersen, og de Andre hengave sig til den ædle Sport at skyde
Halsen af en svømmende Flaske, der ved at fyldes halvt med Vand bragtes
til at staa op.

Jespersen blev imidlertid ikke ret længe nede i Kahyten.

„Er Du allerede færdig?" spurgte Randrup, da han satte sig i
Cockpit'en.

„Det er et smukt Bibliothek!" sagde Jespersen haanligt.

„Aa, ja, saamænd", svarede Vinkel.

„Og et Bibliothek afgiver en ypperlig Maalestok for Bedømmelsen af
Eierens Smag og intellectuelle Standpunct."

„Aa, ja, saagu!"

„Jeg har", vedblev Jespersen, „ved nøiere Undersøgelse fundet, at
Beholdningen af Bøger — bortseet fra de rent maritime Skrifter saasom
Ma-neuvre- og Signalbøger samt Aarsberetninger fra „Dansk Forening for
Lystseilads" — bestaaer af to Bind af „Borgervennen", et mig ubekjendt
men vistnok høist hæderligt Tidsskrift, 5te og 6te Del af „Paris's
Mysterier", „Galeislaven Rocambole"120

fuldstændig, samt Guy de Maupassant's „Bel-Arni" paa Fransk. Hvad den
sidste angaaer —

„Ja, den har jeg foræret Vinkel", sagde Teilgaard, ikke uden Stolthed.
„Den skal være saadan paa Grænsen —"

„Nei, den er langt ude over Grænsen for det Tilladelige !" rettede
Jespersen.

„Ja, saamænd, det er den maaske ogsaa, men jeg kan ikke læse den selv,
og saa bad jeg Vinkel gjøre det og oversætte de pikanteste Steder for
mig."

„Cyniker!" mumlede Jespersen. — „Det glæder mig imidlertid at se, at
den endnu er uopskaaren."

„Ja, jeg gider ikke læse det Sludder", sagde Vinkel. „Det ligner
hinanden Altsammen!"

„Det er en Bog, som Du ikke engang kan være bekjendt at eie", vedblev
Jespersen.

„Kjender Du den da?"

„Jeg er som Bestyrer af et større Læseselskab, der hovedsagelig
anskaffer fremmede Bøger paa Originalsproget, ligefrem nødt til at
gjøre mig bekjendt med meget af den Smudsliteratur, som det moralsk
fordærvede Frankrig overfylder Evropas Bogmarked med, og har derfor
ogsaa læst det Værk, her er Tale om."

„Men saa kan Du jo —udbrød Teilgaard glad. Videre kom han ikke, thi
Jespersen tilkastede ham et knusende Blik og hev med det Samme121

Bogen overbord. „Nu har I Noget at skyde til Maals efter!" sagde han.

„Aa, det var sgu en Skam!" udbrød Teilgaard.

„For mig gjerne!" lo Vinkel.

„Ja, jeg har læst den", sagde Randrup, „saa mig kan det være det
Samme!"

— „Det kan rigtig blive livligt", bemærkede Vinkel, „saadan at ligge en
hel Eftermiddag og glo ind til Land!"

„Det er til at forfalde til Drik over!" sagde Teilgaard.

„Naar man endda havde en læselig Bog!" sukkede Jespersen.

„Ja, klem Du bare paa „Galeislaven Rocam-bole", den er brillant!" sagde
Vinkel.

„Nei, nu skal jeg sige Jer noget!" udbrød Randrup. „Nybrogaard ligger
deroppe bag Skoven; vi kan ikke se den, men der kan ikke være mere end
en god Fjerdingvei til den fra Stranden. Lad os tage ind med Jollen
alle Fire og gjøre Vilhelm en Visit; jeg svarer for, vi bliver godt
modtagne!"

„Hvem er Vilhelm?" spurgte Jespersen.

.,Kjender Du ikke Vilhelm Lund?" sagde Vinkel. — Nei, det er sandt, Du
har nok aldrig været hjemme, naar han besøgte mig. Det er en Søn af
Kammerraad Lund paa Nybrogaard, og er Familien122

som han, saa er den god nok! — Ja, lad os bare gaa iland!"

„Aa, vi ligger jo i Grunden rart, hvor vi er", indvendte Teilgaard.
„Det er saa mange Omstændigheder saadan at gaa iland og være
behagelig!"

„Ja, det Sidste falder jo Somme noget vanskeligt!" bemærkede Jespersen
spidst.

„Vi har ikke fersk Kjød ombord, saa Du maa tage til Takke med Skinke og
Daasemad til Middag, Teilgaard", sagde Vinkel.

„Død og Pine I Ja, saa er det nok bedst, vi kommer til Nybrogaard
snarest muligt!"

„Maaske Du kan være saa heldig at faae Rødgrød!" sagde Randrup.

„Aa, lad være med at tale om saadanne Muligheder, jeg bliver ganske
daarlig!"

„Kom saa, Jollen er klar!"

Ind roede Firkløveret, Peter fik Ordre til at blive liggende med
Jollen, indtil man saae, om der var Nogen hjemme, og han kunde faae
nærmere Besked paa, naar han skulde afhente Selskabet, og derpaa gik de
op til Nybrogaard.v.

Middag paa Nybrogaard. Jespersen tilbringer en bevæget Nat men lægger
en genial Slagplan.

Sønnen og hele Familien var heldigvis hjemme, og de uventede Gjæster
modtoges med aabne Arme. Der gjordes Undskyldning for, at næsten hele
Gaarden var i Beleiringstilstand paa Grund af en gjennemgaaende
Restaurering, men da denne dog var tilendebragt for Dagligstuens og
Spisesalens Vedkommende, og da man desuden mest opholdt sig i den store
Have, syntes Undskyldningen i Grunden overflødig.

iMiddagen var fortræffelig, og Teilgaard fandt Anledning til at
complimentere Fruen saa vel for hendes Grøntsager som for den Omelet,
der viste sig i Steden for den frygtede Rødgrød. Efter Kaffen trak
Herrerne sig tilbage for sig selv med Undtagelse af Jespersen, til hvis
Principer det hørte hellere at renoncere paa Cigaren end at isolere sig
fra Damerne. „Kan I da ikke indse, at det er en topmaalt Uartighed mod
Værtinden og Husets Damer124

overhovedet, saadan at overlade dem til sig selv, saa snart man har
faaet Maden i Livet!" pleiede han at sige til sine nærmere Bekendte.
„Menneskets Opgave her i Livet er at gjøre sig saa nyttig og være saa
behagelig som muligt overfor sine Medmennesker — særlig Damerne — og
man skal i det Hele taget opføre sig saaledes der, hvor man er, at man
med god Samvittighed kan komme igjen!" Oftest prækede han imidlertid
for døve øren, og ogsaa idag forsvandt Herrerne som sagt temmelig
hurtigt efter Kaffen. Vinkel underholdt sig rigtignok en kort Tid alene
med Fruen, men blev kaldt bort forat afsende en Besked til Skipperen.
Efter indstændig Anmodning havde man nemlig lovet at blive Natten over;
Sønnen i Huset skulde næste Morgen ganske tidlig møde til Bekasin-jagt
paa en Gaard et Par Mil borte, og da han altsaa alligevel skulde op,
før Pokker fik Sko paa, fandt han, at det var meget fornuftigere slet
ikke at gaa i Seng, naar han kunde tilbringe Natten i fornøjeligt
Selskab, og det fik han jo, da Vinkel, Randrup og Teilgaard erklærede
sig villige til at sidde oppe sammen med ham. Jespersen var saa meget
mere ærgerlig over, at Vinkel blev kaldt bort fra Fruen, som han just i
det Samme havde opfanget et Par Ord af deres Samtale, som interesserede
ham ganske overordentlig. Han var vis paa, at Ulla Tegners Navn var
bleven nævnt af Fruen, og Denne havde derpaa sagt: „Nu er hun jo" —125

hvad det var, kunde Jespersen ikke høre — hvortil Vinkel ligesom lettet
havde svaret: „Saa, er hun det? Det vidste jeg ikke!" — Hvad i al
Verden kunde det være, som Ulla Tegner var? — En sød Pige? Ja, men det
kunde da ikke overraske Vinkel! — Tyve Aar? Det vidste han vel omtrent.
— Forlovet? Eller syg? Nei, et saadant Umenneske kunde Vinkel da umulig
være, at han tog en saadan Hjobs-post med fuldkommen Sindsro, ja,
endogsaa syntes tilfreds ved Meddelelsen! Jespersen tænkte flere Gange
paa ligefrem at spørge Fruen ud paa en fin Maade, men enten blev han
forstyrret, eller ogsaa syntes han i det afgjørende Øieblik ikke at
kunne faae Spørgsmaalet „fint" nok formuleret.

Da Klokken blev hen ad Elleve, spurgte Kam-merraaden Jespersen, om han
ikke hellere vilde gaa til Ro end sidde hele Natten oppe med de „unge
Mennesker". Jo, det kunde Jespersen rigtignok ikke nægte. „Ja, det
tænkte jeg nok! Gaa De blot i Seng, der skal blive kaldt paa Dem, naar
Solen staaer op! Men De maa tage Leiligheden, som den falder: De veed,
vi har Haandværksfolk, og der er ikke eet ryddeligt Gjæstekammer!"

Jespersen gik til Ro og glædede sig ved igjen at ligge paa Landjorden i
en civiliseret, rummelig Seng; hans sidste Tanke, før han faldt i Søvn,
beskjæftigede sig med Spørgsmaalet om, hvad det dog kunde være, Fruen
havde sagt om Ulla Tegner, og Problemet maa have fulgt ham over i
Drømmenes126

Rige, thi mod Sædvane kastede han sig urolig frem og tilbage og
vaagnede noget efter Midnat. Nede fra Haven kunde han høre Latter og
Klirren af Glas — det var da heldigt, man ikke var med til den Slags
Orgier! Men tørstig følte han sig — det var underligt nok, for han
havde dog drukket ganske tæt — et Glas Vand maatte kunne gjøre godt.
Han stod op og famlede om forat finde en Æske Tændstikker, men
forgjæves. Henne i Vinduet bag Rullegardinet troede han imidlertid at
opdage saadant noget som en Vandkaraffel; han greb efter den men var
saa uheldig at vælte den ned paa Gulvet. Han sprang hurtig tilbage for
ikke at skjæres af Glasstumperne men mærkede, at han traadte i en
flydende Strøm, og skyndte sig derfor tilbage i Sengen, ærgerlig over
ikke at have faaet Tørsten slukket og over at have gjort Ulykker paa et
fremmed Sted. Det var formodentlig denne dobbelte Ærgrelse, der gjorde,
at han, efter atter at være falden i Søvn, vaagnede noget før Daggry.
Inden han endnu havde faaet Søvnen gnedet rigtig af Øinene, forekom det
ham, som der henne i den anden Ende af Værelset var en underlig, stor,
sort Skjold under Vinduet, som han ikke havde lagt Mærke til om
Aftenen. Han reiste sig op: jo, det havde sin Rigtighed med Skjolden,
hvad kunde det dog være! Han ud af Sengen og — nei, dette var for
meget, han maatte sætte sig paa Sengekanten! Henne fra det sorte Hav
under Vin-127

duet ledte der et regelmæssigt Spor hen til Sengen, visende et
samvittighedsfuldt Aftryk af hans ikke smaa Fødder! Hvad var dog det
Forfærdelige, han havde traadt i!

En hurtig foretagen Undersøgelse af Fluidumet overbeviste ham om, at
det var sort Oliefarve, som en af Malerne havde henstillet i en Krukke
i Vinduet, og som han om Natten havde væltet. Han saae ned til sine
Fødder: det var fuldstændige Negersaaler!

Som en Vanvittig styrtede han sig over Sengen, kastede Tæppet til Side
og betragtede Lagenerne: de saae i Morgendæmringen ud som Skindet af en
sortbroget Ko.

Tilintetgjort sank Jespersen om paa en Stol. At dette skulde hænde, og
hænde ham! Der stod de uudslettelige Spor af hans natlige Idræt, sorte
som Mørket, paa det nylagte Gulv! Der udbredte den skrækkelige Pøl sig,
og der laa de engang hvide Lagener, ødelagte for bestandig!

Hvad skulde han gjøre! „En Anden vilde være fræk nok til at kunne tage
det Hele fra den gemytlige Side," tænkte han, men den Art Gemytlighed
ligger nu ikke for mig. — Hvordan skal jeg kunne vise mig for Fruen og
hele Familien! Jeg er jo complet umulig!"

Alt som Dagskjæret blev stærkere og stærkere og viste ham den
rædselsfulde Virkelighed tydeligere og tydeligere, mistede han alt sit
Mod, men,128

som det ikke sjeldent gaaer, bragte denne fuldstændige Opgiven af sig
selv tilsidst Jespersen til at fatte en fortvivlet Beslutning. Han
klædte sig paa i muligste Hast, tog Hat paa Hovedet og Sko paa Fødderne
og var nu færdig til Flugt — thi saa vidt var han virkelig kommen, at
han, som Vinkel havde sagt, vilde „stikke af fra det Hele!"

Med hvilke Følelser Jespersen opdagede, at Døren, der fra Corridoren
udenfor Værelset førte ned til Trappegangen, var lukket i Laas udvendig
fra, behøver derfor ikke at siges. Han vendte tilbage til Værelset og
satte sig resigneret paa en Stol men placerede efter et Øiebliks Forløb
denne foran Døren og ventede nu, lyttende som et Rovdyr efter sit
Bytte, paa at høre Lyden af Stuepigens Trin. — Endelig 1 Der lød Skridt
i den lange Gang, de kom nærmere, Døren aabnedes, og en Pige viste sig.
Op foer Jespersen, sprang forbi Pigen, saa han næsten væltede hende, og
styrtede som en Vanvittig afsted, gjennem Corridoren, ned ad Trappen,
ud i Gaarden, hvor Hundene gave Hals, og over Stok og Sten ned til
Stranden. Pigen, der selvfølgelig var overbevist om, at den fremmede
Herre var bleven gal, hvinede, som hun havde en Kniv i Halsen, da han
styrtede forbi hende, men Jespersen befriedes dog snart for sin første
Frygt, at hun af Skræk skulde have faaet et Slagtilfælde, ved, inden
han var ude af Gaarden, at høre en skingrende Fnisen oppe fra Værelset
og der se den129

kraftige Terne betragte hans vilde Jagt med synlig Interesse.

Ankommen til Stranden satte Jespersen sin hele Energi ind paa at faae
Jollen, der først skulde møde om et Par Timer, til at hente ham strax,
og ved at opbyde sine Lungers fulde Styrke i længere Tid lykkedes det
ham virkelig ogsaa at vække Rasmus Jensens Opmærksomhed, saa at Jollen
satte af. Ti Minuter efter var han ombord, og først nu syntes han, at
han havde fast Grund under Fødderne og igjen kunde trække Veiret.

— Man siger, at enhver stor Feltherre efter et tabt Slag strax tænker
paa at vinde et nyt, og noget Lignende kunde siges om Jespersen. Til
Trods for sin dybe Nedslagenhed kunde han alligevel ikke lade være med
at tænke paa sin Mission, og som et Lyn slog det ned i ham, at nu eller
aldrig maatte Tiden være kommen til at gribe ind i Tingenes Gang.

Vinkel skulde hjem, hjem til Ulla Tegner, det var givet; Kursen maatte
altsaa forandres, men hvad han havde været naiv nok til at tro kunde
ske ved at drikke de Andre paa Pelsen — et Experiment, som han maatte
indrømme var mislykkedes — det gik jo nu som Fod i Hose! Det fulgte af
sig selv, at de Andre, der havde vaaget Natten igjennem, vilde gaa til
Køis, saa snart de

kom ombord, og saa var han Herre over Situationen, det gjaldt kun om at
vinde Rasmus Jensen. Uden Betænkning vendte han sig derfor til Denne og
sagde:

„Det er deiligt Veir!"

„Aa, ja", svarede Skipperen.

„De har maaske hort, at min Fætter, Kjøbmand Vinkel, igaar sagde, at
han vilde gjennem Guldborgsund og Sønden om Laaland?"

Jo, det havde Rasmus Jensen nok hørt.

„Men seer De, han lægger i Virkeligheden slet ikke nogen særlig Vægt
paa at komme gjennem Guldborgsund."

„Nei, det er nok troligt."

„Og jeg har ganske særlige Grunde til gjerne at ville hjem til Fyen
snarest muligt — jeg kan ikke forklare Dem, hvad det er for Grunde — og
Vinkel vil saamænd ikke have det Mindste imod at komme hjem, naar han
først mærker, vi er paa Veien. Derfor vil jeg foreslaa Dem, at vi uden
videre lægger Kursen hjemad, mens de Andre sover; jeg indestaaer for
Følgerne, og De skal naturligvis ikke gjøre det for Ingenting" — her
ståk Jespersen en Tikrone til ham — „hvad siger De til det?"

„Jeg siger saa mange Tak!"

„Ja, De forstaaer jo nok, at det er en Spøg?"

„Ja, vel, det forstaaer jeg nok!"

„Vi seiler altsaa lige hjem herfra?"131

„Ja, det er en given Ting!"

„Godt!"

. Noget efter hørte Jespersen inde fra Land glade Stemmer, som han alt
for vel kjendte, og gik da ned i Kahyten, eftersom han dog ikke vilde
udsætte sig for den Gemytlighed, han var forberedt paa, Gjensynet vilde
vække, før det var absolut nødvendigt.

Jollen kom hurtig nærmere; han hørte een ustandselig Latter og var
intet Øieblik i Tvivl om, hvem og hvad den gjaldt. Neppe vare de tre
Andre komne ombord, før de styrtede ned i Kahyten.

„Der sidder han, den sorte Sjæl!" raabte Randrup og flk et Anfald af
Krampelatter blot ved at se Jespersen.

„Det kan nok være, Du har store Fødder!"

„Ja, og han er ikke fri for at være platfodet!"

„Der behøves da ingen Indianer til at kjende Aftrykket af dine
Mokkasiner, de er sgu ikke til at tage feil af!"

„Jeg skal hilse saa flittigt fra hele Familien!"

Saadan gik det Slag i Slag, men Jespersen ænsede ikke denne Syndflod af
Spottegloser, dels fordi han virkelig følte sig inderlig ulykkelig,
dels fordi han alligevel ikke kunde bare sig tor hele Tiden at tænke:
„Ja, le I kun, min Tid kommer ogsaa!"

Først da Vinkel, efterat Latteren havde sat sig noget, spurgte: „Men
hvorfor i al Verden løb Du dog saadan din Vei? Det er jo da ingen
Dødssynd, Du har begaaet!" svarede Jespersen me-lancholsk:

„Du havde naturligvis været uforskammet nok til i lignende Tilfælde at
sige det Hele rent ud og være lige glad, Randrup havde slaaet det hen
med en let Vending, og Teilgaard havde ladt som Ingenting. Jeg derimod,
som ved enhver Leilighed gjør mit Bedste for at opføre mig saaledes, at
jeg med god Samvittighed kan komme igjen, hvor jeg een Gang har været
—"

Her fik de Andre et nyt Latteranfald, og Randrup bemærkede:

„Ja, Du har da let ved at finde dit gamle Kammer paa Nybrogaard, for de
Fodspor slettes aldrig ud, før Gulvet bliver lagt om!" „Vestigia
terrent!" sagde Vinkel. — „Jeg derimod", vedblev Jespersen, uanfægtet
af de indskudte Bemærkninger, „jeg tilstaaer, at jeg netop paa Grund
heraf i et saadant Tilfælde som det foreliggende mangler moralsk Mod
til at tage Konsekvenserne af mit Uheld. Jeg ønsker imidlertid ikke at
discutere Sagen nøiere men kan naturligvis ikke forhindre Jer i at
benytte den som en uudtømmelig Kilde til dumme Vittigheder og barnagtig
Grinen nu og fremdeles."133

— „Ja, jeg gaaer til Køis, jeg veed ikke, hvad I Andre gjør!" sagde
Vinkel.

Jo, det gjorde Randrup og Teilgaard ogsaa, og Jespersen blev, ganske
som han havde ventet, ene paa Dækket med Rasmus Jensen og Peter.VI.

Jespersen optræder afvexlende som Skjæbnens og Kjærlighedens Genius men
manøvrerer mindre heldigt under Tærø. „Svanen"

kommer i rum Sø.

Man lettede og krydsede sig op imod en stiv vestlig Kuling. Skjøndt
Kutteren som Følge heraf ikke avancerede synderligt, var det dog med en
eiendommelig behagelig Følelse, Jespersen tænkte paa, at de nu nærmede
sig det forjættede Land. Særlig Tilfredshed følte han, da Rasmus Jensen
viste ham den Tillid at overlade ham Roret, medens han selv skiftede
Klyveren, og Drengen Peter var beskjæftiget med at klare Plaglinen, som
der var kommen Tørn i.

„Naar Herren blot vil holde saa nær til Vinden som muligt og ikke falde
af", sagde Skipperen.

„Ja, vel!" svarede Jespersen, satte sig i Styrehullet og tog Roret.

— „Det gaaer dog underlig til her i Verden", tænkte han, „og det var
ikke saa mærkeligt, at de Gamle følte sig i Afhængighed af en
uafvendelig135

Skjæbne! Der ligger Vinkel nede og aner ikke, at hans Skjæbne i min
Skikkelse allerede gik ombord paa Kjøbenhavns Rhed og nu styrer hans
Snekke over de graalige Bølger mod det af Guderne forud bestemte Maal!
— Ja, det var dog, ligesom han selv havde en Anelse om det, for han
vilde aabenbart helst have været fri for mig, men mod Skjæbnen kjæmpe
de Dødelige forgjæves! — Man kunde egentlig ogsaa betragte mig som en
Repræsentant for Kjærlighedens Genius, der fører Elskeren i den
Elskedes Favn! Det lyder i Grunden kjønnere, for Skjæbnebegrebet er —"

„Luf, Hr. Jespersen! — Ned med Roret, for Satan! Ned om Bagbord!"
brølte Skipperen og kom styrtende agterud, men han kom for sent.

Jespersen havde været i den Grad optagen af Betragtninger over de
forskjellige Synspuncter, hvorunder han kunde se sig selv, at han ikke
havde seet, at Kutteren bar mere og mere af og paa en foruroligende
Maade nærmede sig en af de øer, paa hvilke Farvandet her er saa rigt.
Rasmus Jensen var nede i Seilkøien forat finde Mellem-klyveren men
saae, strax da han fik Hovedet over Dækket, det Farlige i Situationen
og varskoede derfor Rorgjængeren paa ovennævnte Maade. Jespersen, som
under rolige Forhold, naar der gaves ham Tid til at tænke sig om, nok
kunde regne ud, hvilken Manøvre, der udfordredes for at løbe et Fartøi
op i Vinden, blev imidlertid aldeles perplex ved saa-136

ledes at skulle handle i et Nu og gjorde det stik Modsatte af, hvad han
skulde gjøre: han lagde Roret haardt Styrbord, Kutteren faldt af og
stødte paa Grunden, hvor den stod ubevægelig, mens Seilene spillede.

Op styrtede Vinkel og Randrup i mere end let Costume, fulgte af
Teilgaard.

„Hvad er det!" raabte Vinkel. „Hvad er det for en Idiot, der sætter os
paa Grund ved høilys Dag i rent Farvand?"

„Det er mig," svarede Jespersen spagfærdigt og - slåp Rorpinden.

„Hvor kan det falde et fornuftigt Menneske ind at lade det Individ
sidde til Rors!" tordnede Vinkel. „Han har jo ikke mere Idee om at
styre end Teilgaard!"

„Jo, jeg tænkte —" begyndte Rasmus Jensen.

„Tænkte! Troer De, jeg giver Dem Kost og ublu Løn for at tænke! Jeg
betaler Dem for at seile Kutteren, ikke for at sætte os paa Grund her
til Spektakel for hele Nabolaget!"

„Jeg er meget ulykkelig over, hvad der er skeet", sagde Jespersen
ydmygt, „saa meget mere, som det udelukkende er min Skyld, at vi styrer
en anden Kurs, end Du vilde have. Men jeg kan forsikre Dig, at jeg har
handlet i den bedste Mening."

„Hvad for en Smed!" spurgte Vinkel forbauset og i en roligere Tone.

„Jo, af Grunde, som jeg ikke nærmere skal137

komme ind paa, ansaae jeg det for at være i Alles — og da navnlig i din
— Interesse, at vi snarest muligt kom tilbage til dit Hjem. Jeg
foreslog derfor Rasmus Jensen, at han, uden at Du maatte vide noget af
det, skulde styre hjemad, og det lykkedes mig virkelig ogsaa at
argumentere saaledes, at han gik ind paa mit Forslag, men jeg tog Alt
paa min Kappe, han har saaledes ingen Skyld."

Rasmus Jensen smilte smørret, og Vinkel brast, til Trods for sin Vrede,
i Latter. „Nei, nu er Du alt for morsom, Fætter! Troer Du for ramme
Alvor, at Du kunde faae min Skipper til at gjøre Mytteri og handle stik
mod mine Ordrer?"

„Ja, jeg indseer rigtignok ikke rettere, end at —"

„Du kan da vel begribe, at han ikke har gjort Andet, end hvad jeg havde
sagt, han skulde!"

„Du?"

„Ja! Jeg gav ham Ordre igaar til at seile hjem."

„Vil Du virkelig selv hjem?" udbrød Jespersen saa glædelig overrasket,
som Situationen tillod.

„Ja, hvorfor ikke?"

„Fordi jeg troede — maa jeg tale to Ord med Dig?"

„Ja, værsgo!"

„Jeg troede, efter dine egne forbeholdne Udtalelser at dømme, ikke Du
ønskede at komme sammen med en vis ung Dame?"138

„Det gjør jeg heller ikke!" svarede Vinkel mut.

„Det kan Du da ikke godt undgaa!"

„Jo, det kan jeg meget nemt, for hun er reist!"

„Er hun reist?"

„Ja, hun er, med din Tilladelse!"

— „Aa, det var maaske netop derfor, at Du nu var villig til at tage
hjem?" spurgte Jespersen flou.

„Nok muligt!"

„Og det var maaske det, Fruen paa Nybrogaard fortalte Dig efter
Bordet?"

„Ganske rigtigt!"

„Naa, saaledes! — Jeg kunde nok have sparet mine ti Kroner!" tænkte
Jespersen og satte sig ned som en slagen Mand, der Intet mere har at
haabe.

Inde fra Tærø — thi det viste sig at være her, man stod — kom nu en
Fisker roende ud til Kutteren og tilbød Assistance.

„Er vi inde paa Stenene?" spurgte Vinkel.

„Nei, her er ingen Sten, her er kun Sandbund", lød det beroligende
Svar, „men hun staaer ellers rigtig støt, hun kommer ikke af Grunden
før med Høivande."

„Det er egentlig en rigtig grinagtig Situation!" sagde Teilgaard.

„Synes Du!" svarede Vinkel arrigt.

„Ja, der er noget Aparte i saadan at vide, at man er nødt til at blive,
hvor man er, og ikke med sin bedste Villie kan komme af Stedet! Tænk

hvis man absolut skulde afsted, eller man med Djævlens Vold og Magt
vilde afsted, saa hjalp der alligevel ingen kjære Mo'er, men man var
kjønt nødt til at blive, hvor man var! — Det er da rart, at Ingen af os
har Noget at haste efter!"

Strax ved de første Ord spidsede Vinkel Øren; det var aabenbart, at
Bemærkningen om Umuligheden af at komme videre allerede æggede ham, og
da Teilgaard endte med at sige, at Ingen jo havde Noget at haste efter,
var han med eet som forvandlet, henkastede et kort: „Det kan Du jo ikke
vide!" til Teilgaard og vendte sig derpaa til Fiskeren med de Ord:

„Kutteren skal være flot til i Eftermiddag! Forstaaer De!"

„Ja, det er godt nok, men —I „Det er lige meget, hvad det koster, vi
gaaer under Seil inden Aften!"

„Ja, det er jo strax en anden Sag", lød det fra Fiskeren, og inden en
halv Time var gaaet, laa der tre Tærøbaade paa Siden af „Svanen".
Ballasten toges ud, Kutteren heves om paa Siden, saa den skarpe Kjøl
blev fri af Grunden, og tilsidst lykkedes det virkelig at faae Fartøiet
varpet ud paa dybere Vand. Ballasten kom atter paa sin Plads, og da
Klokken var Fem, kunde Vinkel give Rasmus Jensen Ordre til at sætte
Seil. Under hele det anstrengende Arbeide med at bringe Kutteren flot
havde Vinkel været i uafbrudt Activitet: han140

havde commanderet, skjændt og bandet, selv tumlet med Ballastjernene,
saa Sveden haglede ned ad ham, og ikke tænkt paa at nyde Vaadt eller
Tørt.

— „Vi tager Tærø Lodsen med gjennem Sortsø Gab og Grønsund", hørte
Jespersen Vinkel sige til Randrup, der forresten erklærede sig villig
til ogsaa her at fungere som bekjendt Mand men blev kort afvist.

„Grønsund!" tænkte Jespersen. „Hvis jeg ikke husker feil, adskilles
Falster fra Møen ved Grønsund, og vi kommer altsaa lige lukt ud i
Østersøen. Herren maa vide, hvor det nu gaaer hen, og hvad der nu er
løs!" Men saa dybt bøiet under Vægten af sine forskjellige Uheld var
Jespersen, at han ikke engang kunde bekvemme sig til at spørge Vinkel,
hvor de skulde hen, og en Henvendelse til Teilgaard havde kun til
Følge, at Denne svarede: „Ja, Gud maa vide, hvor vi ender, han er jo
rent rundtosset nu! Men jeg tænker ellers, vi løber til Sverige!"

Sortsø Gab og Grønsund passeredes, Lodsen gik fra Borde Klokken henad
Ni, og „Svanen" stod nu Øst efter for en Kuling af Vest, der
efterhaanden gik over til Storm. Vinkel havde ikke sagt ti Ord i de
sidste to Timer, og syntes kun optagen af eet: at komme saa hurtigt som
muligt til et ubekjendt Maal.141

— „Sæt Gaffeltopseil!" raabte han til Skipperen. „Vi kommer jo ikke af
Stedet!"

„Vil De absolut knække Stangen, Hr. Vinkel, saa for mig gjerne, men —"

„Vil De gjøre, hvad jeg siger, eller ei?"

„Du er jo fra Forstanden!" sagde Randrup, der kom til i rette Tid.
„Hvor troer Du, vi kan lænse i den Storm med Topseil til!"

„Er det Dig eller mig, der er Chef for „Svanen""? raabte Vinkel.

„Det er mig!" svarede Randrup roligt. „Naar Du teer Dig som en gal
Mand, saa maa jo Andre, der er fornuftigere end Du, tage Commandoen fra
Dig! — Gaa væk fra Roret, og lad mig komme til!"

Rasmus Jensen var forberedt paa en Katastrophe, men den udeblev: Vinkel
reiste sig uden at sige et Ord og lod Lieutenanten komme til.

„Ned med alle de Klude, vi fører, og op med Bredfokken!" raabte Denne.

„Men Randrup dog!" sagde Vinkel. „Den kommer vi jo ingen Vei med!"

„Snak om en Ting, det veed jeg bedre end Du! Bredfokken er meget bedre
at lænse for end et affiret Storseil! Inden det er Dag, skal vi peile
Hammershus Fyr, det lover jeg Dig!"

„Hammershus!" gjentog en beskeden Røst. Den kom fra Jespersen, som
Ingen havde lagt Mærke til, men som var krøben sammen i Cockpit'en.
„Skal vi til Bornholm?"142

„Ja, saa min Sandten, skal vi til Bornholm, veed Du ikke det!" svarede
Randrup.

„Gud veed, hvor jeg skulde vide det fra! — Aa, Vinkel, vil Du ikke
gjøre mig den Tjeneste at komme lidt herhen?"

Vinkel satte sig hen hos ham. „Er Du vred paa mig?" begyndte Jespersen.
„Hvad skulde jeg være vred paa Dig for, gamle Ven!" svarede Vinkel med
blødere Stemme end sædvanligt og klappede Jespersen paa Skulderen „Jo,
fordi jeg satte os paa Grund og —" „Hvem veed, hvad det var godt for!"
udbtød Vinkel halvhøit.

Jespersen saae forbauset og spørgende op, men Vinkel vedblev:

„Ja, jeg kan ikke forklare mig nøiere, men Du skal ikke bryde Dig om,
hvis jeg er lidt underlig, det gaaer nok over! — Gaa Du bare til Køis!"
Jespersen tøvede et Øieblik, før han sagde: „Du maa ikke tage det ilde
op, men Teilgaard

og jeg —"

„Hvad er der med Teilgaard og Dig?" „Jo, vi vilde gjerne have Noget at
spise og drikke, for vi har slet Ingenting faaet siden —"

„Herregud, jeg tænker da heller ikke paa Noget! — Peter! Sørg for
Aftensmad! — Ja, I maa virkelig undskylde mig!"

— „Skal Du ikke have Noget med selv?"143

spurgte Teilgaard, da de fik gloende hed The og ristet Brød bragt op i
Cockpit'en.

„Nei, Tak, jeg trænger ikke til Noget."

„Ja, da gjør minsæl jeg!" raabte Randrup. „Rheder! Sørg bare for at
passe mig med Mad, Drikke og Tobak, saa skal jeg nok holde ud ved Roret
til imorgen tidlig!"

Randrup fik, hvad han ønskede, og lod dernæst falde et Ord om, at
Natten vist blev kølig. Vinkel forstod Antydningen og lod Peter springe
ned efter en Flaske Whisky, Teilgaard fik Proptrækkeren frem, og
Randrup blandede sig et ordentligt Glas.

„Er den ikke lovlig stiv?" spurgte Teilgaard imponeret.

„Naada! Apostelen siger jo, at hvert Menneske skat have en Pæl i Livet,
saa kan en halv da ikke være for meget til mig!"

Det bedste Bevis for, at Jespersen, knækket af Livets Modgang og spændt
paa, hvad den uvisse Fremtid maatte bringe, for Øieblikket var en hel
Anden end ellers, er maaske, at han lod Randrups Ytring passere; under
alle andre Omstændigheder vilde han paa det bestemteste have frabedt
sig en saadan „raa Blasphemi", men nu indskrænkede han sig til at mumle
en indvendig Protest og gik til Køis samtidig med Teilgaard.

— „Ja, Du kan da godt gaa ned og slange144

Dig", sagde Randrup til Vinkel, „jeg skal nok tage min Tørn!"

„Nei, jeg er ikke oplagt til at sove!"

„Ja, saa meget desto bedre, saa har jeg Selskab! — Rheder! En Cigar!
Men den maa være god, og den maa være tændt! — Fy, for Pokker, hvor den
blev vaad! Den smager accurat ligesom dem, de fik Ole Kollerød til at
bekjende med! — Naa, never mind! Go on!"VII.

Man lænser over Østersøen, og Vinkel gaaer iland. Der drikkes Champagne
om Bord, og Jespersen holder Tale.

Natten igjennem sad de to Venner ved hinandens Side. Stormen tog
snarere til end af, og Søen var meget svær og krap med Braad, men
„Svanen" vagede godt og klarede sig i det Hele fortræffeligt.

— „Hvor er vi?" spurgte Vinkel hen ad Daggry; i den sidste Time havde
han ikke lukket Munden op, og Randrup havde været discret nok til ikke
at forstyrre ham.

„Bi lidt! Kan Du ikke se Fyr forude om Bagbord? Laan mig Kikkerten! —
Jo, der er to Blus, det er Sandhammeren! Og der har vi Hammershus Fyr!
Hvad sagde jeg!"

— „Jeg synes, det slingrer saa rædsomt!" lød det nede fra Teilgaard.

„Ja, det gjør det altid i Hammervandet — men det bliver meget værre!"
trøstede Randrup.

„Jeg synes heller ikke, jeg er rigtig rask!" „Kom Du saa op og faae en
Mundfuld frisk Luft, det hjælper nok!"

„Aa, jeg kan jo egentlig lige saa gjerne blive liggende her og være
daarlig."

„Ja, det kan Du ogsaa! Godnat, Teilgaard!" „Godnat!"

Klokken Syv faldt Ankeret udfor Allinge; Vinkel gik i Jollen og lod sig
ro ind i Havnen. Just som han var gaaet fra Borde, kom Teilgaard op paa
Dækket.

„Nu har vi nok smult Vande", sagde han. — „Hvad er det! Vinkel, hvor
gaaer Du hen?"

„Han har Forretninger iland", svarede Randrup.

„Naa, ja det er vel rimeligt nok! Men han sørger da for at faae noget
Proviant med tilbage?

— Vinkel! Haløi, Vinkel! Tag en røget Lax med!

— Troer Du, han kunde høre, hvad jeg sagde, Randrup?"

„Jo, det kunde han nok! Gaa Du blot til Køis igjen, nu skal jeg til at
indhente det Forsømte."

„Du siger Noget! Jeg troer ogsaa, jeg vil faae mig en Morgenlur, for
det har været en urolig Nat.

— Sov vel!"

„Tak, i lige Maade!"147

Op ad Formiddagen vaagnede Jespersen, og noget efter de to Andre. En
lang og styrkende Søvn, som ikke var bleven forstyrret ved at lænse
over Østersøen, havde gjengivet ham 'det Meste af hans Sinds Ligevægt
og Sikkerhed i Optræden.

„Jeg maa sige, at det forekommer mig at være en, mildest talt,
eiendommelig Opførsel af Vinkel saadan at gaa iland uden os Andre, og
uden at man aner, hvor han er henne, og naar han kommer tilbage!" sagde
Jespersen, da Teilgaard fortalte ham, at Rhederen var borte.

„Ja, hvad skal man sige til det!" svarede Randrup.

„Han har jo sine Luner", bemærkede Teilgaard resigneret.

„Ja, men dette er dog virkelig for galt! — Jeg vil iland! Jeg vil se
Bornholm!"

„Saa kommer Du til at svømme", sagde Randrup, „for Jollen er her ikke,
den venter paa Vinkel inde i Allinge Havn!"

„Det er jo ligefrem uforskammet!" vedblev Jespersen. „Men det agter jeg
ogsaa at sige ham, der er dog Grænser for, hvad selv han kan byde En!"

— „Der kommer Jollen!"

„Er Vinkel med?"

„Ja, vist er han med! — Se, han vifter med Hatten og slaaer ud med
Armene!"

„I skal se, han har faaet en stor, røget Lax med!" udbrød Randrup.

„Det forandrer ikke i mindste Maade min Opfattelse af Sagen!" sagde
Jespersen. „Det er og bliver en Hensynsløshed uden Lige!"

— „Hurra!" raabte Vinkel og sprang ombord. „Jeg er det lykkeligste
Menneske under Solen!"

„Du generer Dig i det mindste ikke!" bemærkede Jespersen kort.

„Genere mig, nu da jeg — men kan I da ikke se noget paa mig! Seer jeg
ikke ud som et andet Menneske!"

„Er Du bleven barberet inde i Allinge?" spurgte Teilgaard.

„Jeg er bleven forlovet, Du! Nu er det skeet: hun har sagt Ja, og — ja,
jeg kunde gjerne kysse jer Allesammen!"

„Forlovet!" lød det i Kor fra Jespersen og Teilgaard, mens Randrup gav
Vinkel et ordentligt Slag paa Skulderen og sagde: „Til Lykke, Du! Det
kan jeg lide!"

„Det kan vel ikke ansees for indiscret at spørge, med hvem?" sagde
Jespersen køligt.

„Og det kan Du spørge om!" vedblev Vinkel. „Er der da mere end een Ulla
Tegner til i hele Verden!"

„Ulla Tegner!" udbrød Jespersen, uden endnu at kunne give sin Glæde
over det Skete Rum, saa149

overvældet var han. „Det maa da være gaaet pr. Telegraph!"

„Nei, Du, det er gaaet mundtligt i bedste Orden!"

„Er hun da herovre!"

„Ja, min Sandten, er hun herovre! Det flk jeg at vide paa Nybrogaard!"

„Men saa vilde Du jo netop hjem?"

„Ja, det vilde jeg ogsaa, eller, rettere sagt, jeg vidste ikke selv,
hvad jeg vilde, og det har jeg egentlig ikke vidst i de sidste tre
Uger, jeg har slet ikke været Menneske. Men saa var det igaar Middags —
ja, jeg kan ikke saadan forklare det, men da jeg kom til at tænke paa,
at jeg sad fast og ikke kunde komme af Stedet, og at hun var ovre paa
Bornholm forat sige Farvel til sin gifte Søster og i Eftermiddags
skulde reise over Ystad op til en Onkel i Smaaland, hvor hun skal blive
hele Vinteren — ja, saa maatte jeg afsted, jeg maatte have Vished!"

„Gud bevares, hvor det ligner ham!" sagde Teilgaard til Jespersen.

„Det maa jeg sige", svarede Denne, „det er det mest overraskende, jeg
endnu har oplevet! — Til Lykke, Fætter, og Gud velsigne Jer begge To!"

Jespersen fik travlt med at rømme sig og pudse sin Næse, for han vilde
ikke for Alt i Verden lade sig mærke med, at han var bevæget.150

— „Peter! Op med Champagnen!" raabte Vinkel. „Tag tre Flasker til at
begynde med! Teilgaard lukker dem nok op!"

Jespersen var saa hurtig bleven Herre over sin Bevægelse, at han, da
Champagnen skummede i Ølglassene, kunde ønske sin Fætter til Lykke i et
længere Foredrag, hvori Grundtanken var, at Menneskene ganske vist vare
udrustede med og handlede efter fri Villie, men at denne dog led en
ikke uvæsentlig Indskrænkning derved, at en forud bestemt Skjæbne — der
var ensbetydende med det for Individet selv Bedste — gjorde sin
Indflydelse gjældende og tilsidst ogsaa vilde seire, forudsat, at man
da ikke alt for egensindigt kjæmpede imod den, og at der var gode
Mennesker, som, bevidst eller ubevidst, gjorde sig til Skjæbnens
Redskaber.

„Som et saadant Redskab troer jeg, uden at være ubeskeden, at turde
betegne mig selv", sagde han. „Jeg er ganske vist et uværdigt Redskab
—"

„Hør!" sagde Teilgaard opmuntrende.

— „men, uden at overvurdere min egen Virksomhed, tør jeg dog paastaa,
at min, fra et maritimt Standpunct maaske ikke aldeles forsvarlige
Manøvre under Tærø —"

„Hør!" sagde Randrup.

— „alligevel har været en af de uendelig smaa Aarsager, der bidrage til
at fremme det uendelig Store."151

„Bravo!" raabte Vinkel.

„Ja, jeg vover at gaa videre og sige, at selv den Omstændighed, at
Nybrogaard er under Restaurering heller ikke er uden Betydning for det
Drama, hvis lykkelige Afslutning vi her feire."

„Det var meget!"

„Ja, men det er ikke desto mindre Tilfældet! Blev Nybrogaard ikke
restaureret, vilde en Malersvend neppe have henstillet en Krukke med
mørk —"

„Sort!"

— „med sort Oliefarve i det Kammer, hvor en her Tilstedeværende nød en
kort og afbrudt Hvile; han vilde ikke have havt et Uheld, som jeg tør
forudsætte er almindelig bekjendt, og som jeg af flere Grunde ikke
ønsker at dvæle udførligere ved, og han vilde altsaa heller ikke være
kommen ombord før I Andre, ikke have truffet en Aftale med den værdige
Rasmus Jensen — en Aftale , som forresten, seet fra et andet Synspunct,
viste sig at være overflødig — og som Følge deraf heller ikke have
vaaget, mens I Andre sov, og ikke grebet Roret i det afgjørende
øieblik, da Skjæbnen forlangte det! I seer altsaa klart, hvorledes selv
de tilsyneladende ubetydeligste Omstændigheder —"

„Stop en Kjende!" sagde Randrup. „Hvem var det, der foreslog, at vi
skulde tage til Nybro-152

gaard, hvor Vinkel hørte, at hans Skat var paa Bornholm? Det var mig!"

„Ja, og hvem var det, der sagde til Vinkel, dengang vi stod paa Grund,
at nu kunde man ingen Steder komme, og at det var rart, Ingen af os
havde Noget at haste efter?" bemærkede Teilgaard. „Det var sgu mig, og
det var dog det, der gjorde Udslaget I"

„I har alle Tre, hver paa sin Viis, været mere for mig, end jeg
nogensinde kan gjengjælde!" sagde Vinkel. „Tak for godt Kammeratskab!"

„Rhederen leve!" sagde Rasmus Jensen, som tilligemed Peter fik sin
rigelige Del af Champagnen. „Og en Skaal for, at Fruen snart maa komme
ombord i „Svanen"! Hun leve! Hurra!"

— „Ja, I fortænker mig vel ikke i, at jeg følger min Forlovede og ikke
tager med Jer tilbage?" sagde Vinkel noget efter. „Dig, Randrup,
overdrager jeg naturligvis at seile Kutteren hjem — foreløbig til
Kjøbenhavn og saa til Fyen — Teilgaard faaer uindskrænket Raadighed
over Vin-kjelderen og Spisekammeret, og Jespersen maa sørge for god
Tone ombord. — Ja, Du skal jo være paa Kontoret i Overmorgen, Fætter,
saa I maa lette allerede i Eftermiddag!"153

— Henimod Solnedgang passerede „Svanen" Hammershus for hjemgaaende. Der
oppe, paa Bænken over „Løvehovederne", stod et ungt Par ivrigt
viftende, og Kutteren hilsede tre Gange med Flaget til Ære for
dem.BOGEN, DER GJORDE LYKKEDet var en Efteraarsaften i Tirslund
Præstegaard ovre i Jylland. Pastor Borup havde lige læst „Berlingske
Tidende" og lod den gaa videre til Ca-pellanen; fra ham gik den til
Døtrene og endte hos Fruen, der klippede Feuilletonen af — det var
ganske den samme Rangfølge, der iagttoges ved Udskjænk-ningen af
Eftermiddagskaffen.

„Gud, hvor det maa være en storartet Bog!" udbrød Frøken Marie, der for
øieblikket afbrød sin Avislæsning.

„Hvilken Bog?" spurgte Søsteren, Frøken Louise.

„Den, der er anmeldt her i „Berlingske": en ny Roman, der hedder
„Clara". Tænk, der staaer om den, at der i mange Aar ikke er skrevet
saa god og interessant en Bog herhjemme."

„Ja, jeg lagde ogsaa Mærke til den Anmeldelse", sagde Capellanen, og
Præsten bemærkede, at det kun var kjedeligt, Bogen var saa dyr, for
ellers havde han nok Lyst til at eie den ; „det maa være noget virkelig
Betydeligt efter Anmeldelsen at dømme", tilføiede han.158

Ude paa Landet nærer man jo en Respect, som ikke kjendes i Byerne, for
hvert Ord, der staaer i Avisen, o: den Avis, man selv holder, ikke
andre. „Berlingske" roste „Clara", ergo var „Clara" en fortræffelig
Bog, i alt Fald i Tirslund Præstegaard.

Det viste sig imidlertid, at andre Blade omtalte Bogen lige saa
rosende, den blev solgt og læst, ei teret og commenteret, og
Præstefamilien fra Tirslund var i Løbet af fjorten Dage i to Selskaber
der paa Egnen, hvor „Clara" var det almindelige Samtaleemne. — „Det er
ogsaa ærgerligt, at man skal sidde som en Gaas, naar man kommer ud
imellem Mennesker", sagde Frøken Marie — hun var den literaire af
Søstrene. „Alle Andre kan tale med om den Bog, men vi ikke — jeg kunde
have Lyst til selv at kjøbe den!"

„Gud, Marie, vilde Du smide fem Kroner bort til det!" sagde Frøken
Louise. „Saa faaer Du nok ikke meget tilbage til Julepresenter."

„Nei, det veed jeg nok, og derfor gjør jeg det jo heller ikke, men
ærgerligt er det!"

„Maaske kommer Bogen i Læsetasken næste Gang", trøstede Fruen.

„Nei, saamænd om den gjør!" svarede Marie. „Provsten, der staaer for
Læseselskabet, beholder jo altid de nye Bøger, som duer noget, lige til
hele Huset har læst dem, og saa lader han dem komme først til Møller
Frederiksen, det kjender vi nok!"159

„Der kan være Noget i det!" indrømmede Præsten, og Frøken Maries
Skepsis viste sig heller ikke at være overdreven, for der kom ingen
„Clara" i Læsetasken; den ene Gang indeholdt den en livlig Afhandling
om de Pseudo-Isidorske Decretalers kirkehistoriske Betydning, og næste
Gang anden Del af „Den grønne Ridder." — Det var meget trist.

— „Jeg troer, jeg gaaer over til Pastor Lassen i Egebæk", sagde
Capellanen en Eftermiddag. „Jeg har hørt, at han skal have faaet
„Clara" til Laans inde fra Byen, og saa kunde vi maaske laane den hos
ham."

„Ja, gjør det, lille Jensen, sagde Præsten. „Jeg er ogsaa ganske
nysgjerrig efter den Bog."

Og lille Jensen tridsede af, og lille Jensen kom til Pastor Lassen og
fremsatte sin Anmodning.

Morten Luther var en stor Mand, men det er Jammerskade, at han ikke har
været forudseende nok til at kunne beregne Tidernes Udvikling. Da han
skrev sin. Forklaring til det 10de Bud, ind-skjærpede han Menneskenes
Børn, at de ikke maatte begjære deres Næstes Tyende eller Fæ, og den
Forklaring har frugtet, for det maa dog siges, at være forholdsvis
sjeldent, at Nogen nu kommer og vil laane en Pige eller en Ko; Bøger
derimod, dem begjærer man saamænd, uden at genere sig, af sin Næste, og
der er Folk, som i Miles Afstand kan veire, hvor en Bekjendts Bekjendt
har kjøbt en Bog, som man kan slaa ned paa, saa det vilde rigtignok160

være rart, om Luther havde forklaret det 10de Bud som ogsaa omfattende
Literaturen. -1— Naa, det har han nu ikke gjort, og derfor kan man jo
heller ikke med Billighed bebreide lille Jensen, at han hin
Eftermiddag, benyttende sig af apostolisk Befordring, kom til Egebæk,
hvor han var saa heldig at træffe Familien hjemme.

Vandringen var forresten resultatløs. Pastor Lassen havde ganske rigtig
laant „Clara" af en Bekjendt i Byen, men den var forlængst laant ud
igjen og lovet til tre Andre, saa lille Jensen og Præstefamilien i
Tirslund vare lige nær.

„Ja, ja, kommer Tid, kommer Raad", sagde Pastor Borup, „vi faaer vel
nok engang den Bog fat!"

— Julen nærmede sig med stærke Skridt, der var kun en Uge til
Juleaften.

„Imorgen maa vi virkelig have Slæden til Byen", sagde Fruen til sin
Ægtemage. „Tænk, vi har sletingen Indkjøb faaet gjort endnu!"

„Aa, Du med dine Julegaver", svarede Præsten. „Jeg bryder mig ikke om
at faae Noget!" — og denne Udtalelse kunde nu, strengt taget, nok
forsvares, eftersom den gode Præstekone jevnlig overraskede sin Mand
med saadanne Julegaver som Dagligstuegardiner eller et Bordteppe.

Naa, det gik naturligvis alligevel, som det gaaer i enhver velordnet
Husholdning: Fruen fik sin Villie, næste Formiddag holdt Bredslæden for
Døren. Capel-161

lanen og Frøken Marie — det var de To, der skulde afsted — indpakkedes
i en Uendelighed af Pelse og Shavvler, Niels Kusk fik af de
Forskjellige sine sidste hemmelige Commissioner — skriftligt leverede,
for ellers glemte han dem — og saa gled Slæden ud af Gaarden. — „Husk
to Lod Cardemomme, Niels, det glemte jeg!" raabte Præstefruen efter
ham, og et Øieblik efter døde Bjeldeklangen hen.

Inde i Byen skiltes Capellanen og Frøken Marie efter først i skjøn
Samdrægtighed at have været inde hos Conditoren at drikke Chocolade —
Capellanen tracterede — og saa gik Hver sine Veie. Marie var hos
Modehandlerinden og hos Manufacturband-leren, paa Apotheket og i 50
Øres Bazaren, og først hen paa Eftermiddagen naaede hun ind til
Boghandleren. — „Jeg vilde gjerne have „Clara"", sagde hun.

Den literaire P'røkeft havde nemlig fattet den snedige Idee at forære
sin Søster Bogen, ikke saa meget fordi hun egentlig troede, at Louise
vilde sætte synderlig Pris paa den, som fordi hun selv saa rædsomt
gjerne vilde have den, men dog ikke syntes, hun kunde være bekjendt at
kjøbe den til sig selv.

„Beklager meget", sagde Boghandleren, „jeg har ikke flere!"

„Gud, det er da ikke muligt! — Men jeg kan vel faae den sendt ud inden
Jul?" spurgte Marie meget nedstemt.

„Nei, inden Jul kan det ikke blive", lød det trøstesløse Svar, „for den
er udsolgt hos Forlæggeren, og det nye Oplag kommer først efter Jul."

„Det var da rædsomt ærgerligt!" klagede Frøken Marie. — „Men troer De
ikke, jeg kan faae den hos Truelsen?" — det var Byens anden Boghandler.

„Nei, svaredes der, „han solgte den sidste igaar. Jeg havde fire
Exemplarer staaende, men de gik alle i Eftermiddag — der er voldsom
Rift om den Bog!"

Saa kjørte Frøken Marie hjem til Tirslund uden „Clara" men med
Capellanen, og Niels Kusk aflagde om *A.ftenen Regnskab for Udførelsen
af alle sine Commissioner, hvorved det viste sig, at han havde husket
Alt, undtagen Cardemommen.

— Juleaften kom. En Psalme var sunget, og man gik ind til Julebordet.

„Iaar har jeg da Noget til Dig, lille Fa'er, som jeg veed, Du vil blive
glad for", sagde Fruen og rakte sin Mand en Pakke. Han aabnede den, men
saae uendelig flou ud ved det — det var „Clara".

„Men hvor i Alverden er Du dog falden paa at give mig den!" udbrød han
halvt vranten.

„Er det „Clara"?" spurgte Capellanen bestyrtet. „Det er virkelig meget
kjedeligt, for jeg havde glædet mig til at overraske Pastoren —
værsaagod, her er min!"

„De ogsaa, lille Jensen!" sagde Pastoren med163

en Betoning, som da Cæsar sagde: „Ogsaa Du, min Søn Brutus!"

„Saa vil jeg slet ikke give Dig min Julegave, Marie", erklærede Frøken
Louise, „for det var ogsaa „Clara". Du har jo gaaet og snakket om den
Bog saa længe, og saa tænkte jeg" —

„Nei, det er dog ved Gud for galt!" udbrød Marie, formeligt indigneret.
„Men hvor kunde dog ogsaa baade Mo'er og Jensen og —"

„Ja, kjedeligt nok er det", sagde Fruen, „men hvad er det for en Pakke
til mig med Fa'ers Udskrift?"

„Aa, det er Ingenting", svarede Præsten, „det er en Feiltagelse", men
inden han kunde forhindre det, havde Fruen lukket op — ja, naturligvis:
Præsten havde været lige saa snedig som sin Datter Marie og tænkt, at
da hans Kone saa tidt havde givet ham de Presenter, hun selv havde Brug
for, saa kunde han ogsaa nok engang gjøre Gjengjæld, og der stod Fruen
med „Clara" Nr. 4 i Haanden.

— „Det er nu da ogsaa et sjeldent Uheld, at Niels skulde huske alle de
Bøger", sagde hun: „blot han havde glemt et Par af dem, men husket
Car-demommen!"

il*30° REAUMURBreve fra Premierlieutenant i Garden Louis Gerner til
Forstcandidat Peter Isberg.

I.

Wiesbaden, d. 10. Juli 18—.

Kjære Peter!

Jeg antager, at det tyske Frimærke udenpaa Convoluten i Forbindelse med
min, mere charac-teristiske end egentlig let læselige Haandskrift
allerede har gjort Dig nysgjerrig, og forsaavidt Du ikke forinden
Aabningen af Brevet har opdaget, at det bærer Poststemplet „Wiesbaden"
— det vil det nemlig gjøre, naar Du modtager det — henviser jeg Dig til
foranstaaende Overskrift, der løser enhver mulig Tvivl om mit nuværende
Opholdssted.

Du veed maaske, at jeg i Foraaret — nei, hvor skulde Du i Grunden vide
det fra? Jo, seer Du, i Foraaret fik jeg Gigtfeber, blev emballeret i
Tjære-Jute fra øverst til Nederst, madet som et Svøbelsebarn og tyllet
med Salicyl. Da min øvrige Person saa langt om længe vilde melde sig
til Tjeneste igjen, meldte Undersaatterne sig fra, og168

Lægen beordrede mig til Wiesbaden. Jeg protesterede, men det hjalp
ikke; i det Hele taget har jeg gjort den Erfaring, at de to Situationer
her i Livet, i hvilke det falder et Menneske vanskeligst at hævde sin
medfødte Værdighed og i det Hele taget optræde med den fornødne
Autoritet er, naar man som Patient taler med sin Læge, og naar man,
berøvet alle sine ßeklædningsgjenstande, fremstilles for de
uniformerede Sessionsherrer — Gudbevares, Peter, hvor Klæder hjælper
paa Selvfølelsen! — Naa, jeg reiste, og me voila!

Veed Du, hvor Wiesbaden ligger? Ja, Du veed det naturligvis nok saadan
omtrentlig, det vidste jeg ogsaa; men nu veed jeg, at det ligger i det
tidligere Fyrstendømme Nassau. Det vidste Du ikke, vel? — Nei, Du har
aldrig udmærket Dig ved geographiske Kundskaber, Peter, det skal Du
ikke rose Dig af!

Igaar Eftermiddags Klokken henad Sex rullede jeg ind paa Banegaarden
her, lod mine Kufferter blive staaende og gik ud i Byen forat vælge mig
et Hotel — jeg kan nemlig nok lide selv at se mig for, inden jeg
træffer en Afgjørelse angaaende mit Opholdssted i en hel Maaned.
Allerede ved de første Skridt henad den store, brede Alleegade, der
gaaer lige ned til Stationen, var der forbeholdt mig en Overraskelse,
som tillige var en stor Skuffelse. Jeg havde nemlig forestillet mig
Wiesbaden som Noget i Retning af venlige Villaer paa skov-169

klædte Skraaninger, Bjerge ragende op rundt omkring og yndefuldt
slyngede Aaer, hvor jeg i ledige Timer kunde fiske Foreller. — Det
havde Du maaske ogsaa tænkt Dig, Peter? Ja, i saa Fald maa Du virkelig
tænke om igjen, for er der Noget, Wiesbaden ikke er, saa er det en
Idyl. Det er en stor, varm By, bestaaende af Butiker og Hoteller og med
70,000 Sjæle; der er ikke andet Vand end de varme Kilder, og Bjerge kan
man maaske se, naar man kryber op i et Kirketaarn, men det har jeg
endnu ikke prøvet. Jeg drev om i Gaderne paa Lykke og Fromme og saae
paa Hotellerne, men der var ikke noget, hvis Ydre rigtig tiltalte mig.
Omsider standsede jeg midt imellem to, der laa lige overfor hinanden og
saae temmelig ens ud; det ene hed „Zum schwarzen Engel" og det andet
„Zum rothen Juden" — Du veed maaske, at Hoteller og Apotheker i
Tyskland have Privilegium paa at vælge

de mærkeligste Navne og benytte de eiendom me-

ligste Farvesammenstillinger. Naa, jeg saae paa Jøden, og jeg saae paa
Engelen, og efter nogen Vaklen bestemte jeg mig for Jøden, dels fordi
jeg er en fordomsfri Mand, Peter — det er Du ikke! — dels fordi Engelen
havde Eftermiddagssol. Saa gik jeg tilbage til Stationen, fik
Kufferterne og mig selv op i en tospændig Droske — man maa altid passe
at ankomme paa standsmæssig Maade —• og fem Minutter efter rullede jeg
hen foran Hotellet. Por-tier'en ringede paa Stormklokken, og ud
styrtede170

fire kjoleklædte Opvartere fulgte af Værten selv i egen høie Person.
Efter nogen Vragen valgte jeg to ganske hyggelige Værelser, spiste til
Aften, gik i Seng og sov sødeligt. — Nei, min Sæl, om jeg gjorde! Der
kan man se et nyt Bevis paa, hvorledes Sprogets banaleste Fraser kan
glide En i Pennen, uden at man veed af det! Jeg sov sgu alt andet end
sødeligt, for jeg laa og kastede mig den hele Nat, og da jeg vaagnede
imorges — man kan vel forresten egentlig ikke tale om at vaagne, naar
man ikke har sovet! — naa, imorges var mit Ansigt og mine Hænder fulde
af røde, sviende Knopper, saa jeg er temmelig paa det Rene med, at her
er Væggetøi; er det Tilfældet, flytter jeg naturligvis.

I Formiddags gik jeg saa hen til den mig anbefalede Læge forat faae
Besked om Kuren — jo, Du kan tro, jeg fik Besked! Skjønt det skulde
synes at være den simpleste Ting af Verden at sige, hvor meget Vand man
skal drikke, og hvor længe inan skal være i Bad, troer jeg nok, at min
ny Æskulap brugte en lille halv Time til det, saa omstændelig var han.
Han begyndte ogsaa paa at tale om Diæt, men da jeg saa i al Uskyldighed
spurgte, om jeg ikke maatte drikke 01, var han nær ved at faae et
Tilfælde: Diæt uden 01 kan en Tysker slet ikke tænke sig!

Nu sidder jeg her paa mit ensomme Værelse og skriver til Dig, men bliv
bare ikke vigtig over171

denne Udmærkelse, Peter, og bild Dig ikke ind, at den skyldes dine
Fortjenester eller gode Egenskaber overhovedet: jeg skriver nemlig til
Dig af to Grunde: dels forat Du snarest muligt skal gjøre Gjengjæld —
Du har saamænd ingen Ting at forsømme med det! — dels fordi jeg ikke
veed, hvad jeg skal bestille — det er da to gyldige Grunde!

Skriv nu snart, hører Du! Ethvert Brev, der bærer mit agtede Navn i
Forbindelse med den røde Jødes, vil sikkert naa mig og blive modtaget
med den Taknemmelighed, hvormed man i Arken modtager et Olieblad fra
den faste Omverden.

Din hengivne

Louis Gerner.II.

Wiesbaden, 26. Juli.

Forholdsvis elskværdige Peter!

Naar jeg igjen idag sender Dig en Epistel, der vistnok oven i Kjøbet
bliver temmelig lang, saa maa jeg atter paa det Indstændigste advare
Dig imod herfra at drage nogen som helst for Dig smigrende Slutning;
jeg vil blot kvittere for Modtagelsen af dit — forresten uforskammet
korte — Brev, og dernæst har jeg en aldeles uimodstaaelig Trang til at
give min i næsten en hel Uge opsparede Arrigskab Luft — den synes jeg
passende, Du kan bruges som Object for.

Her er skrækkeligt! Jeg skal give Dig en udførlig Beretning om,
hvorledes Dagen gaaer for lille Lise, saa kan Du selv dømme. Klokken
Sex staaer jeg op, efterat have tilbragt en Nat i haabløs Kamp med —
ja, med hvad skal Du senere faae at vide — og saa gaaer jeg ned til
„Kochbrunnen" forat drikke Vand. „Kochbrunnen" er Byens Livsbetingelse,
ner vits rerum gerendarmn; op af Jorden173

vælder en koghed, boblende Kilde, over den er bygget en Pavillon, og
her modtager man af Kilde-nymphens Haand et Glas Vand, der skal drikkes
saa varmt, som det er muligt. En eller anden forhærdet Synder —
naturligvis en indfødt Wies-badener! — har engang i en ledig Time
udfundet, at „Kochbrunnentts Vand skal smage som tynd Bouillon, og
denne frække Paastand vil Du derfor se gjentaget i alle mulige og
umulige Reisebøger og høre fremsat af Læger og Lægfolk. Ja, Peter, skal
det ligne Kjødsuppe, saa har jeg seilet i Suppe hele mit Liv, som
Matrosen sagde I Nei, veed Du, hvordan „Kochbrunnen" smager: den smager
som lunkent Vand, man har vasket Sølvtøi af i. — Naa, det har Du maaske
aldrig smagt? Ja, jeg heller ikke, før jeg kom til Wiesbaden, men nu
nyder jeg Fluidumet to Gange daglig. Til Musikkens Toner trænge
Badegjæsterne sig i den aarle Morgen i munter Hvirvel mellem hverandre,
og skjøndt det skulde synes at være temmelig ligegyldigt, om man kommer
et Minut før eller senere til Brønden, er der dog et sandt Kapløb
mellem Halte, Lamme, Apoplectikere og Rheumatikere, saa at det Hele
minder om Hospitalslemmerne, som Uglspil lovede at kurere, naar han
blot maatte låve Pulver af Den, der kom sidst. Jeg troer dog, at det
Hele vilde være mig mindre ubehageligt, naar der ikke var Musik; en
Marsch. naar man om Morgenen rykker ud til Felttjeneste, det kan
sætte174

Humeur i En, og vilde de endda spille Saint-Saens' „Danse macäbre", saa
passede den dog til Situationen og Selskabet, men hvilket normalt
construeret Menneske kan taale Valse og Potpourrier paa fastende
Hjerte! Jeg ikke, Peter, og Du vistnok lige saa lidt!

Naar jeg saa har gaaet en halv Time oven paa mit Vand, hvilket maaske
passende kan kaldes at træde Vande — ja, Du maa undskylde, jeg har ikke
Andre end Dig at aflevere mine Brandere til — saa skal jeg i Bad. Dette
vil sige, at jeg ligger en halv Time — siger og skriver en halv Time I
— i Vand paa 30 om Réaumur eller Celsius veed jeg ikke, men gloende er
det. Kan Du huske, da vi i Skoletiden vare i Pension hos Frøken Jensen,
saa fik vi jevnlig, eller dog alt for ofte, en Ret, der bragte os til
Fortvivlelse: det var udblødt Bergfisk. Nu veed jeg, hvordan den laves,
Peter, d. v. s. jeg veed, hvordan det er at ligge i Blød, og det er
rædsomt, siger jeg Dig, jeg kunde unde Dig at prøve det! Den halve Time
er lige saa lang som syv andre, man bliver bitter og menneskefjendsk,
og naar man endelig kommer op af Gruben, føier man en saadan Mangel paa
animalsk Livskraft, at man troer, at have efterladt hele sit Corpus
nede i Vandet, saa man kun bestaaer af Aand alene — hvilket jeg er
materiel nok til at finde høist ubehageligt.

Jeg veed ikke, om det rigtig er gaaet op for175

Dig, at jeg paa dette, i Forhold til min Opstaaen fremrykkede Tidspunct
af Formiddagen endnu er ganske fastende. Hører Du, Peter, ikke en
Mundfuld, Vaadt eller Tørt, har jeg faaet, undtagen „Kochbrunnen" 1 Det
skulde man prøve paa at byde Dig, saa var Du da ikke til at komme nær!
Efter Badet gaaer jeg op og lægger mig i Seng, og saa først faaer jeg
Kaffe. Den følgende Time tilbringes med at jage efter Moskitoer — ja
det er sandt, dem har Du ikke hørt om! Jeg troer, jeg-skrev i mit
forrige Brev, at jeg den første Morgen vaagnede stærkt forbidt og havde
en lumsk Mistanke om, at det skyldtes Væggetøi. Da jeg den næste Morgen
var endnu værre medtagen og ovenikjøbet var bleven stærkt irriteret ved
paa mit Bord at finde en efter min Mening ublu „Tages-Rechnu ng", hvor
„bougies", Lampe, Service, Badehaandklæder osv. var alt for
samvittighedsfuldt specificeret, gik jeg sporenstregs ned til Portieren
og spurgte ham saa arrigt som muligt, om det ikke var en Feiltagelse,
at man havde glemt at opføre Væggetøiet paa min Conto, for hvad det
angik, saa havde det sin Rigtighed. Jeg troer ikke, den agtbare
Cerberus kunde være bleven mere forfærdet, om jeg havde fortalt ham, at
der var Pest i Huset. Han stirrede paa mig med opspilede øine og
fremstammede dybt rystet et „Umuligt 1" — „Troer De da, jeg har bidt
mig selv?" sagde jeg og pegede paa mit Ansigt. Hans klarede
øieblikkelig op, og i en176

overlegen, docerende Tone sagde han: „Aa, Moskitoerne!" „Hvad behager?"
spurgte jeg, og saa fik jeg en lang Forklaring om, at Wiesbaden blandt
meget Andet ogsaa udmærker sig ved at huse Milliarder af rigtige,
tropiske Moskitoer, der, ligesom Befolkningen, leve af at udsuge
Badegjæsterne; „men Lieutenanten kan jo faae et Moskito-Net om Sengen",
tilføiede han. Det fik jeg, og jeg ligger derfor nu ligesom i et
colossalt Flueskab; ingen Moskito kan krybe gjennem Nettet, naar det
først er slaaet ned, men det er altid saa heldigt, at en lille Flok
slipper ind i Buret sammen med min Ringhed, og med den slaaes jeg saa
Natten igjennem. Da Du jo som Forstmand maa være et Stykke af en
Entomolog, sender jeg hoslagt en af mine Fjender, som jeg fangede for
lidt siden; siig saa ikke, at jeg har glemt at sende Dig en Erindring
fra Wiesbaden! Jeg har, som Du vil se, anbragt den i presset Tilstand
paa et af de Visitkort, jeg for mulige Tilfældes Skyld har anskaffet:
Lieutenant de la garde de S. M. le Roi de Danemark", det tager sig dog
ganske anderledes ud paa Fransk end paa Dansk, hvad?

Jeg gider ikke skrive mere idag, dels fordi Varmen er alt for
overvældende, dels fordi Pennen er til at blive vanvittig over. Kjender
Du Hotelpenne, Peter? De har i Reglen kun een Spids, men har de to, kan
man være vis paa, at hver af dem er bøiet sin Vei, omtrent som paa den
Fugl177

Korsnæb, og Vædsken, der præsenteres En under Navn af Blæk, minder alt
for uhyggeligt om en Grøft med brunt, slimet Vand og Mudder paa Bunden.
Naa, det kan Du vel forresten se af Brevet, uden at jeg behøver at
gjøre Dig opmærksom paa det.

Skriv pr. omgaaende, hører Du! Hvor kjedsommelige og indholdsløse dine
Breve end pleie at være, ville de dog kunne lignes ved Manna i Ørkenen
— Du seer, at jeg stadig anvender gammeltestamentlige Lignelser — for

Din, trods Alt, hengivne L. G.

1. August. Idag er Du naturligvis paa Bekasinjagt, dit Afskum, og jeg —
jeg er fremdeles i: — Wiesbaden!

Fortræffelige Peter!

Aarsagen til, at jeg sætter et saa smigrende og til Virkeligheden saa
lidet svarende Adjectiv foran dit temmelig vulgaire Døbenavn, maa ene
søges deri, at jeg efterhaanden er bragt til et saadant Høidepunkt af
Fortvivlelse over Opholdet her, at jeg finder Alt og Alle udenfor
Wiesbaden — ogsaa Dig — ligefrem tiltalende. Her er nemlig ikke til at
holde ud.

Saavidt jeg husker, lovede jeg Dig i Begyndelsen af mit sidste Brev en
udtømmende Skildring af, hvordan min Dag gaaer, men jeg troer nok, jeg
stoppede paa Halvveien, dels fordi jeg ikke gad skrive mere, dels fordi
Pennen var umulig. Da jeg nu imidlertid har anskaffet egne
Skrivematerialier og lige saa godt kan spilde min Tid paa at kradse et
Brev op til Dig som paa en hvilkensomhelst

anden unyttig Beskjæftigede, vil jeg forsøge at supplere det Manglende.

Naar jeg for anden Gang i Løbet af Dagen er staaet op .og har trukket
Toilettet ud saa længe som muligt, driver jeg i Reglen et Par Timer om
i Byen. Det Mærkeligste ved denne er, at den udelukkende bestaaer af
Hoteller og Butiker, og egentlige Indfødte i almindelig Forstand
existere derfor heller ikke, eller ere ialtfald lige saa sjeldne som
Rødhuder i de Forenede Stater. Naar hertil føies, at alle Handlende ere
„Hof-Leverandeurer" til et Par Keisere og et halvt Dusin Konger, og at
Du ikke kan kjøbe nogen Gjenstand lige fra Kufferter til Tandbørster,
uden at den i Guldbogstaver bærer Indskriften „Erinnerung an
Wiesbaden", troer jeg at have sagt Alt, hvad der kan siges om den
egentlige By. Min eneste Formiddagsadspredelse etat lade mig barbere —
det tager nemlig her en lille halv Time, og saa er den anvendt. Jeg har
ogsaa ladet mig klippe, men da Umennesket forstod min Anmodning om at
„tage dygtig af" saaledes, at jeg nu ligner et skoldet Kalvehoved, er
jeg desværre afskaaren fra at drive denne Sport i de første Uger; det
er meget sørgeligt, for det gaaer ellers Formiddagen saa rart med.

Naar jeg omsider har faaet Klokken til at blive noget over 12, gaaer
jeg hjem og gjør igjen Toilette — her holder man nemlig overalt Middag
Kl. 1. Denne nyder jeg enten her i den røde Jøde

12** 180

eller ogsaa i Restauranten i „Kurgarten", men begge Steder er der lige
kjedsommeligt. I Løbet af en Time serveres der under en trykkende Varme
og en lige saa trykkende Stilhed syv, otte Retter Mad, af hvilke den
første ufravigeligt kaldes Suppe og lige saa ufravigelig bestaaer af
„Kochbrunnen" med Rødder paa. Ingen snakker høit; Enhver, af hvad
Nationalitet han saa er, nærer nemlig en panisk Skræk for at røbe sig
ved sit Maal og derved komme i Kast med Landsmænd, hvilket, Gud maa
vide hvorfor, af alle dannede Individer ansees for den største Ulykke,
der kan times En. Min eneste Fornøielse er at see paa en aldrende, med
en større Ordensroset i Knaphullet forsynet Herre, som daglig troner
for Bordenden i Hotellets store Spisesal; jeg har ham nemlig lumsk
mistænkt for at være „Table-d'hote Major". Veed Du, hvad det er, Peter?
Det er en forholdsvis agtbar Gentleman, der absolut maa være decoreret,
og som af vedkommende Hotel-eier faaer frit Ophold, imod at han ved sin
hele Apparition giver Middagen et vist Relief; han er altsaa — ligesom
Brandmajorer og Tamburmajorer — mere en Luxusgjenstand end egentlig til
Nytte, men fornøie mig baade ved sin Appetit og ved sin Værdighed, det
gjør han. Ubetinget Ærgrelse derimod har jeg af de engelske Familier.
Jeg vil ikke tale om, at det ligefrem generer mit Øie daglig at se paa
alt det tærnede Tøi, de ugler sig ud i — stortærnet som Brolægning og
smaattærnet som181

Postpapir — og jeg skal heller ikke opholde mig ved, at det i 30° Varme
er utaaleligt at se Mænd og Kvinder iførte Ulddragter af Tykkelse som
Hestedækkener, men hvad jeg finder ligefrem uforskammet er, at de
engelske Familier altid skal klumpe sig sammen ved et Bord for sig
selv, ligesom vi Andre ikke vare dem gode nok. Ja, naar de saa endda
vare gemytlige indbyrdes, men de sidder, som om de vare hypnotiseret
stive, og gider ikke engang lukke Munden op til hinanden; den Eneste af
dem, der en Gang imellem siger to Ord, er en lang Stængel, der ligner
„Dumme Peter" i en Cirkus, og som, naar han taler, frembringer en Lyd,
som om han gurglede Halsen med Kamillethe. Saa gaaer han desuden altid
med Hat paa i Læsesalen og er i det Hele umaadelig storsnudet, men han
skal da ogsaa være Lord, hedder det.

Efter Middag ryger jeg gjerne en Cigar i „Kurgarten", en meget pæn Park
midt i Byen, der om Formiddagen er aaben for Alle, men som om
Eftermiddagen er forbeholdt de Udvalgte, der have løst et temmelig dyrt
Adgangstegn til den. Noget mere aandsfortærende og deprimerende end
denne Vandring rundt omkring Dammen mellem Hundreder af pyntede og
aldeles ubekjendte Individer er det ikke muligt at tænke sig, og jeg
troer, at selv Du vilde have Medlidenhed med mig, naar Du saae mig
optræde i Tragedien „Parken rundt i 40 Dage" — saa længe vil nemlig min
Doctor gjerne have,182

jeg skal holde ud, men om jeg gjør det, er vist et stort Spørgsmaal.
Kan Du huske den gamle Isbjørn i zoologisk Have? Den gik Dag ud og Dag
ind bestandig den samme melancholske Runde i sit Bur, haabløst
resignerende paa Yderverdenens Tillokkelser. Saaledes og ikke
anderledes bevæger ogsaa jeg mig rundt i det Bur, der kaldes
Kur-garten, og Lignelsen bliver kun saa meget mere slaaende, som Børn
og Plebs, der ikke har betalt „Kurtaxe", flokkevis samles udenfor
Stakittet og nysgjerrigt stirre ind i Bjørnegraven. — Du kan selv dømme
om, hvor vidt jeg er kommen: jeg tilbringer hver Eftermiddag en god
Time med at fodre Guldfiskene i Parken; sat sapienti, thi en mere
idiotisk Beskjæftigelse existerer ikke! Samtidig nyder jeg Musikken fra
„Kur-Capelle", men skjønt den naturligvis ikke er saa brutal om
Eftermiddagen som om Morgenen paa fastende Hjerte, er det dog haardt
nok at skulle døie de evige „Potpourrier" og „Phantasier". Jeg er, som
Du maaske erindrer, ikke særlig musikalsk, men componere en Phantasi,
det kan jeg sgu! Det bestaaer nemlig kun i at vælge en Bunke Melodier,
der f. Ex. begynder med „Ich weiss nicht, was soli es bedeuten, dass
ich so traurig bin" og ender med „Mir ist so kannibalisch wohl"; dem
stiller man aldeles vilkaarligt sammen, uden nogen som helst Overgang,
og saa kalder man det Hele for „Das schöne Fischermädchen" eller
„Jugendklange", eller hvad man nu ellers har183

Lyst til. Det er en ganske nem Maade at blive Componist paa, ikke
sandt, Peter?

Inde i Kurhusets elegante Søilehal er der af og til Bal, men det
indlader jeg mig dog ikke paa at gaa med til; nei, var der Spillebank i
Kurhuset, som i den „gode, gamle Hertugs Tid", saa kom jeg der, thi
efterat have været ti Dage i Wiesbaden forstaaer jeg, at man kan
forfalde til Hazard!

Ved talrige Opslag rundt omkring oplyses man om, at der paa Søndag er
baade „Dobbelt-Concert" og „Engelsk Gudstjeneste", men jeg har endnu
ikke bestemt, hvilken af de to Forlystelser jeg skal vælge — muligvis
overværer jeg dog begge.

Jeg veed ikke, om jeg skrev, at her er 30° R.! Og i Skyggen, Peter 1
Det vil sige, Skygge findes rigtignok ikke i Wiesbaden, saa Gud maa
vide, hvorfra Aviserne have deres Visdom, men at jeg hellere vil have
Rekruter paa Fælleden i, hvad vi hjemme kalder stegende Varme, end
vegetere i den herværende Temperatur, det er sikkert. Lev vel, og skriv
snart!

Din paa Grund af Forholdene virkelig hengivne

L. G.

Det lader ellers ikke til, jeg faaer megen Brug for mine Visitkort, for
de eneste Bekjendtskaber, jeg endnu har gjort, er med en lam Polak og
en apoplectisk Russer.IV.

7. August.

Peter den Første! Bedste af alle Petere!

Jeg er nu bragt saa vidt, at jeg er formelig rørt over Dig, rørt over,
at Du virkelig hver tredie, fjerde Dag skriver til mig, og rørt over de
Avispakker, som Du sender mig i mit fjerne Exil. I lige Maade takkes Du
særlig for den kortfattede og overraskende Meddelelse om Frits Larsens
Forlovelse, men nøiere Oplysninger udbedes om, hvem den „Julie Latour"
er, som han agter at indgaa Ægteskab med. Er hun, som det jo synes
efter Navnet, veritabel Fransk, saa misbilliger jeg i høi Grad den
paatænkte Forbindelse og giver neppe mit Samtykke til den, ikke fordi
jeg i og for sig har Noget mod franske Damer — tvertimod! men fordi det
aldrig, eller ialtfald meget sjelden, gaaer godt, naar To af
forskjellig Nationalitet gifter sig sammen. Man maa være voxet op i
samme Jordbund, have fælles Sprog, fælles Traditioner, ellers forstaaer
man dog aldrig hinanden — det er185

idetmindste min Mening, og jeg kunde aldrig tænke mig at gifte mig med
Andre end en dansk Dame — men det kan jeg rigtignok heller ikke tænke
mig, saa jeg er vel egentlig en daarlig Ad-vocat! — Han maa jo have
friet paa Fransk! Jeg synes, det maa holde haardt nok at faae det, der
skal siges ved saadanne Leiligheder, sagt paa Ens Modersmaal, men
ovenikjøbet at maatte komme frem med det paa Fransk — aa, det er jo
ligefrem latterligt 1

Jeg husker ikke, om jeg i tidligere Breve har bemærket, at her er
skrækkeligt, men i alle Tilfælde vil jeg for en Sikkerheds Skyld
gjentage Bemærkningen og give Dig officiel Tilladelse til at
offentliggjøre min Correspondance under Titlen „Breve fra Helvede". Ja,
man kan blive formelig ond, naar man mod sin Villie er fordømt til at
leve paa et Sted! Jeg har ialtfald idag tilbragt en Times Tid ret
behageligt med at udmale mig, hvordan det vilde gaa den gode Stad
Wiesbaden, naar Kilderne pludselig stoppedes, og jeg har med en vis
diabolisk Lyst forestillet mig, hvordan Hotellerne vilde komme til at
staa tomme og efterhaanden forfalde, hvordan Kurgarten vilde blive et
uigjennemtrængeligt Vildnis, og hele Byen tilsidst ende som et andet
Ninive, hvis Ruiner man om et Par Tusind Aar kunde more sig med at
udgrave. Det er der imidlertid — desværre, havde jeg nær sagt! — ikke
mindste Grund til at frygte for:186

Kochbrunnen bobler fremdeles Dag og Nat, og jeg nyder dens Vand baade
udvendigt og indvendigt.

Noget Nyt kan jeg naturligvis ikke meddele Dig; jeg har, tiltrods for
den tropiske Hede, gjort nogle Smaaudflugter i Omegnen, blandt Andet et
Par Gange til et bekjendt og berømt Udsigtspunct ovenover Byen,
Neroberg; der er vist meget kjønt, men i den Stemning, hvori jeg
befinder mig, gad jeg nok vide, hvordan den Udsigt skulde være, som
kunde tiltale mig, og da jeg udaset og sveddryppende naaede derop, saae
jeg mig strax gal paa et Tempel eller Lysthus, eller hvad man nu skal
kalde det, som grangivelig ligner en halv Appelsinskal, der staaer paa
Svovlstikker. Nedenfor er der Vinbjerge, men da de som bekjendt i
Afstand aldeles ligne Kartoffelmarker, forbedre de ikke Indtrykket i
nogen væsentlig Grad. Derimod var det ret oplivende paa Veien at
iagttage de Badegjæster, der bruge „Terrainkur". Denne er en moderne
Opfindelse og bestaaer i, at man daglig slæber sig et vist, stadig
voxende Stykke op og ned ad Høi-derne; malede Tavler rundt omkring
angive, hvor mange Kilometer man har fjernet sig fra Byen, og det er en
ren Fornøielse at se de corpulente Selvplagere — der jo i Grunden danne
en moderne Trappistorden — læse sig til det Standpunct, de med saa
megen Møie have naaet.

Et nyt Bekjendtskab, eller rettere sagt to, har jeg dog gjort igaar.
Ved Middagen i Kurgarten187

kom jeg til at sidde ved Siden af en statelig ældre Herre, der havde
sin Datter, en nydelig ung Pige, med sig. Da vi gjentagne Gange havde
viist hinanden almindelig Table-d'höte Høflighed og derved vexlet nogle
faa Ord paa Fransk — det Sprog havde jeg hørt, han talte med Datteren —
fandt jeg det passende at præsentere ham mit Kort, blandt Andet, forat
han skulde lade det gaa videre til Datteren. Det gjorde han imidlertid
til min store Skuffelse ikke, men nøiedes med efter et forbindtligt Buk
at putte min franske Titel i Lommen, hvorpaa han til Gjengjæld gav mig
sit eget Kort: „Alexandre Lambert", hverken mer eller mindre. „Jeg er
Landmand, Godseier, om De vil", tilføjede han som nærmere Oplysning, og
da han havde gjort det, gik han formodentlig i sig selv, for han vendte
sig til Datteren og forestillede mig meget loyalt for hende. Jeg har en
Fornemmelse af, at jeg nederst paa forrige Side har bemærket, at hun
var — og er — nydelig, men da jeg ikke gider vende Bladet forat
overbevise mig om, at Fornemmelsen er rigtig, og da en god Ting jo ikke
kan gjøres for tidt, vil jeg sige det igjen: hun er nydelig! At hun
tillige er complet Dame, indtagende, elskværdig og høist ligefrem, fik
jeg senere Leilighed til at erfare, da vi alle Tre gik en Tur i Parken.
Til imorgen have vi aftalt at gjøre en Eftermiddags-udflugt til
Biebrich, som jeg lover mig en Del Fornøjelse af.188

Jeg havde i Grunden besluttet at afkorte mit Ophold her noget, men da
Lægen bestemt holder paa de fem Uger, vilde det vel være urimeligt ikke
at følge hans Forskrift, naar man en Gang er kommen her.

Skriv snart! Din hengivne

L. G.

Det kan muligvis interessere Dig at erfare, at Lord „Dumme Peter" har
viist sig at være en ganske almindelig Hosekræmmer fra Manchester. Sic
transit gloria mundi!v.

13. August.

Kjære Peter!

Tak for Brev, Aviser etc. (Da jeg, strengt taget, ikke har Andet at
takke Dig for end Brev og Aviser, er „etc." egentlig ganske
overflødigt, men det faldt mig nu saadan i Pennen, og skade kan det jo
ikke.)

Du skriver, at „Julie Latour" ikke er fransk, men tysk født. Herregud,
nu kan man ikke engang stole paa Navne længer! Hvad jeg i Anledning af
Forlovelsen ellers skrev — eller troer at have skrevet — om at To af
forskjellig Nationalitet manglede Betingelserne for den rette
Forstaaelse, var naturligvis noget Vaas; selvfølgelig kan man være lige
lykkelig, enten Ens Hustru er fra Polen eller fra Portugal.

Kuren synes at bekomme mig rigtig godt. Jeg føler mig Dag for Dag mere
elastisk i alle Lemmer, og Humeuret er fortræffeligt, men man skuldr da
ogsaa ske Skam, om man ikke befandt190

sig vel i saadanne Omgivelser. Jeg er imidlertid bange for, at jeg i
mine tidligere Breve af og til har ladet indflyde Udtalelser, der kunde
bibringe Dig Forestillinger om, at Wiesbaden var et mindre tiltalende
Opholdssted; er dette Tilfældet, saa maa Du kun skrive saadanne
Udtalelser paa en øie-blikkelig og uberettiget Misstemnings Regning,
thi her er virkelig i alle Maader overordentlig behageligt, naar man
først er bleven acclimatiseret, og det er jeg nu.

Jeg fortalte Dig vist forrige Gang, jeg skrev, at jeg har gjort et
særdeles behageligt Bekjendtskab med en fransk Godseier Lambert, og jeg
troer, jeg tilføiede, at hans Datter er med. Med dem gjorde jeg for et
Par Dage siden en yderst fornøielig Udflugt til Biebrich ved Rhinen. Vi
sad om Aftenen paa en Terrasse nede ved Floden, drak vor Hoch-heimer og
nød Udsigten. En mere stemningsfuld Aften har jeg næsten aldrig
oplevet. M Lambert er en ualmindelig intelligent og dannet Mand, og man
kan tale med ham om alt Muligt, kun om sine private Forhold udtaler han
sig yderst forbeholdent, men det er jo nu engang Mode ved alle
Badesteder saavidt muligt at holde sin Hjemstavn hemmelig, vel navnlig
af Frygt for at gjøre Bekjendtskab med Landsmænd, der senere muligvis
kunde blive generende. Jeg synes nu egentlig gjerne, han kunde gjøre en
Undtagelse med mig; da han af mit Kort veed, at jeg er Dansk og
altsaa191

neppe vil falde ham til Besvær hjemme i Frankrig, men er han taus, saa
er jeg det ogsaa, og jeg har ikke senere med et Ord hentydet til mine
hjemlige Forhold.

Tag for denne Gang til Takke med dette magre Brev; jeg har ikke Tid at
skrive mere, da jeg har aftalt at spise til Aften paa Neroberg sammen
med Lamberts.

Din hengivne

L. G.VI.

19. August.

Kjære Peter!

Tak for dit Brev af 16. ds. Din spydige Bemærkning om, at Du er bange
for, at M. Lambert ogsaa ved nærmere Eftersyn skal vise sig at være
Hosekræmmer, forekommer mig rigtignok temmelig barnagtig. Jeg troer
nok, jeg tør sige, at jeg har et temmelig klart Blik paa Menneskene, og
hvis Du blot i to Minuter havde været sammen med Manden, kunde selv Du
— med din totale Mangel paa Menneskekundskab — ikke noget Øieblik være
i Tvivl om, at Du havde en fuldendt Gentleman for Dig. Jeg vil
imidlertid indrømme Dig, at jeg ikke længere troer paa, at han er
fransk. — Ja, jeg hører i Aanden den raa Latter, som Du naturligvis
finder det passende at istemme, naar Du læser dette, fordi Du nu er
naiv nok til at tro, at Du dog har Ret, og at min nye Ven ikke er Den,
han har udgivet sig for. Men jeg beder Dig lægge Mærke til, at han
aldeles ikke har udgivet sig for193

at være Fransk, det er mig, der har troet det efter hans Navn at dømme,
og fordi han og Datteren altid tale Fransk; han har kun sagt, at han
var Godseier, og det kan man jo nok være andre Steder end i Frankrig,
ikke sandt? — Hvad der egentlig strax eller dog temmelig tidlig bragte
mig til at tvivle om hans franske Afstamning var dels noget
ikke-romansk ved hans Fremtræden, ved hans Domme og Udtryksmaade i det
Hele taget, dels Datterens blonde Typus og hele Væsen, der er saa
forskjelligt som vel muligt fra de franske Damers, som Du maaske veed
tiltaler mig meget lidt. Efternavnet „Lambert" lyder ganske vist
fransk, men hvor lidt man kan stole paa et Navn, have vi jo nylig
erfaret med „Julie Latour", og naar La Motte Fouqué viser sig at være
en Tysker, Rubinstein en Russer, Chopin en Polak og Mile. Reichen-berg
en Pariserinde, saa er der egentlig ikke noget saa Mærkeligt i, at M.
Lambert kan være Moskovit, hvilket jeg efterhaanden har al Anledning
til at tro, han er. For det Første hedder han jo ikke blot Lambert, men
ogsaa „Alexander", hvilket da lyder saa Russisk som et Menneske med
Billighed kan forlange, og for det Andet troer jeg at have grebet Frk.
Jeanne i forleden Aften, da vi stod og betragtede den henrivende Udsigt
fra Nero-berg i Maaneskin, at have begaaet en Forsyndelse mod fransk
Syntax, som en Indfødt neppe vilde have kunnet gjøre sig skyldig i. Jeg
søgte senere

saa fint som muligt, at lægge forskjellige Fælder for M. Lambert og
faae ham til at røbe sig, men hidtil er det ikke rigtig lykkedes mig:
jeg ledede Tanken hen paa Livegenskabets Ophør, idet jeg troede, at han
som gammelrussisk Aristokrat vilde have udtalt sig stærkt imod det, men
Spørgsmaalet lod ikke til at interessere ham synderligt; jeg omtalte
den græsk-katholske Geistligheds formentlige Mangel paa Dannelse, og
han gav mig Ret — naa, det kan jo være Fordomsfrihed! Hvad der ærgrer
mig lidt, er, at han aabenbart har mærket, at jeg gjerne vil vide, hvor
han hører hjemme, for et Par Gange har han, naar jeg anlagde mine
Approcher, seet paa mig med en Antydning af et Smil, der nærmest kunde
udtydes som et gemytligt: „Ja, spørg Du kun, mig fanger Du ikke!" —
Forresten kan det Hele jo være mig complet ligegyldigt. Hils din
Broder.

Din hengivne

L. G.

Lægen raader mig til forat blive fuldstændig restitueret at blive her
en Uge længere end oprindelig bestemt, og da min Permission lyder paa
hele to Maaneder, kan det gjerne være, jeg gjør det.VII.

Wiesbaden, 25. August.

Kjære Peter I Det gjør mig ondt, at Du synes, at mine seneste Breve ere
kjedelige, og at de Første vare mere oplivende, men til Gjengjæld synes
Du at lægge stærkt an paa at være vittig — hvad rigtignok desværre ikke
lykkes Dig i nogen paafaldende Grad. Det skal vel nemlig være morsomt,
naar Du skriver, at M. Lambert naturligvis er en forløben Nihilist, og
at Du troer at erindre hans Navn fra Listen over undslupne Deltagere i
det sidste Keiserattentat? — Ja, jeg tænkte det nok, men Vittigheden er
virkelig grumme tarvelig, Peter! Dernæst vidner det om en sørgelig
Mangel paa Takt og Finfølelse, naar Du for ramme Alvor kan undre Dig
over, „at jeg ikke ligefrem spørger Mile. Jeanne om, hvor hun har
hjemme, eller ogsaa leder hende paa Glatis med nogle snilde
Kvæstioner." Fy, Peter! — Kan Du da virkelig ikke indse, at det, naar
Faderen af en eller anden Grund ikke ønsker at bære sin Nationalitet
til Skue, vilde være

lavt, ja rent ud lumpent, at overliste hans egen Datter! Lægge Snarer
for en Dame! Det gjør ingen Gentleman! Men Du — fy, Peter I

Jeg vil imidlertid betro Dig, at Faderen har været nær ved at røbe sig.
Jeg h^r allerede længe været paa det Rene med, at han maa have været
Officeer i sine yngre Dage, og igaar, da vi sad og talte om Europas
Politik i det Hele taget, lod han falde et Par Ord om 48 og kom til at
sige: „Ja, ved Oprørets Udbrud førte jeg Escadron —", men i det Samme
brød han skyndsomst af. Nu er jeg kommen til at tænke paa, at han
formodentlig slet ikke er Russer, men Polak, og at det er paa polsk
Side, han har kjæmpet med i Opstanden 1848 — jeg gaaer nemlig ud fra,
at Polakkerne gjorde Opstand i 48, skjønt jeg ikke kan huske det
bestemt, men da Alverden gjorde det dengang, og da Polakkerne altid
pleie at gjøre det, naar Leilighed gives, saa er min Hypothese
formodentlig rigtig. Er den det, hvad jeg ikke tvivler om, er jo ogsaa
derved forklaret, at han ikke holder af at mindes om Fortiden eller om
sit Hjem, hvortil der knytter sig saa mange sørgelige Minder. —
Stakkels Polen! Jeg har altid havt en eiendommelig Sympathi for dette
ulykkelige Land, for dets kjække Mænd og dets skjønne, indtagende
Kvinder.

I Forgaars gjorde vi en prægtig Tur. Med Toget gik vi om Eftermiddagen
til Asmannshausen197

og red derfra gjennem Niederwald. Jeg vil ikke sige, at Cavalcaden har
taget sig imponerende ud — M. Lambert som Avantgarde og Mile. Jeanne og
jeg bagefter paa skindmagre, tildels haltende Krikker — men der var
over hele Naturen en Stemning, en Poesi, som jeg aldrig vil kunne
glemme. Dybt under os Rhinen, hvis rolige Vand i den luende Aftensol
syntes at gjennemglødes af Niebelungens gyldne Skat, til alle Sider
Fjernsyn, det ene pragtfuldere end det andet, og rundt omkring den
tause, friske Skov, gjennem hvilken vi langsomt bevægede os frem ad
steile, bugtede Veie, mangen Gang saa smalle, at To kun vanskelig kunde
ride jevnsides. Hvor daarligt formaaer man dog i saadanne Øieblikke
overhovedet at udtrykke sine Følelser, og hvor vanskeligt, for ikke at
sige umuligt, er det at gjøre det paa et fremmed Sprog!

Skal man, som jeg, gjennemgaa en Badekur, maa man rigtignok prise sin
gode Lykke, naar den fører En til et Sted som Wiesbaden! Jeg er nu
groet saa fast her, at jeg formelig er vemodig ved Tanken om igjen at
skulle herfra.

Din hengivne L. G.

Alvorlig talt, Peter: gjorde Polakkerne ikke Opstand i 48?VIII.

Wiesbaden, 29. August.

Kjære Peter!

Jeg veed, at Du ved et bestemt Sted længere nede paa Siden i dette
endnu uskrevne Brev ganske sikkert vil faae et let apoplectisk Anfald
eller dog ialtfald vil føie Benene vakle under Dig, og mit venskabelige
Raad er derfor: sæt Dig ned, Peter, hvis Du ikke allerede har gjort
det!

Jeg kunde være fristet til kort og godt, uden mindste Commentar, at
meddele Dig det mere end overraskende og betydningsfulde Factum, der
idag bevæger mig til at gribe Pennen, men da jeg senere bliver nødt til
at gaa til detailleret Bekjendelse, kan jeg lige saa godt gjøre det
strax.

Altsaa: jeg har, hvad naturligvis hverken Du eller nogen Anden kan ane,
i de sidste Uger for første Gang i mit Liv været virkelig forelsket,
saadan som man troer, man kan blive det, naar man er tyve Aar, men som
man let opgiver Haabet om at kunne blive, naar man har fyldt de
Tredive.199

At jeg, hvor aabent jeg ellers udtaler mig for Dig, ikke med en
Stavelse har antydet noget Saadant i mine Breve, vil Du vel imidlertid
finde forklarligt nok.

Jeg skal ikke trætte Dig med en Redegjørelse for den Tvivl og den
Spænding, hvormed jeg i de sidste Dage har kjæmpet; det maa være Dig
nok, at jeg igaar friede til Frk. Lambert og fik hendes Ja. Hvad jeg
sagde, agter jeg selvfølgelig ikke at gjentage — jeg har forresten en
Følelse af, at Alle i den Situation ere yderst lidet veltalende og
omtrent sige det Samme — men jeg haaber, Du vil kunne forstaa, at et
andet Sprog end Ens Moders-maal lægger en yderligere Hemsko paa
Veltalenheden, og naar jeg nu tænker paa de Par Ord, jeg med saa megen
Møie fik sagt, ere de mig selv i den Grad fremmede, ikke blot i Klang,
men ogsaa i Udtrykket, at jeg næsten ikke kan tro paa, at det virkelig
er mig, der har talt saadan. — Nei, saa kunde jeg dog have baaret mig
maneerligere ad paa Dansk!

Naa, lykkelig blev jeg, da det var overstaaet, og godt overstaaet, og
saa gik vi hen forat meddele Faderen, hvad der var passeret, og bede om
hans Samtykke til vor Forbindelse.

Du vil maaske erindre, at min sidste Hypothese om hans formentlige
Nationalitet gik ud paa, at han var Polak, og Du vil derfor kunne dømme
om min Forbauselse, da han, efterat have hørt paa, hvad200

jeg havde at sige til min Undskyldning, tog mig hjertelig i Haanden og
med et gemytligt Smil paa godt, bredt Dansk sagde: „Ja, naar de Unge
vil Noget, saa har vi Gamle jo ikke Andet end at sige Ja og Amen!" —
„Kan De Dansk!" udbrød jeg som falden ned fra Skyerne og saae vist
meget dum ud. — „Ja, men Du —!" sagde min Forlovede og saae aldeles
bedaarende ud — Tableau!

Det viste sig da, hvad din Skarpsindighed formodentlig nu har gjættet,
at min Svigerfader ganske vist hedder Lambert, men at dette Navn til
daglig Brug rigtignok ikke udtales som Fransk med Tonen paa sidste
Stavelse og Sløifning af t'et, men ganske simpelt paa godt Dansk med
betonet „Lam" og Bibeholdelse af Endeconsonanten — Altsammen fordi han
er lige saa god en dansk Mand som Du og jeg, og har sit Gods i Jylland.
Da jeg i sin Tid gav ham mit Kort, og han deraf saae, at vi vare
Landsmænd, undlod han imidlertid at gjøre sin Datter opmærksom herpaa,
dels for selv at kunne være incognito — han lider naturligvis af den
almindelige internationale Rædsel for at træffe Landsmænd — dels, som
han nu aabent og ærligt tilstaaer, „forat hun og jeg ikke skulde blive
alt for intime!" Da dette, som Resultatet jo udviser, alligevel mere og
mere blev Tilfældet, morede det ham at se, hvor længe det vilde vare,
inden hun og jeg kom til at røbe os for hinanden, og da min Forlovede —
der selvfølgelig hedder Johanne, ikke201

Jeanne — har tilbragt et Aar i et Pariser-Pensionat og desuden altid
har været vant til paa Reise at tale Fransk med sin Fader, vil Du
forstaa, at det ikke er nogen ringe Compliment til mine
Sprogkundskaber, naar hun ikke noget Øieblik har tvivlet om i mig at
have en veritabel Galler for sig.

Havde jeg fra Begyndelsen af havt Øinene rigtig med mig, maatte jeg
forresten strax have været paa det Rene med, at min Svigerfader var
Dansk eller Tysk, thi der staaer selvfølgelig ikke „Alexandre" men
„Alexander" paa hans Kort — men hvem tænker paa Sligt før bagefter!

Peter, jeg er lykkelig! Priset være Gigtfeberen, og priset være
Wiesbaden, for var jeg ikke kommen til Wiesbaden, saa havde jeg ikke —
jo, vist havde jeg saa! Johanne og jeg ere i den Grad skabte for
hinanden og bestemte for hinanden, at vi under alle Omstændigheder
maatte have mødtes, men hvor og hvordan veed jeg rigtignok ikke, saa
det kan jo gjerne være, at det havde trukket noget længe ud.

Du maa gjerne fortælle Venner og Bekjendte, at de med det Første ville
modtage et Kort, der vil bære Inscriptionen:

Johanne Lambert Louis Gerner.

og Du skal have frit Lov til at udtale Johanne som „Jeanne" og begge
Efternavnene med Tonen202

paa sidste Stavelse — det er dog under den Form, Forbindelsen er kommen
istand!

Din hengivne L. G.

Du skal ikke gjøre Dig nogen Uleilighed med at se efter, om Polakkerne
gjorde Opstand i 48, Peter; nu kan det være det Samme, for det var
naturligvis paa dansk Side, min Svigerfader var Escadronchef og blev
let saaret i Slaget ved Isted. Vil Du imidlertid alligevel udvide dine
historiske Kundskaber, kan det jo aldrig skade.DEN SIDSTE
FLASKECommandeur Lind spiste regelmæssigt hos sin gamle Ven, Admiral
Rørby, hver Søn- og Helligdag. Commandeuren var ugift, Admiralen gift,
men Begge vare de forlængst faldne for Aldersgrænsen og havde altsaa
rigelig Tid til grundigt at drøfte Marinens Anliggender og opfriske de
mange fælles Ungdomsminder.

— „Storartet Gammelrom!" sagde Commandeuren en Dag til Admiralen, da de
efter Middag røg en Cigar og drak en Pousse-café.

„Ja, det er Dig selv, der har seilet den hjem, Lind!"

„Jeg husker det nok — det var i vore yngste Lieutenantsdage med
„Bellona" — Vestindien var egentlig deilig, Du: blaa Himmel og
Palmetræer og Skildpadde og Ananas!"

„Ja, og Damerne!"

„Naada! Kan Du huske hende, Datteren, ude paa Plantagen — nu har jeg
glemt Navnet!"

„Paa Plantagen eller paa Datteren?"206

„Aa, blæse være med Plantagen — jeg mener naturligvis Datteren!"

„Nei, jeg kan ikke huske, hvad hun hed."

„Da var Du sgu ellers ordentlig væk i hende!"

„Ja, Du da ogsaa!"

„Men Du mest! — Naa, der er din Kone!"

— „Lad mig ikke forstyrre", sagde Admiralinden, der kom ind og satte
sig hos de to gamle Herrer.

„Vi taler om Vestindien", fortsatte Comman-deuren. „Saadan en Rom, som
den her, er slet ikke mere til at faae. Det er Aroma! Jeg kan se hele
St. Croix for mig og mærke Aftenbrisen, naar jeg blot lugter til den! —
Har Du meget af den endnu, Rørby?"

„Ja, jeg tænker nok, jeg skal holde Dig ud med den", svarede Admiralen
uden egentlig at tænke over, hvad han sagde, men da Commandeuren
pludselig ganske alvorligt svarede: „Ja, det kan Du nok!" blev
Admiralen ængstelig og sagde: „Vaas! Hvem veed —"

„Nei, det er der Ingen, der veed", indrømmede Commandeuren, og saa
taltes der ikke mere om Vestindien den Aften.

Et Halvaarstid efter sad de to gamle Kamerater atter sammen en Søndag
Eftermiddag, og207

Admiralen var just ved at skjænke sig selv en Pousse-café, da
Commandeuren udbrød: „Men hvad er det! Drikker Du ikke mere Rom?"

„Nei", brummede Admiralen, „jeg troer, jeg har bedre af Cognac."

Commandeuren saae op paa ham, men Admiralen saae ned, og saa talte de
om andre Ting.

Men et Par Maaneder senere, saa brast det. — „Skal det Fingerbøl kaldes
et Glas?" spurgte Commandeuren, da Admiralen havde skjænket ham en
Snaps af den gamle Rom. „Maa jeg bede om et af de sædvanlige Glas!"

„Vi har faaet et nyt Likørstel", stammede Admiralen. „Min Kone syntes,
at de gamle Glas var lovlig store for to aldrende Ca vaierer som os!"

„Det er Løgn, lille Rørby!" sagde Comman-

deuren roligt. „Det er forat kunne holde ud med Rommen, Du har
anskaffet de Dukkeglas!"

„Naa, ja — for at skaffe Dig en Nydelse, Du sætter Pris paa, saa længe
som muligt", svarede Admiralen nerveust. „Du er da vel, for Fanden,
ikke saa overtroisk, at Du —"

„Hvad for Noget?" spurgte Commandeuren og blev bleg.

„Aa, Du veed meget godt, hvad jeg mener!"

„Ja, men Du mener altsaa det samme som jeg!"

„Nei, Gu' gjør jeg ikke nei! Hvad er det for et modbydeligt
Haarkløveri, Du har fundet paa!"

„Siig mig ærligt: er jeg paa den sidste Flaske?"208

„Nei!"

„Hvor mange har Du da tilbage?"

„Aa, hvor veed jeg det!"

„Jo, det veed Du meget godt!"

„Naar det virkelig kan more Dig at vide det, Lind, saa er der een
tilbage. Naar den er tømt, maa Du gaa paa Cognac'en, ligesom jeg gjør!
— Det er ogsaa sundere!" tilføiede Admiralen noget forceret.

„Naa, een Flaske — saa veed man, hvad man har at rette sig efter! —
Hvor mange af de Miniatur-glas gaaer der paa en Flaske, og hvor mange
Søn-og Helligdage gaaer der paa et Aar?"

„Hør nu, Lind", sagde Admiralen, og det var ikke langt fra, at han
rystede paa Stemmen, „nu gaaer det for vidt! Fordi jeg en Dag tankeløst
siger noget Sludder om. at jeg nok skal holde Dig ud med den Rom, saa
gaaer Du hen og — aa, det er jo ligefrem afskyeligt! Du har maaske
isinde efterhaanden at holde Dig borte her fra Huset, blot forat spare
paa —"

„Nei, du Gamle, jeg kommer, saalænge jeg kan", svarede Commandeuren,
„accurat som jeg har gjort i de sidste ti Aar. Tak for godt
Kameratskab!"

Admiralen var helt fra det næste Dag, og flere Dage, og skjøndt
Commandeuren de følgende Søn-209

dage drak sin Rom uden at falde tilbage til det kildne Emne, endte det
dog med, at Admiralen betroede sig til sin Kone og fortalte hende,
hvordan Sagerne stode. Admiralinden havde Kvindens hurtige
Opfattelsesevne og Evne til at finde en Udvei der, hvor Mændene ingen
se. Hun sagde strax, hvad der var at gjøre, og Admiralen indrømmede
strax, at hun havde Ret.

— Juleaften kom, og naturligvis var Comman-deuren hos Admiralens.

„Her er Noget til Dem!" sagde Admiralinden og gav Commandeuren en
Pakke: det var den sidste Flaske af den gamle Rom.

„Ja, nu kan Du tage Dig en Snaps, naar Du selv vil, Lind", sagde
Admiralen, „og vil Du ikke, saa kan Du jo lade være!"

Commandeuren saae ud som en Dødsdømt, der benaades paa Retterstedet, og
da han om Aftenen gik hjem med sin Flaske i Lommen, og det var glat
Føre, gik han saa forsigtigt, som om han havde Livet i Hænderne.

Saa kom Admiralens Fødselsdag. — „Hvad! Møder Du op med Presenter!"
udbrød Admiralen, da Commandeuren samtidig med sin Lykønskning
afleverede en Pakke. „Hvad i al Verden er det! Det er jo min — din —
Flaske!"

„Ja, Du", svarede Commandeuren og smilte lunt. „Der er jo ingen Mening
i, at den skal staa til efter min Død. Jeg nænner dog aldrig at trække
den op i Enrum, men vil Du give mig et Glas af den, naar jeg kommer
her. saa har jeg Fornøielsen af den, saa længe den varer, og naar den
er drukken op, kiler jeg paa Cognac'en, som Du raadede mig til. De
dumme Griller er jeg kureret for!"

„Naa, det var jo prægtigt!" svarede Admiralen, og efter Middagen nød
Commandeuren det første Glas af sin sidste Flaske.

Admiralen troede virkelig paa, at Commandeuren var kureret. Men da han
et Par Maaneder efter saae sin gamle Ven i Smug lette paa Flasken og
holde den op for Lyset, og da han saae det Blik, hvormed han gjorde
det, blev han klar over, at kureret var han alligevel ikke, og saa
betroede han sig igjen til sin Kone og fik igjen et godt Raad.

Nogen Tid efter var der Middag, større Middag, hos Admiralens. Efter
Bordet sad Herrerne i Rygeværelset, og Talen faldt da paa en fælles
Bekjendt, en gammel Ven, der nylig uformodet var gaaet bort.

„Ja, vi er Alle Vorherre en Død skyldige", bemærkede En.

„Og Døden lader sig ikke narre", sagde en Anden.211

„Nei, det er vist nok — skjøndt Mange dog prøver paa det!"

„Hvordan det?"

„Jo, har Du ikke lagt Mærke til, at gamle Folk tidt faaer en underlig
Lyst til saa jevnligt at flytte. Naar de saa forlader den gamle
Leilighed, tænker de: der hittede Døden mig dog ikke!"

„Nei, vi Mennesker narrer hverken Vorherre eller Døden", sagde
Admiralen. „Jeg kan huske, da Frederik den Sjette laa paa sit Yderste,
gik jeg som lille Dreng over Amalienborg Plads med min Fader. Jeg
vidste, at Kongen var meget syg, og da jeg saae Skildvagterne gaa
alvorligt frem og tilbage foran Indgangen, fik jeg den Idee, at de
skulde passe paa, at Døden ikke kom ind ad Døren. Da jeg saa næste Dag
hørte, at Kongen var død, tænkte jeg, at Døden maatte være kommen op ad
Bagtrappen, hvor der ingen Skildvagt stod. Det var dog en Slags
ubevidst Forestilling om, at Vorherre og Døden kan man ikke narre!"

Mens Admiralen talte, havde Commandeuren seet paa sin Flaske — der var
ingen Andre end han, der fik af den. Han saae og saae, først oplivet
men senere mistænksomt, men han sagde Ingenting, og det gjorde han
heller ikke senere.

Commandeuren blev syg, meget syg; det var Gigtfeber, og han havde
stærke Smerter. Tidligere havde han aldrig feilet noget, saa han var
dobbelt utaalmodig og gav sig ynkeligt.

„Er der ikke Noget, Du vil have, Lind?" spurgte Admiralen, der kom og
saae til ham.

„Nei, Tak, Du, jeg kan ikke nyde Noget! Jo, det Eneste skulde være et
lille Glas af min egen Rom — tag Flasken med, naar Du kommer imorgen!"

Det gjorde Admiralen, og Commandeuren, der led endnu mere end den
foregaaende Dag, kunde kun med Møie tage om Flasken.

„Rørby", sagde han med svag Stemme, „Du veed, man siger om gamle
Søfolk, at de ikke kan dø, før Ebben løber ud. Veed Du nu, hvad jeg
troer: jeg skal dø, men jeg kan ikke dø og ligger og pines, fordi den
Slåt der ikke er løben ud — nei, lad være med at afbryde mig, jeg veed
godt, hvad jeg siger! Du kan gjerne kalde det Overtro, men vi har selv
sat min Termin, og Terminen var ude. Du har kunstigt forlænget den—jo,
Du har! Du har snydt, lille Rørby, Du har fyldt paa Flasken i god
Mening, Gudbevares! — og jeg var feig nok til at holde Mund, skjøndt
jeg meget godt mærkede det. Men man kan i Længden hverken narre
Vorherre eller Døden, og derfor lader jeg nu selv Ebben løbe ud — det
skulde være skeet tidligere!"213

Dermed drak Commandeuren Indholdet af den omineuse Flaske ud i eet
Drag, gav Admiralen Haanden og sagde: „Det gjorde godt! Hils din rare
Kone, og tak hende for al hendes Venlighed. Vil Vorherre være mig
naadig, saa seer jeg nok baade Dig og hende. Farvel, min Gut!"

Og næste Dag døde Commandeur Lind.TO „BUKKE"\ i gjorde Poenitentse ved
et af Rhinbadestederne, og more os gjorde vi saamænd ikke. Saa faldt
der en skjønne Dag som et Blad fra Himlen ned til os: det var en
Indbydelse til et Par Dages Jagt oppe i Bjergskovene, hvor der baade
var Vildsvin, Kronhjort, Raavildt og utallige andre Herligheder.
Indbydelsen kom fra Fabrikeier We id mann, en Bekjendt og
Forretningsven af min Reisefælle, og vi betænkte os selvfølgelig ikke
et Øieblik paa at tage imod den, putlede en Natskjorte og en Tandbørste
i Skuldertasken — alt Andet sørgede Weid-mann for — og næste Morgen
dampede vi ned ad Rhinen.

En Rhintur i smukt Sommerveir og godt Selskab er jo altid yderst
fornøielig; man lægger idelig til, snart ved den ene og snart ved den
anden Bred, hører uafbrudt saa kjendte Navne som Johannisberg Rüdesheim
og Assmannshausen — det er næsten, som man løb et Vinkort igjennem i
Bremer Raths-keller — og Turisttrafiken her paa den deilige Flod har jo
virkelig, mutatis mutandis, Noget af den218

samme festivitas og mylrende Travlhed som en Aften paa Paris'
Boulevarder. Man maa blive i godt Humeur her — selv om man ikke har
Udsigt til at komme paa Vildsvinejagt — og man seer glad og velvillig
paa hele Tilværelsen — ogsaa paa Niederwald-Monumentet. Man kan finde,
at det er mere colossalt end egentlig smukt, men man skal vistnok
forgjæves i den hele, vide Verden lede om et nationalt Monument, der
ved sin Beliggenhed virker i den Grad imponerende.

— Naa, nu ere vi allerede langt fra Niederwald og lægge til ved vort
foreløbige Maal — det kan være Læseren det Samme, om det er Bacharach,
Bingen eller St. Goar: alle de smaa hyggelige Rhinbyer ligne jo
hinanden. Paa Landjorden føier man først rigtig Varmen — det er nok 29
Grader R. — og i en noget opløst Tilstand naa vi Weidmann's statelige
Bolig. Et stort Kjøretøi — en Mellemting mellem en Char-å-banc og en
Høstvogn — holder udenfor, og Herren og Kusken ere ifærd med at lange
den ene Kasse med Drikkevarer efter den anden op i Vognen, saa det
varer en Stund, inden jeg kan blive præsenteret for den mig ganske
ubekjendte Jagtherre, men da det endelig lykkes, modtages jeg som en
gammel Bekjendt. Snart sidde vi tre Jægere paa Vognen, Schweisshanden
„Treff" ligger ved vore Fødder, og afsted gaaer det henover den toppede
Stenbro.219

„Der ligger min Fabrik", siger Weidmann og peger paa et helt
Bygningscomplex, „og derovre, paa den anden Side af Torvet, har jeg
mine Lagere". Det er allerede temmelig imponerende, men da han lidt
efter viser mig en ny Skolebygning og siger: „Det er min Skole, d. v.
s. jeg har bygget og oprettet den for mine Arbeideres Børn", er jeg
fuldstændig paa det Rene med, at han maa være en anden „Kannitverstan",
Konge i sin lille Rhinby. Og det viser sig da ogsaa at være Tilfældet
paa hele Kjørselen gjennem Byen: alle Mennesker hilse ham, og han
nikker igjen eller raaber et Par gemytlige Ord til Venner og Bekjendte
i de aabne Vinduer. — „Men det er dog en ugudelig Varme!" udbryder han
pludselig, og inden jeg veed et Ord. af det, har han kastet Frakke og
Vest og skilt sig af med Flip, Halstørklæde og Manchetter. „Gjør De
blot som jeg", vedbliver han, „ellers er det ikke til at holde ud". Vi
komme med nogle Indvendinger — temmelig svage forresten — og foreholde
ham, at det dog neppe gaaer an at vise sig saaledes paa aaben Gade, men
Indvendingerne hjælpe ikke: han haler selv Tøiet af os, og i meget let
Costume kjøre vi videre, uden at Nogen synes at blive forargede. I
Udkanten af Byen holde vi ved en Villa, og her skulde vi have Weidmanns
Ven, Hr. Rentier Rheinländer med, eftersom han er Medforpagter af
Jagtdistrictet oppe i Bjergene. Det220

varer et Par Minuter, inden han viser sig; Weid-mann bliver utaalmodig,
knalder med Pisken og giver Ondt af sig over at have maattet vente, da
Rheinländer endelig viser sig i Døren, ledsaget af sin Ægtehalvdel. Han
er en aldrende, corpulent Herre af den Type, der oftest fremstilles i
„Fliegende Blätter" som Stamgjæst paa en Kneipe med varme Pølser og et
tomt Krus foran sig; det viser sig senere, at han taler overordentlig
lidt og da altid brummende temmelig uforstaaeligt i Skjægget, men i
øieblikket er han veltalende nok, da han netop nu er ifærd med at
udfægte en lille Familiefeide med sin bedre Halvdel: hun vil nemlig
have, at han skal tage sin nye Jagthat paa, men han forsikrer, at den
gamle er mere end god nok, og at den nye er alt for varm. Striden ender
— naturligvis — med, at han kjønt maa tage den nye paa, og saa komme vi
endelig afsted.

Opad, bestandig opad gaaer det; Hestene puste, og Rheinländer sveder —
jeg har aldrig seet et Menneske svede som han — Veiens Støv ryger som
Mel ud fra Hjulene, og Solen bager som — ja, som jeg veed ikke hvad.
Inde bag Murene, der hegne Veien paa begge Sider, er Vinhave ved
Vinhave, imellem med fritstaaende Abrikostræer, hvor den gulrøde Frugt
tynger Grenene helt ned til Jorden. Rheinländer brummer en Beklagelse
over, at de forbandede Drenge nylig have stjaalet en221

Kurv fuld af hans bedste Abrikoser, men paa mit Spørgsmaal om, hvordan
det da senere paa Aaret gaaer med Druerne, der jo overalt i disse Egne
hænge ud over Murene, forsikre baade han og Weidmann, at dem kunde det
ikke falde noget Menneske ind at røre, de ere fredhellige, fredhellige
som en Kornmark hjemme hos os, hvor det dog heller ikke godt kunde
falde den mest uvorne Dreng ind at skyde Gjenvei gjennem Sæden.

Nu ere vi oppe paa et Høidepunct, og dybt, dybt under os have vi Rhinen
med dens Dampere og dens flydende Vandmøller, med venlige Smaabyer og
kneisende Borgruiner. Men det er kun en kort Glæde, vi svinge atter ind
i Landet, atter opad, og nu synes Varmen, da Udsigten til Floden har
lukket sig bagved os, om muligt endnu mere smeltende end før. — Der
ligger en stor Landsby med hele to Kirker, den ene protestantisk, den
anden katholsk — det er saa hjemligt: det minder om Ordrup — og hvor
tarvelige de graagule Huse af raat tilhugne Sten end kunne være, staaer
der dog næsten foran hver Dør blomstrende Nerier, og i de aabne Vinduer
er der en hel broget Pragt af Nelliker, Balsaminer og Gyldenlakker —
det seer baade kjønt og venligt ud, og dog har Byen formodentlig ingen
Forskjønnelsescomitee. Et Par Steder pranger Skiltet
„Weinwirthscliaft", men skjøndt Localet ikke seer mere indbydende ud
end en dansk „Beværtning", saa er der dog en anden Klang i det
fremmede222

Navn: det lugter ikke af Fusel og sure ølslatter, og man mindes om, at
man er i et Vinland. — „Der boer den værste Vildttyv paa hele Egnen!"
siger Weidmann og peger paa en lille Rønne. „Han skjød paa en
Revierjæger for nogle Aar siden og er nylig kommen ud af Tugthuset. Ja,
kunde man være saa lykkelig at gjøre den Karl kold, inden man selv
gaaer hen og døer, saa havde man da ikke levet forgjæves!" tilføier
han, og den ellers saa godmodige Fabrikherre bliver formelig hidsig ved
den blotte Tanke, mens Rheinländer knurrende giver sin Collega Ret. Det
er i Grunden allerede characteristisk for den almindelige Opfattelse
hernede, at det paa Tysk altid hedder „Vildttyv", medens vi nøies med
den ulige mere uskyldige Betegnelse „Krybskytte", men Forholdet er da
ogsaa paa de større Jagtdistricter i Tyskland i Regien saaledes, at
naar en „ Wi Iderer" og en Grønkjole mødes med Bøssen i Haanden, saa
gjælder det blot om, hvem der kan komme til at skyde først, thi skydes
skal der! Her til Lands hører man jo i det Høieste om et Par
Krybskytter, der i broderlig Enighed slaaen Skovfoged halvt ihjel med
Bøssekolberne — og det er der jo ikke Synderligt at risikere ved, thi
man tør vel nok paastaa, at det herhjemme er den billigste Adspredelse,
man har, at slaa sagesløs Mand halvt eller helt fordærvet: maaske en
Advarsel, høist en Bøde, kort sagt, vil en glad Sjæl have sig en glad
Aften med ringe Bekostning, saa223

kan han ikke gjøre noget Bedre end overfalde den Første den Bedste, han
møder, med „Stavshug og Steenshug og Beenshug og Nævehug og Haargreb og
Jordskuf", som der staaer i gamle Christian den Femtes Lov — det er da
een af de Paragrapher, man aldrig glemmer!

Stadig opad i stadig stigende Varme. Thermometret holdt jo nede ved
Rhinen sine 29 Grader, men heroppe føie vi det idetmindste ti Grader
varmere, og da vi endelig efter et Par Timers Kjørsel standse i
Udkanten af Skoven foran et Jægerhus, er vor Temperatur paa
Kogepunctet.

Vi modtages af Thüringeren Friedrich, Skytte og „ Wildmeister" paa
Revieret. Sommer og Vinter lever han heroppe i sit ensomme Bo; en Mils
Vei eller mere har han til de nærmeste Mennesker, og dog kan han
sjelden holde ud at blive mere end en Dag eller høist to nede i Byen:
saa længes han igjen op til sin Bjergskov og sit tarvelige
Ungkarlehjem. Høi og slank, med et stort, brunt F'uldskjæg, skarpt Blik
og alvorligt Udtryk er han en fuldblods Type paa en tysk „Grünrock".
Han byder sit Herskab Velkommen og maa strax aflægge Rapport: Aftenen i
Forveien har han skudt en Vildkat — han viser os senere Bælgen af den —
og om Morgenen har der været tre Vildsvin — „grobe Sauen" — inde at
rode op mellem Kartoflerne udenfor Skoven. Det vækker vore slumrende
Livsaander, og fuldstændigt restituerede blive vi efterat have224

nydt, jeg veed ikke hvor mange Glas af en iskold Kilde, der i rigelige
Strømme springer ud lige foran Huset. Vældet har dannet et helt,
kjedelformet Bassin, og i dette anbringes et utroligt Antal af de
medbragte Drikkevarer; Udvalget er rigeligt og i høi Grad lovende:
smækre, langhalsede Flasker ere selvfølgelig de dominerende, men der er
ogsaa tykmavede do. med Staniol om Prop og Hals, ikke at tale om
imponerende Øldunke og naturligt Mineralvand. Det er en Nydelse efterat
have tilfredsstillet sin Tørst at ligge i Græsset foran Jægerhuset og
se ud over de skraanende Skove, ned i de fjerne Dalstrøg, hvor slanke
Kirkespir dirre i Varmetaagen, og langt over paa den anden Side, ind i
Pfalz' blaanende Bjerge. Men Hvilen bliver ikke lang, thi Weidmann
maner til Opbrud: det er sent paa Eftermiddagen, og vi skal ud at
„blade". Hver af os vælger sin Bøsse — der er nok at tage af — og saa
gaaer det afsted, ind i Skoven To og To, jeg følger med Friedrich. —
„Men De maa selvfølgelig kun skyde Bukke, ialtfald ingen gammel Raa!"
raaber Weidmann efter os.

Det er en lang Vandring gjennem endeløse, mandshøie Egepurrer, af og
til afbrudte af en mørk Gran eller en lys Birk; Sti er her ikke, og
mangen Gang er det svært nok at arbeide sig gjennem Tykningen. Endelig
giver Friedrich mig Tegn til at standse; jeg dækker mig bag en busket
Eg, og han225

gaaer en Snes Skridt bort og begynder at „blade".*) Jeg er nu mere end
opløst af Varme; den lange, anstrengende Vandring har bragt Blodet i en
Bevægelse, som jeg vistnok aldrig før eller siden har kjendt, Tøiet
klæber til Kroppen, det hagler ned ad mit Ansigt, og Myggene og Fluerne
sidde fast. Og under alt det staaer jeg med alle Sanser spændte og med
Bøssen i Færdigstilling, thi der kan jo springe en Buk naarsomhelst! —
Det gjør der imidlertid ikke, og da Friedrich med Mellemrum har bladet
en halv Times Tid, bryde vi op og gaa til en anden Post — atter en
lang, lang Vei, gjennem en lige saa monoton Kratskov.

Men er Veien uden Interesse, saa er til Gjengjæld den Udsigt, jeg har
fra min nye Post, noget af det Skjønneste, man kan tænke sig. Jeg
staaer lige paa Randen af en steil, kratklædt Skraaning, og nedenunder
er der, saa langt øiet rækker, eet bølgende Hav af mørke Skove, der
ruller sine bløde Bølger ud i det ubekjendte Fjerne. Skumringen falder
paa; der kommer intet Vildt, Friedrich har sat sig paa en Sten og
opgivet Jagten, Aftenbrisen, der nys hviskede gjennem Skoven, er døet
hen, og nu er Alt stille — ikke en Lyd, ikke en Bevægelse. Aldrig i mit
Liv har jeg følt Skovensomheden som

*) For Ikke-Jægere bemærkes, at dette bestaaer i at efterligne den Lyd,
hvormed Raaen kalder paa Bukken; naar man „blader", har man altsaa
Udsigt til at faae er. Buk paa Skud.

nu, aldrig før har jeg saaledes forstaaet Goethes vidunderlige

Ueber allen Gipfeln lst Ruh;

In allen Wipfeln

Spürest du

Kaum einen Hauch;

Die Vöglein schweigen im Walde.

Warte nur, balde

Ruhest du auch.

— Det er, som Digtet var undfanget her og blevet til i denne Aften.

„Pang — pang!" lyder det pludselig langt borte; Ekkoet gjentager Lyden
af Skuddene i det Uendelige, og jeg kaldes med eet tilbage til den
reale Verden. — „Hvem mon det var, der skjød?" spørger jeg — „Det maa
have været Hr. Weidmann eller Deres Ven," lyder Svaret, „for Hr.
Rheinländer er paa en hel anden Kant." Og saa skynde vi os tilbage; det
bliver mørkere og mørkere, men min Fører gaaer saa støt og sikkert, som
om det var en aaben Vei, vi bevægede os paa, og omsider skimte vi Lys
mellem Træerne: nu ere vi ved Jægerhuset.

Friedrich havde Ret; Weidmann og min Ven ere paa Pletten ifærd med at
brække et Dyr op, men Rheinländer er endnu ikke kommen. — „Hvem har
skudt den Buk?" spørger jeg. — „Det har Deres Kamerat", svarer
Weidmann, men min Kamerat siger, underligt nok, Ingenting. Jeg tager227

en Lygte og holder den hen til Dyret forat se Opsatsen, men den er
allerede savet af og Hjernen taget ud forat serveres sammen med Lever
og Hjerte; Friedrich faaer Ordre til at stege Jægerretten, men det
forekommer mig, at han seer noget underligt paa Bukken, inden han
gaaer. — Nu kommer Rheinländer, og han er vred: han er gaaet vild i
Mørket og har været meget nær ved at falde i en dyb Kløft, han har
Intet havt paa Skud og er rasende over den nye, varme Hat. Saa er han
ogsaa sulten og tørstig — ligesom vi Andre ikke vare det! — og forat
komme hurtigere til Aftensbordet er han dog saa velvillig at holde
Lygten, mens Weidmann hænger Bukken op paa en Grangren. Pludselig maa
Rheinländer imidlertid have opdaget Noget i Lysstrimen fra Lygten, thi
til Trods for Weidmanns Protest gaaer han længere bort, bøier sig ned
og kommer tilbage med en rund, flad, haaret Tingest i Haanden,
spadserer uden at sige Noget hen til Bukken, prøver sit Fund paa dens
afsavede Pande — og se: Stykket passer fuldstændigt — den Buk har
aldrig havt Opsats, for det er en gammel Raa! Weidmann og min Ven ere
nærved at briste af Latter, jeg stemmer i med, men Rheinländer er
arrig, dels over at Raaen er skudt, dels over at være bleven narret;
han begynder at give lydeligt Ondt af sig og forsikrer, at det er ham
umuligt at forstaa, hvordan noget Menneske, der har øine i Hovedet, kan
gaa hen at skyde en

gammel Raa, men saa bliver Weidmann hidsig for Alvor og lader sin
Collega vide, at han hundrede Gange har gjort det, der er tusinde Gange
værre, fortæller, at det var halvmørkt, da min Ven skjød, saa at han
virkelig har nogen Undskyldning, og ender med at sige, at man da i alt
Fald skylder en Gjæst, der oven i Kjøbet er fra et fjernt Land, saa
meget Hensyn, at man ikke bliver ubehagelig imod ham: „men jeg kjender
Dem, De gamle Philister, og derfor vilde jeg have udslettet alle Spor
af Forbrydelsen, derfor savede jeg nok saa pænt „Opsatsen" af „Bukken",
og der var Ingen, der bad Dem om at hente den!" — „Ja, det er en net
Buk!" brummer Rheinländer, men da Friedrich i det Samme høist beleiligt
melder, at Aftensmaden er serveret paa Bordet udenfor Huset, falder
Rentier'en i Ro, og vi nyde i Fred og Gemytlighed Souper'en — først og
fremmest da Jægerretten — der smager os herligt. Drikkevarerne, der
have ligget i Kildebassinet, forekomme os næsten som iskølede, og vi
drikke — ja, Gudbevares, hvor vi drikke: Rüdesheimer og Assmannshäuser,
Selters-vand med Cognac, 01 og Bordeaux! Da Hungeren endelig er
tilfredsstillet, komme Piberne frem, og med dem et Par Flasker „Seet".
Ja, Champagne er og bliver den tyske „Schaumwein" aldrig, men brillant
smager den en varm Sommeraften, og saa har den een særdeles behagelig
Egenskab: man kan drikke saa utrolig meget af den! Vinen løser

baandene, og selv Reinländer bliver fidel og brummer med, da vi Andre
synge:

„Ein Leben wie im Paradies

Gewährt uns Vater Rhein."

Den ene Vise følger efter den anden — vi behøve jo ikke at frygte for
at forstyrre Nogens Nattero heroppe i den ensomme Bjergskov — og
Historierne gaa Slag i Slag, den ene mere utrolig end den anden. Snart
er det Friedrich, der fortæller om fjendtlige Sammenstød med Vildttyve,
snart er det YVeidmann, der søger at imponere os to Danske ved
skrækindjagende Fortællinger om anskudte Vildsvin, der have gjort Front
mod Skytten og sprættet Ben eller Mave op paa ham med Hugtænderne, ja,
tilsidst giver endogsaa Rheinländer sit Bidrag til den almindelige
Underholdning ved at berette om, hvorlunde han forrige Aar skjød „einen
capitalen Sechszehnender" her paa Revieret — „men det er nu rigtignok
Løgn," betroer Friedrich mig senere.

Det er bleven Midnat, og Weidmann mener, at vi dog skulle tage os et
Par Timers Søvn; Lamperne, der hænge paa Træerne, slukkes, og vi gaa
ind i Huset. Det rummer kun een Stue og et Kjøkken, men i Stuen er der
langs de tre Vægge en bred Bænk med Hynder paa, der byder Liggeplads
for os Alle, og det varer derfor ikke længe, inden vi have indtaget
Natstillingen. Jeg hører Rheinländer mumle Noget om, at han alligevel

kan begribe, hvordan noget Menneske med øine i Hovedet kan gaa hen at
skyde en gammel Raa, men Weidmann paabyder energisk Taushed, og et
øieblik efter er Alt stille, d. v. s. stille med Modi-fication:
Rheinländer snorker nemlig, og ligesom jeg aldrig har seet noget
Menneske svede som han, saaledes har jeg aldrig hørt Nogen snorke i den
Grad con amore. Han holder mig vaagen mindst en Time, og da jeg endelig
falder i Søvn, drømmer jeg, at der kommer en gammel Vildbasse lige ind
paa mig; jeg klemmer til den, men Bøssen klikker, Bæstet løber mig
overende, og jeg føler dets tunge Corpus hvile som en Mare paa mig. I
det Samme vaagner jeg og seer, at Schweiszhunden „Treff" har indrettet
sig et mere originalt end egentlig mageligt Leie ovenpaa min Ringhed,
og Friedrich viser sig med en Lygte i Haanden ifærd med at purre ud
overalt. Klokken er nemlig To, og vi skulle være paa Posten før
Solopgang, om vi ellers ville vente at se „Schwarzwald".

Halv søvndrukne rave vi gjennem den bælgmørke Skov; hvert øieblik
snuble vi over en Rod eller en skarp Sten, og Grenene svippe En i
Ansigtet, naar de have sluppet deres Tag i Formanden. Saa lydløst som
muligt sættes Skytterne af; jeg er den sidste. — „Her er Deres Post,"
hvisker Weidmann. „De skal paa Hohestand." — „Paa hvad for Noget?" —
„Paa Hohestand. Op paa den Kanzel\" svarer han og peger opefter. En231

primitiv Stige er støttet til den mægtige gamle Eg, der rager op som en
Kjæmpe over Kravlet; jeg entrer med Bøssen over Skulderen op ad de ru
Trin, og da jeg er naaet en Snes Alen tilveirs, viser der sig en
Platform med Hul i Midten. Jeg kryber gjennem Hullet og sætter mig til
Rette paa Bræddegulvet, og efterat have paalagt mig kun at bruge
Patroner med Rendekugler, hvis der skulde komme Schwarzwild, forsvinder
Weidmann.

Endnu er det saa mørkt, at jeg knap kan skimte Jorden under mig, men
snart melder det første, graa Dagskjær sig, og jeg seer, at jeg
befinder mig i Udkanten af Skoven; foran mig har jeg en Kartoffelmark —
det er aabenbart der, Vildbasserne have rumsteret igaar Morges.
Spændingen voxer med Daggryet, og da jeg pludselig inde fra Tykningen
hører Lyden af Noget, der langsomt baner sig Vei, er jeg selvfølgelig
forberedt paa Alt. Men i det Samme „smæler" en Buk inde i Underskoven —
det var ingen Vildbasse! — og skjøndt jeg sidder saa stille som en Mus,
vil den dog ikke frem. men jeg hører den lidt efter vende tilbage i den
Retning, hvorfra den kom. En Hare morer sig med i længere Tid at holde
Morgentoilette lige nedenfor mig, og en Høg seiler ud over Marken —
ellers seer jeg intet Levende.

Nu er det høilys Dag, og Weidmann kommer og henter mig ned. De andre
Skytter have heller ikke havt Skud til Noget, og lidt nedstemte

vi ad Jægerhuset til forat indtage Morgenkaffen — Klokken er bleven
Halvfem. — „De maa tage til Takke med Anretningen, som den er", siger
Weid-mann og rækker mig et Kræmmerhus; „vi holde ingen Sukkerskaal
heroppe." Den dampende Mokka dufter i høi Grad indbydende, og jeg tager
en ordentlig Slurk, men jeg maa formodentlig have sat et noget
betænkeligt Ansigt op efter det, for Weid-mann spørger, om der er Noget
i Veien med Kaffen. — „Ja, jeg veed ikke, hvad det er", svarer jeg,
„men jeg synes rigtignok, den smager lidt aparte". Følgen af dette mit
Svar er, at alle de brave Jægere som paa Commando sætte Kopperne for
Munden og ligeledes tage sig en ordentlig Slurk

— blot forat forvisse sig om, hvorvidt Kaffen virkelig smager underligt
— men neppe har Rhein-länder faaet sin Dosis til Livs, før han farer op
som stukken af en Bremse og raaber: „Det er jo Salt, Menneske!" Han har
Ret, vi Andre le, men den gode Rheinländer er ikke langt fra at
betragte det Hele som en personlig Fornærmelse, og da vi længere hen
paa Morgenstunden — mellem Sex og Syv — gaa ud for atter at „blade",
har han endnu ikke forvundet sin saltede Kaffe.

Jeg følger med Weidmann og min Ven, men er atter uheldig — der springer
ingen Buk for mig

— og glubende tørstige og smeltede af Varmen, der er mindst lige saa
stærk som den foregaaende Dag, vende vi tilbage til Jægerhuset.233

Vi have hørt to Skud, og lidt efter kommer Friedrich ganske rigtig
slæbende paa et Stykke Vildt.

— „Men hvad i al Verden er det!" brøler Weidmann allerede i lang
Afstand. „Det er jo ogsaa en gammel Raa!" — „Ja, det er saa", svarer
Friedrich trist og ryster misbilligende paa Hovedet. „Har
Rheinländer—?" — „Ja!" — „Saa skal han da ogsaa

— hvor er han henne?" — „Han kommer vist strax, men han bad mig gaa i
Forveien med Dyret, forat den første Storm kunde være stillet af, inden
han viste sig." Men havde den gode Rheinländer haabet paa det, saa
havde han rigtignok forregnet sig! Neppe kom nemlig den massive
Rentiers Corpus til Syne mellem Stammerne, før Weidmann foer ind paa
ham og modtog ham med et: „Sie, unge-hängter SpitzbubJ" hvilket
efterfulgtes af en saadan Strøm af verbale Injurier, at det varede
længe, inden den uheldige Skytte kunde faae afleveret en kjøn
Fortælling om, at han virkelig havde holdt til en Buk, men i Skuddet
maatte Raaen være sprungen foran. — „Aa, De gamle Misdæder!" tordnede
Weidmann. „Har De ikke Dødssynder nok paa Deres Samvittighed! Vil De
oven i Kjøbet besmitte Dem med en dundrende Løgn, som selv „Treff",
generer sig ved at høre paa! — Vil De se, hvor den lusker afsted med
Halen mellem Benene! — Og det var Dem, der igaar ikke kunde forstaa, at
man i Tusmørket kan se feil af en Buk! Men ved høilys Dag, saa har man
maaske Lov til det!" —234

„Giv mig Noget at drikke", stønner Rheinländer, „jeg er ved at forgaa
af Tørst. Det forbandede Salt!" — „Ja, det har De godt af, De
graahærdede Synder! De fortjener ikke at læskes!"

Naa, Noget at drikke faaer Manden naturligvis — og vi Andre med 1 Det
er ligefrem utroligt, hvor vi tørste! Varmen gjør Sit, Lysten mangler
ikke, og saa faaer Saltet forresten Skyld for hver ny Flaske, der
bliver taget Hul paa. Et Par Timers Siesta i Hængekøie om Formiddagen
gjør godt, og da Gemytterne ere faldne i Ro, vover jeg at spørge
Rheinländer om, hvad han ellers har skudt til, for der faldt jo to
Skud. — „Aa, det var til en Buk", svarer han. — „Af samme Slags som den
første?" spørger Weidmann, men uden at værdige Denne noget Svar
fortsætter Rheinländer, henvendt til mig: „Men det var med Kugle —
venstre Løb af Weid-manns Büchsflint, og det duer ikke". — „Hvad for
Noget!" — „Nei, det veed De jo godt: der er ingen, der kan ramme med
det!" — Inden Nogen af os rigtig er bleven klar over, hvad han vil, har
Weidmann snappet Rheinländers deilige nye Hat, der ligger paa Bordet,
og hængt den op paa en Gren, en 150 Alen borte. Saa lader han
Büchsflinten, giver den til min Ven og siger: „Aa, gjør mig den private
Tjeneste at vise det Individ der, at Bøssen ikke feiler Noget!" —
Skuddet falder, og Hatten med det: der er et rigtig pænt Hul i Pullen.
Rheinländer seer surt til det og mumler Noget om Slumpe-235

skud. — „Saa!" svarer Weidmann. „Ja, saa er den anden danske Herre
ogsaa nok saa god at indskyde Büchsflinten yderligere for mig!" — Og
dermed rækker han mig den paany ladede Flint, et Skud til, og saa har
Rheinländers nye Hat to Luftventiler i Pullen. — „Nu er den vist ikke
mere saa varm at have paa Hovedet", siger Weidmann og giver velvillig
Hovedbedækningen tilbage til Eierman-den, „er den vel?" — Men
Rheinländer svarer Ingenting og slukker sin Harme i et stort Glas Seet.

— Ja, Rheinländers Hat, det var egentlig det Eneste, j eg skjød paa den
Vildsvinejagt, og saa en Turteldue, der senere kom trækkende over
Hovedet paa mig ved et Vandløb nede i Dalen, men dog var det med en vis
Sorg, jeg saae Alt gjøres istand til Opbruddet om Eftermiddagen, saae
de to „Bukke" — den sidste havde naturligvis ogsaa faaet Panden savet
af, forat man ikke, som Weidmann sagde, skulde være til Skandale i Byen
— læsses paa Vognen, der mødte til aftalt Tid, og tog Afsked med den
brave Friedrich.

Saa rullede vi afsted — det gik rigtignok betydelig hurtigere bergab
end berganf— og en god Timestid efter sagde vi Farvel til Rheinländer.
Han var allerede halvt inde af sin Dør, da Weidmann raabte efter ham,
om han ikke vilde have Opsatsen med af den Buk, han selv havde skudt,
men det vilde Rheinländer formodentlig ikke, for han svarede slet
Ingenting, og saa kjørte vi videre for236

lidt efter at dampe hen ad Rhinen til vort mere civiliserede, men
mindre fornøielige Badested.

Et Par Dage senere iæste jeg i en eller anden stedlig Avis en
Bekjendtgjøreise fra Jagtforeningen der paa Egnen, hvori ogsaa
Ikke-Medlemmer indstændigt opfordredes til at meddele vedkommende
Forenings Præsident alle Overtrædelser af Jagtlovgivningen, og navnlig
anmodedes man om at gjøre Anmeldelse, hvis man skulde have erfaret, at
der paa noget Revier var skudt en gammel Raa. Det kunde jeg ikke staa
for, men næstefter en Tak for alt Godt skrev jeg til Weidmann og
spurgte ham, hvor meget han vilde give mig for at lade være med at
melde de to Bukke fra forleden til Præsidenten.

Hans Svar kom pr. omgaaende og lød saaledes:

„Melden Sie man weg! — Der Präsident, der bin ich/"HVID JULJførste
Juledag tilbringer ieg altid hos min gamle Ven Jens Holgersen —
forhenværende Godseier og nuværende Agrar. Han sad i en Række at Aar
som Herremand oppe paa Arrestrup i Vendsyssel men solgte Gaarden, mens
det endnu var Tid, flyttede til Kjøbenhavn og lever nu der som Rentier.
Mens han var Landmand, interesserede han sig egentlig grumme lidt for
Bedriften men desmere for Jagten; naar alle hans Naboer en tør Sommer
vare ved at gaa ud af deres gode Skind, trøstede han sig med, at
Agerhønsekyllingerne da ikke kunde tage Skade af Fugtigheden, og faldt
det et andet Aar i med Regn, saa det næsten ikke var muligt at faae
Høet bjerget, glædede han sig ved Tanken om, at der maatte blive tykt
med Beka-siner i Vibrand Mose. Efterat han var bleven Gaarden kvit,
foregik der imidlertid en stor Forandring med ham; han opgav ganske
vist ikke Jagten — han leiede tvertimod et stort Revier oppe i
Smaa-land — men han er efterhaanden bleven ivrig Landmand in absentia.
Han læser Landbrugstidender,240

gjør Søndagsudflugter til Klampenborg eller Lyngby alene forat se,
hvordan Sæden staaer, gaaer jevnligt ud til Landbohøiskolen og
inspicerer Forsøgscul-turerne, klager regelmæssigt over det Veir,
Meteorologisk Institut leverer, og er nu endt med at være i Opposition
til ethvert Ministerium, der ikke betragter det som sin første Opgave
at søge Bevillinger til Avlscentrer — et mystisk Noget, som hverken den
brave Jens Holgersen eller nogen Anden hidtil har kunnet give mig en
nogenlunde populair Forklaring af.

Han er gift — Konen er brillant. Hun har altid forstaaet, at Mandens
Valgsprog maa være noget i Slægt med det Erik Glipping'ske „Elskov-og
Jagt er Livets Lyst," men at Erotiken kjønt maa underordne sig „das
edle Weidmannswerk"; aldrig har jeg seet hende sætte en sur Mine op,
naar man kom to Timer senere hjem til Middag end beregnet, aldrig har
der manglet et Kræmmerhus med Salt i en Frokostkurv, som hun har
pakket.

Eneste Barn er Datteren Anna — ogsaa brillant. Frisk og nydelig, blond
og sød: jeg er hendes Gudfader og — selvfølgelig — ogsaa hendes Onkel,
og da jeg efter hendes Confirmation for tre, fire Aar siden begyndte
paa at lade være med at kysse hende, naar jeg kom og gik, troede hun
aabenbart, jeg var vred, og nu faaer hun naturligvis sit Kys — Onkelkys
— paa reglementeret Vis.241

— Ifjor, da jeg som sædvanligt første Juledag gik hen til Holgersens i
Amaliegade, var jeg imidlertid ikke fri for at være noget trist. Lidt
Sne var der jo nok falden, men det var Tøsne, Gaderne vare eet sort
Ælte, og jeg maatte trække i Ga-loscherne — jeg foragter Galoscher! Det
var andre Tider, tænkte jeg, da jeg tilbragte Juleferierne paa
Arrestrup og hentedes paa Stationen i Slæde; dengang var Ating hvidt,
hvidt, ingen Tø, intet Sjap, vi fyrede med storkløvet Bøgebrænde i alle
Kakkelovne og holdt smaa Klapjagter hveranden Dag — dengang vidste jeg
ikke, hvad Galoscher var!

Naa, da jeg først kom indenfor i den hyggelige Leilighed og blev
modtaget med vanlig Venlighed af hele Familien, tøede jeg naturligvis
op ligesom Sneen, og da et øieblik efter Majoren viste sig, befandt jeg
mig rigtig vel. „Majoren" er Holgersens og min Barndomsven, Pebersvend
og ivrig Jæger, accurat som jeg; han hedder Ristrup og er egentlig
Oberst, men da vi allerede i hans første Lieutenants-dage kaldte ham
Major, have vi, til Trods for hans nuværende høiere Charge, ladet ham
beholde Titlen, dels af gammel Vane, dels fordi vi, naar Alt kommer til
Alt, synes, at den lyder anseeligere.

Jeg var forresten lige ved at blive forstemt igjen, da der mod al
Forventning og mod al god Juletradition der i Huset kom en Gjæst til,
en Søn af Holgersens gamle Nabo, Godseier Rask. Han laa ved
Landbohøiskolen forat uddanne sig theo-

retisk til Agrar, og jeg vidste godt, at han i den senere Tid kom en
Del til Holgersen og snakkede med ham om Mosecultur og Avlscentrer; han
var ogsaa baade en smuk og en tiltalende ung Mand, ret

— en Svend saa sund og kraftig, Som nogen af den jydske Rod, Med aabne
Træk og brede Skuldre, Med modig Sjæl og fyrigt Blod,

men jeg havde rigtignok troet, at han var reist hjem i Ferien, og lige
saa glad jeg er ved at træffe en gammel Kjending i nye Omgivelser, lige
saa lidt kan jeg lide at se et nyt Ansigt i en velkjendt Stue.

Naa, Forstemtheden gik naturligvis over; jeg drak oven i Kjøbet et Glas
gammel Madeira med Rask ved Bordet og begav mig efter Middag i rigtig
fornøielig Stemning ind til Kaffen og Cigaren i Holgersens Værelse.

Vi kom til at tale om gamle Dage, om Arre-strup og Jagt og fælles
Bekjendte, der nu vare døde og borte, og i Længden morede det
rimeligvis ikke Rask, for han gik ind til Damerne, førend han havde
røget det Halve af sin Cigar — en af Holgersens extrafine Julecigarer,
som han regelmæssigt faaer forærende af sin Kone. — „Ak, ja", udbrød
Majoren, „her skal man trisse om i Byen og holde „sort Jul" — man
glemmer jo tilsidst, hvordan et Harespor seer ud! Det var ogsaa dumt —
det vil sige, det var vist meget klogt, men forbandet kjede-ligt, at Du
solgte Arrestrup!"243

„Ja, det veed Gud!" attesterede jeg.

„Vil I have hvid Jul, Børn?" spurgte Holgersen og saae ud som en Mand,
der faaer en lykkelig Indskydelse. „Tag saa med til Smaaland
iover-morgen — der er baade Sne og Harer, ikke at tale om Tjäder og
Orre!"

„Paa denne Tid af Aaret!"

„Ja, I har jo kun seet mit Revier ved Sommer og Efteraar, men det er
allerkjønnest nu."

„Er Du ordentlig indrettet paa Vinterbesøg?" spurgte Majoren.

„Om jeg er! Hele øverste Etage af Nämnde-mannens Hus staaer til min
Disposition; der er Porcelainsovne i alle Værelserne og fuldt af
deiligt Birkebrænde."

„Hvad maa man skyde nu?" spurgte jeg.

„Harer og Tupper — baade af Tjäder og Orre", lød Svaret. „Der er
forresten ogsaa seet Ulve deroppe —"

„Det var som Pokker!" udbrød Majoren og saae ligefrem blodtørstig ud.

„— men det var rigtignok i Calle's Bedstefaders Tid", supplerede
Holgersen.

„Naa, ja, det kan jeg forstaa — men Calle — hvem er Calle?"

„Kan Du ikke huske ham? Ham, der i sin Tid var den uforbedreligste
Krybskytte, og som jeg for at uskadeliggjøre har ansat som Opsynsmand,

Skovfoged, kort sagt Major domus over hele Herligheden."

„Naa, ham! Jo, ham husker jeg godt nok. Men Du maa da ikke bilde Dig
ind, at han derfor har opgivet sin tidligere Profession — nu kan han jo
drive den ganske aabenlyst!"

„Aa, Calle er paalidelig nok", sagde Holgersen, „men jeg har alligevel
anskaffet mig en skogvaktare til — en dansk Mand og en snurrig Fætter.
Di-strictet var for stort for Een, og skjøndt jeg, som Du veed, har den
bedste Tro til Calles Hæderlighed, er det dog ikke nogen Skade til, at
han har en Collega, som han veed kan se ham paa Fingrene — hvad jeg nu
forresten ikke troer, han gjør, for det er en doven Hund. — Naa, er det
saa afgjort, at vi tager afsted iovermorgen og bliver et Par Dage
derovre? Jeg telegrapherer til Nämndemannen og til Calle, at de skal
have Alt i Orden, og til min svenske Nabo, den unge Baron Silvander, at
han skal mødes med os og bringe sine Støvere med."

„Det lyder egentlig grumme tiltalende", bemærkede jeg.

„Ja, da der vistnok ikke paatænkes nogen almindelig Mobilisering af
Hæren paa denne Side Nytaar", sagde Majoren, „saa indseer jeg egentlig
ikke, hvorfor min Nærværelse her i Landet skulde være absolut
nødvendig."

„Bravo!" raabte Holgersen. „Det er altsaa afgjort!"245

„Stop en Kjende!" sagde Majoren. „Gudbevares, jeg sætter som bekjendt
ikke overdreven Pris paa materielle Nydelser —" „Naa—aa!"

„Nei, jeg gjør ikke, men jeg ønsker dog, før jeg begiver mig ud paa en
saadan Polarexpedition, at vide, om vi udelukkende skal leve af det
Vildt, vi skyder, og nøies med at drikke smeltet Sne til, for i saa
Fald —"

„Passiar!" afbrød Holgersen ham. „Mo'er og Anna tager naturligvis med
og holder Hus for os. — Mo'er!" raabte han og aabnede Døren til
Dagligstuen, „Du skal til Sverige!"

Nu troer jeg nok, der er mere end een Kone, som, naar Manden første
Juledags Aften meddeler hende, at hun tredie Juledag skal tage til
Smaaland og indrette sig paa deroppe at holde Hus for et sultent
Jagtselskab, kan blive enten betænkelig eller endogsaa fornærmet, men
Fru Holgersen er som sagt en brillant Kone, og da hun havde faaet
ordentlig Besked paa, hvad Talen egentlig var om, sagde hun med sit
kjønne Smil, at Herrerne vare velkomne, og dermed var den Sag i Orden.

Rask stod imens henne ved Klaveret og parlamenterede med Anna; han bad
hende synge, kunde jeg høre, men hun trykkede sig ved det. Det undrede
mig nu, for Anna synger ellers uden Pre-tensioner og uden at gjøre
Vanskeligheder, saa246

snart Nogen beder hende 'om det, og hun synger oven i Kjøbet godt, ikke
med stor Stemme men virkelig musikalsk, og lægger altid sin hele Sjæl
ind i Sangen, saa man kan høre, at hun selv er med.

„Aa, blot en eneste Sang", bad han, „jeg har jo aldrig hørt Dem synge!"

„Nei, jeg kan ikke iaften, De maa ikke bede mig om det", svarede hun.
„Spille skal jeg gjerne, men synge, — nei!"

Saa blev han naturligvis netop ved at plage hende, og tilsidst satte
hun sig da ogsaa ned, slog et Par Accorder an og begyndte at synge:
„Hist ude er koldt —", den havde han særlig bedt om.

Det gik ogsaa meget godt til at begynde med, men henimod Slutningen af
Verset, da hun vat-midt i de Linier:

„Nys Rosen udsprang,

Det er den, jeg skylder min Sang!"

var det med eet, som der gik Noget i Stykker i Stemmen, eller hvordan
man nu skal udtrykke det, og der kom en hæs Lyd i Stedet for Tone.

Hun reiste sig hurtigt op, henkastede et kort: „Jeg vidste det nok: jeg
kan ikke synge nu — og allermindst den!" brast i Graad og skyndte sig
ud. Moderen bagefter.

Lidt efter kom Fru Holgersen tilbage og sagde roligt, at det kun var et
nerveust Anfald, der sikkert vilde være helt ovre næste Dag, og et

gik Rask, hvem Holgersen, mens hans Kone var ude, havde bedt med til
Smaaland.

Vi tre Gamle bleve endnu en Stund sammen ved en Cigar og en kold Whisky
— Majorens Yndlingsdrik — men omsider brøde vi da op. — „God Bedring
med Anna!" sagde jeg.

„Tak, det har vel ingen Nød", svarede Holgersen, „skjøndt det var nu
underligt nok, at hun saadan skulde knække over midt i Tonen. Hun hover
mig ikke rigtigt paa den sidste Tid."

„Hvad er der da i Veien?"

„Aa, jeg veed ikke, men Rask har vist gjort saadan, hvad man i vore
unge Dage kaldte Kur, til Pigebarnet, og jeg troer ogsaa, at hun paa
sin Side — men nu i den sidste Tid er han ligesom bleven bange for sig
selv eller for hende, og det gaaer aabenbart Anna til Hjerte. Man maa
vist se at hjælpe dem lidt paa Gled!"

„Dersom Du blot vil lade være med det, skal Du have Tak!" sagde Fruen,
der var kommen til og havde hørt den sidste Replik. „Det er det
Allergaleste, Du kan gjøre."

„Ja, jeg har da benyttet mig af din Fraværelse til at bede Rask med til
Smaaland", svarede Holgersen, som aabenbart var glad ved at kunne komme
med denne Tilstaaelse, mens der var Andre i Stuen.

„Er det dit Alvor, Holgersen?"

„Gu er det Alvor!"248

„Ja, saa skal jeg dog nok sørge for, at de ikke faaer ret megen
Leilighed til at tale sammen paa den Tur. — Hvad maa Rask ikke tro om
os!"

„Ja, det kan gjerne være, det var dumt af mig", indrømmede Holgersen,
„men gjort er gjort. — Naa, vi sees altsaa ved Malmødamperen
iover-morgen — Godnat!"

Om ved Elleve tredie Juledags Formiddag mødte Selskabet fuldtalligt
nede i Havnegade — Anna var da hel rask igjen. Holgersen lod
forskjellige Kasser transportere ombord i Damperen — vi skulde
aabenbart ikke sulte oppe i Smaaland — og jeg opdagede med en vis
Tilfredsstillelse en stor Kurv, der var mærket „Forsigtig", og som just
ikke saae ud til at indeholde Galanterivarer. Fruen con-verserede Rask,
og Majoren traf en Bekjendt, en Toldassistent, der naturligvis spurgte,
hvor han skulde hen. — „Op til Smaaland at skyde Ulve", lød Svaret uden
mindste Betænkning. „Der skal være svært mange iaar." — „Død og Pine!"
udbrød Assistenten. „Rigtige Ulve?" — „Ja, de er rigtige nok. Jeg har
taget ti Ulvepatroner med — hærdede Rendekugler og røgsvagt Krudt;
skulde jeg faae Brug for flere, maa jeg hjælpe mig med gamle
Uniformsknapper. — Farvel!"

Damperen peb, og vi stode ud i Sundet. Det249

var deiligt stille Frostveir, rigtig Veir til at være paa Dækket i, men
vi gik naturligvis alligevel ned i Salonen, satte os til Frokostbordet
og udrettede det mest Mulige i langsomt Tempo, drak to Snapse Hver og
smagte paa syv Slags Pickles — det gaaer Tiden saa godt med.

Saa kom vi til Malmø. Holgersen blinkede skjelmsk til den svenske
Tolder, som han var kjendt med gjennem flere Aar, og Tolderen blinkede
nok saa polisk igjen — men jeg troer ikke, at han fik sin Vin billigere
klareret for det.

Endelig kom vi i Toget. Fruen maneuvrerede Anna hen i det Hjørne af
Kupeen, der var længst borte fra Rask, og jeg troer ikke, de to Unge
paa den halvtredie Times Tur fik vexlet ti Ord med hinanden; de saae
heller ikke paa hinanden, og dog havde jeg hele Tiden en bestemt
Fornemmelse af, at baade deres Blikke og deres Tanker mødtes, og at der
for dem ikke existerede Andre i Kupeen end de selv.

— „Tak, Skjæbne!" udbrød Majoren pludselig.

„Har De glemt Ulvepatronerne?" spurgte Fruen.

„Nei, naar det blot ikke var Andet — men jeg har glemt at sende Afbud
til min Broder, hvor jeg skulde have været til Middag idag."

„Saa telegrapheer fra næste Station", foreslog jeg, „der er tre
Minuters Ophold."

Og det gjorde han. Let som en Yngling sprang han ud af Toget, saa snart
det holdt, fik250

Depeschen skrevet og kom accurat i rette Tid ind til os, da Locomotivet
begyndte at sætte sig i Bevægelse.

„Naa, Du fandt da den rigtige Kupé", sagde Holgersen.

„Ja, jeg seer altid meget omhyggeligt efter Wagon'ens Nummer, inden jeg
gaaer bort fra den

— det har jeg lært af Friberg."

„Friberg?"

„Ja, kjender Du ikke Historien om ham og Columbus ?"

„Nei!"

„Jo, i mine Capitainsdage gjorde Friberg, et Par Andre og jeg en Reise
i Tyskland. Paa en Mellemstation, hvor der ligesom her var et Par
Minuters Ophold, vilde P'riberg ud — han skulde ogsaa telegraphere — og
han saae samvittighedsfuldt efter Vognens Nummer. — „1436", siger han
høit.

— „Ja, skynd Dig blot", raabte En af de Andre, „det er jo ikke til at
tage feil af, for det er jo det Aar, Columbus er født", ogsaa løb
Friberg. Toget var langt som et ondt Aar, og mens han telegra-pherede,
blev det rangeret ind paa et andet Spor, saa at den Vogn, vi sad i,
holdt paa et helt andet Sted end der, hvor han havde forladt den. Vi
vinkede, og vi skreg, men han hverken hørte eller saae os. Han foer som
et forvildet Menneske hen til den Første den Bedste paa Perronen og
raabte: „Hvad Aar er det Columbus er født? Skynd Dem251

lidt, jeg har ingen Tid!" og da han naturligvis ikke fik noget Svar,
løb han videre, lige i Favnen paa to unge Damer, der saae ud til nylig
at være komne ud af en høiere Dannelsesanstalt og derfor kunde antages
at have de historiske Data paa rede Haand. — „Hvad Aar er Columbus
født?" raabte han igjen. „Hører De! Jeg skal med Toget!" Nu blev der
rigtig Liv paa Perronen, Folk trængte sig om den gale Mand, og tilsidst
bragte man ham til Stationsforstanderen, en stormægtig Mand med
tilknappet Uniform og Jernkorset paa Brystet. — „Hvad vil den Karl?"
spurgte Stormægtigheden, idet Toget peb til Afgang. „Hvor vover De at
fornærme Byens Damer ved paatrængende Adfærd!" — „Herregud, sig mig
bare, hvad Aar Columbus er født!" lød Svaret, men nu var Hundrede og
Eet ude. Friberg maatte betale tyve Reichsmark i Mulet for at have
gjort Løier med en kongelig preussisk Embedsmand i Function, og mens vi
Andre endnu samme Aften sad i bedste Velgaaende og drak 01 i Berlin,
sneglede han efter os i et Bummelzug. — Nei, man skal kunne sine
Aarstal!"

— Tidligt paa Aftenen naaede vi den smaa-landske Station, spiste Middag
paa den lille Bys eneste Gjæstgivergaard og skulde saa — Klokken var
vel bleven henad Syv — placeres paa to ventende Vogne; Snelaget var for
tyndt til Slæder. Anna havde tabt sin ene brune Handske, Fruen
skjændte, og Rask saae saa angergiven ud, som252

om det var ham, der havde gjort noget Galt. Jeg vilde se at faae ham
til at sidde ved Siden af hende

— man har jo selv været ung, og desuden har man jo Forpligtelser
overfor sin Guddatter — men Anna var allerede under moderlig Ægide
anbragt paa den anden Vogn, og jeg tænkte i mit stille Sind, at Fruen
egentlig havde forfeilet sin Bane ved ikke at være bleven Chef for
Generalstabens taktiske Afdeling.

Saa rullede vi afsted. Maaneskin, Blikstille. Ud fra de venlige Træhuse
blinkede Lys paa Lys, men snart vare vi borte fra menneskelige Boliger
og Civilisationen i det Hele. Veien gjorde Sving paa Sving, Hop i Hop
gik det, man maatte holde sig godt fast. Jevnlig kunde man faae et
Indtryk som af en østerlandsk Kirkegaard, hvor de mægtige, snedækte
Stene vare Marmorgravmælerne, og Enerne, der reiste sig imellem dem,
vare Cypresser

— Alt seet i Maanens klare og dog saa underlig usikre Skjær. Ikke en
Lyd undtagen Vognenes Raslen. Af og til kom større Skov, men ikke
megen. — „Stambanen" har været Smaalands Fordærv. Før den drog sine
Jernparalleler gjennem de ensomme Skove, huggedes der kun til eget
Behov og til Maade, men da

„Damphesten kom og forsvandt som et Lyn",

vaagnede Speculationsaanden: det ene Areal efter det andet solgtes
eller forpagtedes bort paa Aare-253

maal, og nu huggedes ned for Fode, Intet skaanedes, end ikke de faa,
tidligere fredede Ege. Og hvad der siden voxer op af sig selv paa den
ryddede Grund, er en degenereret Slægt: hældende Smaabirke, busket Fyr
og strittende Ener — Høiskovens Tid er forbi.

De to Mil gaa, før man tænker det; et Slag endnu fra Maaneskinnet ind i
den sorte Granskygge, igjen ud paa et aabent, hvidt Plateau, et Fyr
lyser forude, og et Øieblik efter holde vi foran Nämndemannens Gaard,
et anseeligt, toetages Træhus. Nämndemannen staaer selv i Døren og
ønsker Velkommen og glædelig Jul — at det er Jul ogsaa heroppe, kan man
se paa de to Stænger med Kornneg, der ere satte op til Smaafuglene paa
hver Side af Huset. Foran Døren ligger en stor Bunke Granris til at
tørre Fødderne af i, før man gaaer ind, og Forstuen er strøet med
hakkede Enebærkviste.

Nu viser den unge Baron sig, tætbygget og smidig, en smuk Type paa et
smaalandsk Friluftsbarn. Han er kommen for et Par Timer siden, er løbet
paa Skøiter over den halvanden Mil lange Runnarsö og har derved sparet
en Omvei paa fire Mil. — Jo, Støverne ere ogsaa komne, man kan høre dem
tude i et af Udhusene.

Overtøiet af, Støvlerne af — det gjør godt at komme ind i den store
Stue, hvor Birkebrændet flammer og knitrer i Porcelainsovnen, og hvor

svenske Konger i tarvelige Lithografier skue ned fra Væggen og se
misbilligende paa den danske Invasion.

Det blev en hyggelig Aften. Baronen passede ypperligt ind i Ensemblet;
han fortalte Jagthistorier fra gamle Dage, om Varg og Elg og om,
hvordan man „blussede" Tjader, han gjorde Kur til Anna — som det sig
hør og bør — og sang tilsidst til eget Accompagnement paa det lille
Harmonium, der var Nämndemannens Stolthed, den ene Vise efter den
anden, deriblandt meget passende „— Orren spelar" o. s. v.

„— Det sneer ellers tæt", meldte Majoren, som havde seet ud ad Vinduet,
da man begyndte at tænke paa Opbrud. „Vi risikerer da vel ikke at sne
inde?"

„Nei, Du kan være ganske rolig," svarede Holgersen. „Heroppe falder
Sneen altid ganske jevnt; det er ikke som i Jylland, hvor det strax
fyger til. — Jeg er dog forresten kun een Gang sneet inde der."

„Men det var ogsaa een Gang for meget", sagde Fruen og smilede.

„Hvorfor det?" spurgte jeg.

„De kan jo bede Holgersen selv fortælle det I"

„Ja, det kan jeg meget godt", sagde Holgersen. „Du maa da ikke tro, jeg
generer mig foldet, lille Mo'er!" Og saa fortalte han:

„Det var det første Aar, jeg var gift paa Arre-255

strup. Mo'er og jeg var en Vinterdag taget til Byen, hvor jeg dengang
slet ikke var kjendt. Det blev Fygeveir, og da vi om Aftenen skal hjem
med Toget, og der allerede er givet Afgangssignal, kommer
Stationsforvalteren farende ind paa Perronen og raaber, at der er
Telegram nordfra, at et Tog sidder fast i Driverne ved nærmeste
Holdeplads, og saa maatte vi jo kjønt blive, hvor vi var. Naa, vi gik
op paa Gjæstgivergaarden — et rædsomt Rottenborg — og jeg fik et
Værelse, som naturligvis ikke havde været opvarmet i denne Konges Tid.
Efter et Par Timers Forløb lykkedes det mig at faae Kakkelovnen
hvidglødende, men hundekoldt var og blev det. Da Klokken var saadan
noget som Otte, gik Mo'er i Seng, for nede i Gjæstestuen var der ikke
til at være for Tobaksrøg og Spirituslugt, eftersom der netop var
Byraadsvalg den Aften, og hele Borgerskabet klarede den Stemme, de
havde afgivet paa Raadhuset, ved en Thevandsknægt paa Hotellet. Jeg
kunde naturligvis ikke gaa i Seng paa den Tid af Ettermiddagen, saa jeg
blev siddende nede blandt Vælgerfolket og kom snart paa en fortrolig
Fod med hele Byen. Jeg drak med Postmesteren, og jeg drak med Barberen,
med Toldcontroleuren blev jeg vist Dus, og jeg inviterede nok en halv
Snes større og mindre Næringsdrivende hjem til Arrestrup. De var
særdeles behagelige imod mig Allesammen, og nogen Gjengjæld maa man jo
vise, saa det var da ikke mere end rime-256

ligt, at jeg gav Toddyer Stuen rundt en Gang eller to, og lidt ør i
Hovedet var jeg naturligvis ogsaa, da jeg omsider gik til Ro. — Næste
Morgen spørger Mo'er mig ganske troskyldigt, hvordan jeg havde havt det
om Aftenen, og skjøndt jeg jo ingen Verdens Ting havde at skjule, var
jeg dog dum nok til at svare, at der havde været meget daarlig Luft i
Gjæstestuen, og at jeg som Følge deraf var gaaet temmelig tidlig til
Køis — man skal aldrig lyve for sin Kone. Op ad Formiddagen gaaer vi en
Spaseretur rundt i Byen, op ad Stationen til, forat høre, om der var
Udsigt til at komme hjem, og henne ved det første Hjørne mødte vi
Barberen, der hilste paa det venskabeligste og nikkede nok saa
bekjendt. Saa kommer vi forbi Posthuset; der staaer Postmesteren i
Døren og glæder sig over sin rolige Tilværelse, og han hilser
naturligvis ogsaa. Det gik endnu. Men inden vi naaede Halvveien til
Stationen, troer jeg, vi mødte den halve By, og mig kjendte de jo
Allesammen og hilste pligtskyldigst og taknemmeligst. Saa siger Mo'er
tilsidst: „Er det altid saadan i smaa Byer, at Folk hilser saa venligt
paa Fremmede?" — „Ja", siger jeg, „det gjør de vist altid." — „Det er
egentlig en kjøn Skik", siger Mo'er saa. — „Ja, saamænd er det saa",
svarer jeg og troede den hellige Grav vel forvaret. Men hvad jeg havde
glemt, det var at betale Værten i Forveien for Omgangene, saa da Banen
blev ryddet ud paa Eftermiddagen, og Regningen blev bragt op257

paa Værelset, saa stod der en lille Post paa 67 Toddyer, og med det
Samme fik Mo'er jo at vide, hvorfor Borgerskabet havde været saa
venskabeligt.

Naa, vi skal vel forresten til Køis, vi skal jo tidligt op imorgen!"

Majoren og Baronen havde det ene Gjæste-værelse, Rask og jeg det andet.
Vi skulde ligge i Slagbænke, og noget smalle vare de jo, men ved at
anbringe sig selv paa Høikant lykkedes det dog at indtage en passende
Natstilling, jeg slukkede Lyset, laa lidt og saae paa Gløderne i Ovnen
og ventede paa, at Rask skulde sige Noget — jeg kan godt lide en kort
Sengepassiar — men han sagde Ingenting, han havde været taus hele
Aftenen. — „Naa, Godnat, Rask," sagde saa jeg, „og glædelig Jagt
imorgen!" — „Tak", sagde han, „ja, Gud veed ellers, hvor glædelig den
bliver." — „Hvad skal det sige?" — „Aa, ikke saadan noget Egentligt,
men jeg troer nu engang ikke, jeg har Held med mig." — „Vist har De
saa! De skal se, De faaer en Tjädertup i første Saat!" Længere Pause,
saa kom det pludselig ud af ham: „Hvad synes De om den svenske Baron?"
— «Rigtig godt", svarede jeg. — „Naa, det gjør De. Jeg kan ikke udstaa
ham!" Efter dette Hjertesuk sagde vi Godnat, og jeg i alt Fald sov
sødeligt.

Sophus Bauditz: Jul i Skovridergaarden.

Ved Daggry purredes vi ud. Baronen var forlængst paa Støvlerne, vi
Andre samledes efterhaanden.

Nei, hvor var der smukt udenfor! Lidt Sne var der falden i Nattens Løb,
men ikke mere, end at den laa som Rim paa de blaagrønne Ener og pudrede
Fyrrens Naaleknipper. Klar, blaa Himmel, stille Frost og kun tre Farver
i hele Landskabet: Hvidt, Grønt og Rødt — alle Træhusene mørkerøde.

Klapperne staa slagfærdigt opstillede, mønstres af Holgersen og
opmuntres med en Morgensnaps; vi sige Farvel til Damerne — Rask seer
langt efter Anna — og gaa saa ned til Søen, hvor vi skulle møde de to
Opsynsmænd, den svenske og den danske.

En stor Vig af Søen skyder sig ind her; der er 0 ved ø — een for hver
Dag i Aaret, hedder det — og Næs ved Næs, Alt skovklædt og vildsomt som
Isefjordens Forgreninger. En Ravn skriger langt borte, en Hare bjerger
sig over Isen til den nærmeste Holm — men hvor blive de to Skovmænd af!
Endelig øines der en Plet hinsides Søen, og da den kommer nærmere, kan
en af Klapperne se, at det er Calle. Lidt efter opdager man, at han
trækker en Haandslæde; saa kan man se, at der sidder en Person i
Slæden, og noget efter ere alle de Kyndige enige om, at det maa være
Madsen — den danske Opsynsmand — der bliver truk-259

ket over Isen. Man fortaber sig i Gisninger om, hvorvidt han har
brækket en Ben eller paa anden Maade er kommen til Ulykke, og imens
seer jeg min Ven Calle komme nærmere og nærmere.

Calle er høi, mager og noget krumbøiet; en lodden Kabuds kroner det
stærkt markerede Ansigt med den krumme Næse og det tynde, hængende
Overskjæg; Støvlestropperne stikke frem, Skydetasken bærer han helt
oppe under Armen, og venstre Haand holder han ufravigeligt om Mundingen
af det ladte Gevær, skjøndt han allerede for tyve Aar siden har mistet
tre Fingre paa den Maade. Calles Lidenskab er Tjäderjagt, og Calle selv
ligner mest af Alt i Verden en blond Tjädertup.

Nu lander han og hans Ledsager, og Holgersen spørger ivrigt Denne om,
hvad der er i Veien, siden han er kjørende. Skikkelsen i Slæden reiser
sig op, hilser sindigt og svarer lige saa sindigt: „Glædelig Jul, Hr.
Holgersen! — Nei, der er Ingenting i Veien med mig, men jeg syntes, det
var saa besværligt at gaa saa langt — man kan jo let falde paa Isen —
derfor har jeg givet Calle to Snapse og lovet ham en halv Kardus Tobak
til Nytaar, for at trække mig over Søen — det gaaer saa nemt for ham!"

Stemmen kjendte jeg, og Skikkelsen kjendte jeg; een Gang før i Livet
havde jeg truffet Mage til en saadan Dovenskab, og de kaldte ham jo
Madsen — det var Madsen!

„Husker De mig ikke?" spurgte jeg. „Jeg kjender Dem jo godt fra gamle
Dage — fra Skovridergaarden

„Jo, vist husker jeg Dem", svarede Madsen. „Det var s'gu da morsomt!"

Og saa fulgtes vi ad til den første Saat; det var et temmelig langt
Stykke.

— „Men De var jo gift", begyndte jeg, „hvis jeg ikke tager feil, var
det med en —"

„Ja, det er rigtigt nok, hun var Gjordemoder", afbrød Madsen mig.

„Er Deres Kone død?" spurgte jeg og saae passende alvorlig ud.

„Nei — saa skulde hun da være død for ganske nylig. Hun har det vist
rigtig godt og sidder i god Næring. Nei, vi er saadan, hvad man kalder
separerede."

„Naa, er de det!"

„Ja, vi er saamænd. — Hun blev saa meget urimelig."

„Saa?"

„Ja, De kan tænke Dem, hun vilde have, at jeg skulde staa op om
Morgenen og låve Kaffe — det er dog ikke det, man har giftet sig for,
vel?"

„Nei, det er det vel ikke, men naar der ikke var Andet i Veien, saa —"

„Jo, der var meget Andet. Hun skaffede mig ogsaa en Plads."261

„En Plads?"

„Ja, hun fik mig gjort til Assistent hos en Rodemester, for hun vilde
have, at jeg selv skulde fortjene Noget — det var jo heller ikke
Meningen!"

„Nei, det var det vel ikke!"

„Nei! Og det er et farligt Rend at kræve Penge ind hos Folk; der er
Mange, der boer paa fjerde Sal — det er nu en ren Uskik med de høie
Huse — og Penge har de aldrig, naar man kommer. Nei, den Plads var jeg
snart færdig med; jeg kunde jo heller aldrig komme paa Jagt, og saadan
lidt nem, magelig Jagt, det kan jeg slet ikke undvære — jeg bliver
ligefrem hjertesyg, naar jeg skal sidde og se paa Husene i September
Maaned."

„Naa, er De nu godt tilfreds heroppe?" spurgte jeg for ikke at komme
ind paa Separationen og de ægteskabelige Forhold.

„Aa, ja, saamænd, i visse Maader. Men det er lige godt et grimme Land:
der er saa mange Sten og saa mange Bakker — jeg kan bedst lide, hvad
der er lige ud ad Landeveien. Naa, naar Hr. Holgersen ikke er heroppe,
saa er det jo et rart, mageligt Levnet, man fører, det var Synd at sige
Andet, og jeg har lagt Mærke til, at man kan sove mere her end i
Danmark."

„Saa?"

„Ja, man kan s'gu. Hjemme har jeg da næsten aldrig kunnet drive det til
mere end til tolv262

Timer i Træk, men her gaaer det hel brillant med de fjorten?"

„Naa, det var jo rart — men falder Tiden Dem aldrig lang?"

„Nei, det maa jeg ikke sige. „Hex" der, han forkorter mig nu ogsaa
mangen god Time."

Jeg saae ned paa hans Hund, en høist mærkelig Blanding af Støver og
Spids.

„Det er et sjeldent Dyr", vedblev Madsen. „Den er kommen løbende til
mig, og den er saa klog, saa det er forbausende. Den maa nu ogsaa have
været hos Kunstberidere eller den Slags Folk, der har kostet noget paa
dens Opdragelse, for en Dag, som jeg ganske tilfældigt siger „Hop!" til
den, saa slaaer den en Kuldbøtte, og det gjør den lige saa tidt, jeg
bare vil sige „Hop". Se, nu sidder jeg Vinteraftener og siger saadan
alle mulige Ord som falder mig ind, til den, for det kunde jo dog være,
man slumpede til at ramme et Ord, den kjendte, saa den gjorde en ny
Kunst. Det gaaer Tiden rigtig godt med. — Veed De, hvad den ogsaa kan?
Saa snart den finder Noget, En har tabt det er det samme, hvem det er —
saa bringer den det strax, ikke til mig, men til Den, der har mistet
det — den har det paa Færten. Ja, det er en sjelden Hund!"

Vi ere imidlertid under denne Passiar komne til den Del af Revieret,
hvor der først skal jages;263

Madsen gaaer med Klapperne, og Holgersen sætter Skytterne af.

Ikke en Fyrrenaal bevæger sig, og i lang Tid høres ikke en Lyd. Saa
brydes Stilheden og Ensomheden af en fjern Knagen, der kommer nærmere
og nærmere; af og til lyder det som et Barn, der klager sig — det er en
Plankekjører med Stude for. Langt, milelangt borte fløiter Toget — man
kan høre det bremse ved en Station, og saa bliver Alt dobbelt saa
stille som før. Nu begynder Klappernes lystige Xylophonmusik, det
første Skud falder, og snart farer en sort Orrtup med Halen strakt som
en Graaand ud fra Tykningen, snart seiler en Tjä-der, majestætisk som
en Rovfugl og rap som en Sneppe, hen over Høiskoven.

— „Kan De se, jeg fik da ikke Skud til Tjäder i første Saat, som De
havde lovet mig!" sagde Rask med et trist Smil — jeg troer næsten, han
havde taget Varsel af mine Ord.

„Saa faaer De det nok i sidste!" sagde jeg, og det fik han ogsaa, men
skjød forbi. Han var meget nedstemt — det ærgrede ham vist allermest,
at Baronen havde staaet ved Siden af og seet paa ham — men Madsen
forstod at trøste. „Det var sgu' meget godt, De ikke ramte den", sagde
han, „for de to Haner, vi har faaet, dem kan Calle mageligt bære — han
er vant til det — men havde De nu skudt den tredie, saa maatte jeg have
baaret264

den, og saadan en er tung. Nei, det var meget godt, De lod den gaa!"

Jeg kom om Eftermiddagen et Par Minutter før de Andre hjem til
Nämndemannens Gaard; Anna kom strax ud. — „Goddag, Du!" sagde jeg, „jeg
har skudt en deilig Orrtup!" — „Hvad har Rask skudt?" spurgte hun og
blev rød i Hovedet.

Ved Middagen — den smagte storartet — sade hun og Rask saa langt som
muligt fra hinanden, men jeg saae godt, at han havde været lige ved,
til Trods for Fruens Anstrengelser, at faae sig pla-aeret ved Siden af
hende og kun havde opgivet det, fordi han, da det kom til Stykket,
alligevel ikke turde. — Det gik ham nok omtrent paa lignende Maade som
den Lieutenant, der pludselig reiste sig fra sin Dame og sagde:
„Undskyld, Frøken, jeg tør ikke længere sidde ved Siden af Dem, for jeg
er saa bange for, at jeg skal komme til at kysse Dem!"

Om Aftenen drøftedes selvfølgelig Jagtens Begivenheder; vi kom ogsaa
ind paa Madsen, jeg fortalte, hvad jeg vidste om hans Fortid, baade som
Ungkarl og som Ægtemand, og jeg berettede, hvad jeg havde hørt om hans
Hund og dens sjeldne Begavelse.

„Kjendte Du ham strax igjen?" skurgte Holgersen.

„Nei, ikke strax — det var egentlig først paa Stemmen, jeg kjendte
ham."265

„Ja, Stemmen, den er ægte", sagde Majoren, „det er det Eneste, man ikke
kan forstille, og det Eneste, man aldrig glemmer. Har man Øre for det,
kan man ogsaa strax høre, hvad der i bevægede Øieblikke klinger gjennem
et Menneskes Røst: Sorg eller Glæde, Kjærlighed eller Vrede — Ordene,
de er ganske ligegyldige, det er Klangen, det kommer an paa — og har
man hørt en Stemme een Gang og lagt Mærke til den, saa kjender man den
femogtyve Aar efter uden nogensinde at have seet den Talende."

„Det var nu meget sagt!" bemærkede Holgersen.

„Det har jeg da selv erfaret!"

„Hvordan det?"

„Jo, du veed maaske, jeg var med'ved Sankelmark. Om Aftenen, da
Fægtningen var døet hen, blev jeg af min Oberst sendt som Parlamentair
til Østerrigerne forat bede om, at vi maatte søge Valpladsen igjennem
efter Saarede. Jeg kom til de østerrigske Forposter, blev bundet for
øinene og ført til den Høistcommanderende. Vi gik vel en halv Timestid
— det er underligt nok saadan at gaa i Blinde: man troer hele Tiden,
man skal over Grøfter og Gjærder, selv om Veien er nok saa plan — saa
kom jeg ind i en Gaard, blev lukket ind i en Stue og fik Bindet af. Det
var hos Gablenz. Han modtog mig yderst chevaleresque, berømmede i høie
Toner den Modstand, vi havde ydet, og er-266

kiærede forresten, at min Anmodning var overflødig, eftersom alle vore
Saarede vare optagne af deres Ambulancer. Jeg drak et Glas Vin, fik
igjen Bindet for øinene og blev ført bort. Men ude i Forstuen var der
en Haand, der lagde sig paa min Skulder, og en dyb, alvorlig Stemme
sagde paa Dansk: „Gud være med Dem og Deres, kjære Lieutenant!"

— hverken Mere eller Mindre. Jeg tænkte siden tidt og mange Gange paa,
hvem det kunde have været, der hin Februarnat gav mig den Hilsen med
paa Veien, saae ogsaa efter i den østerrigske Generalstabs Værk om
Krigen 64 for muligvis derigjennem at blive klar over, hvor Gablenz den
paa-gjældende Nat havde befundet sig, men forgjæves.

— 1 1889, femogtyve Aar efter, da jeg var paa Cantonnementsøvelser,
kommer jeg en Aften sent i Kvarteer i en Præstegaard, og ikke saa snart
har Præsten ude i den mørke Forstue faaet sagt: „Velkommen, Hr.
Oberstlieutenant!" før jeg i samme Nu kjender Stemmen — Stemmen fra 64
— og uden at betænke mig svarer: „Tak, Hr. Pastor! De har een Gang før
givet mig en Hilsen, men dengang var det til Afsked — det var i
Nærheden af Sankelmark, hvor De formodentlig var Præst." Ja, det var
meget rigtigt, og da han havde faaet lidt nøiere Besked, kunde han
naturligvis godt huske Situationen og var saa venlig at sige, at jeg
ikke havde forandret mig synderligt siden 64 — det er ogsaa først i de
sidste tre, fire Aar jeg er begyndt267

at blive graa. Naa, med det Samme fik jeg da at vide, hvor Gablenz
havde havt Kvarteer den Nat, og det har jo en vis historisk Interesse."

Lidt efter krøbe vi i Slagbænkene, og jeg tænkte allerede, at Rask sov,
da han pludselig, tilsyneladende ganske umotiveret, udbrød: „Jeg vil
gjerne tro, Majoren — eller Oberst er han jo — har Ret i, at man kan
kjende en Stemme igjen længe efter, men det, han sagde om, at man strax
kan høre, hvad der klinger igjennem den, det er jeg rigtignok ikke saa
sikker paa. Kunde man det, saa —"

„Hvad saa?"

„Aa, Ingenting forresten."

„Naa, ikke Andet! — Godnat!"

Næste Dag — det var den sidste — havde vi først et Par Støversaater.
Det var prægtige Dyr at se paa, Baronens Støvere: rød- og sortbrogede,
fint og dog stærkt byggede, just saadan som Otto Bache har gjengivet
dem. Det var ogsaa helt for-nøieligt at høre dem slaa an og halse,
snart lige bag En og et Øieblik efter saa langt borte, at man knap
kunde høre dem, og det lykkedes jo ogsaa et Par Gange de utrættelige
Dyr at faae en af de smaa, graa Harer vendt, saa den kom ind mod268

Skytterne og i alt Fald blev hilset med Salut, men i Længden falder dog
den Jagt os Danske lidt ensformig. Baronen derimod var rigtig i sit Es,
og det var tydeligt at mærke, at Støverjagten var hans kjæreste; han
var lige saa utrættelig som Hundene, løb, uden nogensinde at snuble,
gjennem den stenede Skovbund, hvor Blaabærrisene skjulte et Utal af
Faldgruber, og sprang saa let og spændstig som en Fjeder, der slaaer
tilbage, over de utallige spidse gar des går dav. Naa, han fik da ogsaa
en Hare for sin Uleilighed, og glad var han.

Sidste, allersidste Saat, langs med Søen var en ren Tjädersaat, hvor
Klapperne maatte igjennem tæt Granskov. Jeg stod helt nede ved Bredden,
Rask til Høire for mig, for Enden af Skoven. Lang, lang Pause, inden
Klapperne tage fat. En P'ugl kommer ansættende i korte, rappe
Bølgesving; det er en Sortspætte — flyv i Fred! Der er en Orre — au,
det er en Høne! Men Majoren tager feil og skyder alligevel — naa, han
skjød da heldigvis forbi, saa der bliver ikke Noget at melde til
Lensmanden. Klapperne ere omtrent i Linie med os, jeg er allerede ved
at sætte Hanerne i Ro, og jeg kan se, Rask vil gjøre det Samme, da der
ganske uventet suser en mægtig Tjader ud af Tykningen, lige over
Hovedet paa ham. Han kaster til Kinden, Skuddet falder, og den sorte
Fugl, en prægtig Tup, gaaer skraat opad for saa med eet at klappe
Vin-269

gerne sammen og falde ned paa Taget af den lille Hytte henne ved Veien.

Det var jo en smuk Slutning paa Jagten, og da vi gik fra Saaten hjemad,
holdt jeg ogsaa et lille bevægeligt Foredrag for Rask om, at han skulde
være glad og taknemmelig, stole paa Lykken o. s. v. Han hørte meget
pænt paa mig — det var Synd at sige Andet — men pludselig tager han sig
ind paa Brystet, leder i en Inderlomme, leder i en Yderlomme og spørger
mig^saa helt febrilsk, om jeg ikke har seet ham tabe Noget. — „Hvad for
Noget?" spørger jeg naturligvis. — „Aa, ikke noget Bestemt, jeg veed
ikke —" svarer han og vil gaa tilbage. I det Samme hører jeg Madsens
Røst bagved mig raabe: „Hex! Vil Du komme her, Hex!" og da jeg vender
mig om, seer jeg Køteren komme anstigende og Madsen sjokkende bagefter.
Han kaldte og kaldte, men det hjalp ikke. Hunden kilede hen til os,
satte sig paa Bagbenene foran Rask og præsenterede ham nok saa galant
en brun Damehandske, som den holdt i Flaben.

„Ja, er det nu ikke en sjelden Hund!" udbrød Madsen begeistret. „Den
har veiret, at det er Hr. Rask, som har tabt Noget, og saa kan jeg
kalde den af, saa meget jeg vil, den bringer ikke det, den har fundet,
til nogen Anden end til Eieren!"

„Denne Gang har Hex dog taget feil", sagde jeg.

„Har den det!" spurgte Madsen forbauset.

„Ja, den har, for det er Frøken Annas Handske270

— jeg veed tilfældig, at hun har tabt den. Tillader De", tilføiede jeg
og tog ganske lempeligt corpus delicti ud af Haanden paa Rask — han
saae ud som en Tyv, der første Gang er greben paa fersk Gjerning.

— Jeg vilde have talt afsides med Anna strax, da vi korn hjem, og givet
hende Handsken tilbage med et Par velvalgte Ord, men det trak længe ud,
inden jeg kunde finde en Leilighed. Først var hun ved at gjøre
Toilette, hed det, og kom ikke ind i Stuen, før vi gik til Bords, og da
vi omsider reiste os, var hun igjen forsvunden — hun havde nok faaet
consilium maternum abeiwdi. Først henad Sengetid — Majoren og Rask
havde lige sagt Godnat og vare gaaede ind — fik jeg hende hen i et
Hjørne, gav hende Handsken og sagde:

„Du har tabt den paa Stationen for to Dage siden, og idag har Rask tabt
den nede ved Run-narsøen — nu kan Du jo selv stave og lægge sammen, min
Pige!"

Og saa sagde ogsaa jeg Godnat.

Inde i Soveværelset sad Rask paa Kanten af Slagbænken og saae inderlig
fortabt ud — det var jo nu engang bleven hans Specialitet. Men
pludselig reiste han Hovedet, gjorde en uvilkaarlig Bevægelse med
Haanden som forat tysse paa mig og lyttede.

Fra Storstuen hørtes Musik; der præluderedes171

paa det lille Harmonium, og med eet klang Annas Stemme — det var
„Vaarsang i Høst":

„Hist ude er koldt, og med Smerte Seer Linden ned til sit faldende Haar
; Men her, ak, her i mit Hjerte, Nu blomstrer den favreste Vaar. Der
spirer den grønneste Vang, Hvor vækkende Luftninger gaaer:

Nys Rosen udsprang, Det er den, jeg skylder min Sang!"

Nu kunde hun synge! Det var en Menneskesjæl, der jublede sin Glæde
frem, jublede den frem i Toner, som kom fra Hjertet og gik til Hjertet,
og Den, som Sangen havde Bud til, forstod det da ogsaa strax — Rask
foer op, da den sidste Tone var forstummet, ind i Storstuen, ind til
Anna.

— Ja, hvad er der saa egentlig Mere at fortælle? Næste Morgen brøde vi
op, et Selskab af glade Mennesker, og Udbyttet af vor Smaalandsjagt var
4 Orrer, 3 Tjäder, 2 Harer og 1 Forlovelse.

Før Afreisen forærede Rask Madsen en blank Tyvekrone, som Denne
naturligvis var meget taknemmelig for, men dog ogsaa havde sine
Betænkeligheder ved. — „Her er der ingen, der kan bytte den", sagde han
til mig, „jeg maa gaa helt ned til Stationen forat faae den vexlet, og
det er to Mil — svenske Mil — det bliver en drøi Tur. Nei, der272

er sgu' bedre hjemme i Danmark. Det er dog saadan Ens Fædreland, og der
er ingen Bakker, og en Mil er ikke saa lang som her. Jeg har nu ogsaa
betænkt, at naar Hr. Holgersen skiller sig af med mig — hvad han jo nok
gjør — saa vil jeg tage tilbage til min Kone og i alt Fald blive hos
hende, til Hønsejagten gaaer ind; jeg troer dog lige godt hellere, jeg
vil bringe hende Kaffe paa Sengen end blive ved at bisse rundt i de her
Skove. — Farvel og Levvel! Skulde De se Madam Madsen, saa hils hende
kun!"

— Nede i Havnegade traf Majoren ved Hjemkomsten sin Ven
Toldassistenten. „Har De saa en Ulv med hjem?" spurgte han. — „Nei",
lød Svaret, „men det er ikke min Skyld. De kan tænke Dem, jeg staaer
paa Post i en Hulvei, og jeg hører Grenene knage foran mig; jeg vidste
strax, det var Graaben, som kom, og stod parat med Bøssen til Kinden og
Fingeren paa Aftrækkeren. I næste øieblik kom Bæstet farende forbi,
ikke ti Alen fra mig, og saa maatte jeg dog lade den gaa." — „Hvorfor
det? Havde De glemt at lægge Ulvepatroner i?" — „Nei, men det var en
Tæveulv, og efter lille Juleaften maa der kun skydes Hanulve." — „Det
var dog ærgerligt!" — „Vist er det saa, men det eiden Slags Stød,
Verden giver. Farvel!"

Et Øieblik efter var Jagtselskabet opløst.

— Rask og Anna ere saa lykkelige, som Men-273

nesker kunne være, og han er en Pokkers flink Fyr, men jeg kan
alligevel ikke rigtig tilgive ham, at han ikke gav Anna Tid til ogsaa
at synge de to andre Vers, for saadan som hun sang den Aften i
Smaaland, det gjør man kun een Gang i sit Liv.

